Isolation facility thakah nugendhevi 240 meehaku, emme bodah iskan...\nޕޮޒިޓިވްވާ މީހުން އައިސޮލޭޝަން ފެސިލިޓީތަކަށް ގެން\nއެމީހުން ނުގެންދެވި ވަނީ އެކި ސަބަބުތަކާއި ހުރެ\nމިހާރު އައިސޮލޭޝަން ފެސިލިޓީތަކުގައި ތިބީ 1481 މީހުން\nކ. މާލެ |9އޯގަސްޓް 2020 | އާދީއްތަ 04:33 | 3,236\nކޮވިޑް-19 މީހުންނަށް ފަރުވާ ދިނުމަށް ހަދާފައިވާ އައިސޮލޭޝަން ފެސިލިޓީއެއް - ރާއްޖެއެމްވީ\nކޮވިޑް-19 އަށް ޕޮޒިޓިވްވި މީހުންގެ ތެރެއިން 240 މީހަކު އައިސޮލޭޝަން ފެސިލިޓީތަކަށް ނުގެންދެވި އެބަ ތިބި ކަމަށް ހެލްތު އިމަޖެންސީ އޮޕަރޭޝަންސް ސެންޓަރު (އެޗްއީއޯސީ)ގެ ތަރުޖަމާނު ޑރ. ނަޒްލާ ރަފީގު ވިދާޅުވެއްޖެއެވެ.\nހޮނިހިރު ދުވަހުގެ ރޭ އެސެންޓަރުން ބޭއްވި ނޫސްވެރިންގެ ބައްދަލުވުމުގައި ފެސިލިޓީތަކަށް ނުގެންދެވި ތިބި މީހުންނާއި ގުޅޭގޮތުން "ރާއްޖެ ޓީވީ"ން ދެންނެވި ސުވާލަކަށް ޖަވާބު ދެއްވަމުން ޑރ ނަޒްލާ ވިދާޅުވީ މިމީހުންނަކީ އެކި ކަންކަމާއި ގުޅިގެން އަދި މިހާތަނަށް އައިއިރު އައިސޮލޭޝަން ފެސިލިޓީތަކަށް ނުގެންދެވި ތިބި މީހުންކަމަށެވެ. އެމީހުން ވީއެންމެ އަވަހަކަށް ފެސިލިޓީތަކަށް ގެންދިޔުމުގެ މަސައްކަތް ކުރައްވަމުން ގެންދަވާކަމަށް ޑރ ނަޒްލާ ވިދާޅުވި އެވެ.\nމިސާލަކަށް ކުއްޖާގެ މަންމަ ޕޮޒިޓިވްވީ، ނަމަވެސް ދަރިފުޅު ޓެސްޓުކުރުމަށްފަހު ރިޒަލްޓް ލިބުނީމަ ދާން ބޭނުންވާ ފަރާތްތައް އެބަ ތިބި. ނޫނީ އޭގެ އަނެއްކޮޅު. ކުއްޖާ ޕޮޒިޓިވްވީމަ މަންމަ ޓެސްޓުކުރުމަށްފަހު ދާން ވެސް އެބަތިބި. މީގެއިތުރުން މަދުންނަމަވެސް ވަކި ފެސިލިޓީއަކަށް ނުވަތަ އާއިލާ މީހަކު ހުރި ފެސިލިޓީއަކަށް ނޫނީ ނުދާން ބޭނުންވާ މީހުން ވެސް އެބަ ތިބި. ނަމަވެސް އެއީ މަދު ބައެއް\n~ ޑރ. ނަޒްލާ ރަފީގު\nޑރ ނަޒްލާ ވިދާޅުވީ އައިސޮލޭޓް ކުރުމުގައި ހައިރިސްކް މީހުންނަށް އިސްކަންދޭ ކަމަށެވެ. އެގޮތުން އެންމެ ފުރަތަމަ ބަލަނީ ސީދާ ޕޮޒިޓިވްވާ މީހާ އެއީ ހައިރިސްކު މީހެއްތޯ ކަމަށައި އެހެން ކަމަށްވާނަމަ އެމީހަކު އައިސޮލޭޓްކުރަން އިސްކަންދޭ ކަމަށް ޑރ ނަޒްލާ ވިދާޅުވި އެވެ. އިސްކަންދޭ ގޮތް ކަނޑައަޅަނީ ޕޮޒިޓިވްވާ މީހުންގެ ގޭގެއަށް ގޮސް އެސެސްމެންޓެއް ހެދުމަށްފަހުގައި ކަމަށް ޑރ ނަޒްލާ ވިދާޅުވި އެވެ.\nމީގެއިތުރުން ދެން އެންމެ އިސްކަމެއް މިދެނީ ގޭގައި ހައިރިސްކު މީހަކު އިތުރަށް ހުންނަ މީހަކު ދެން މޫވްކުރަން. ފެސިލިޓީތައް ހުރިގޮތުން މޫވް ކުރެވެނީ ވަކި ވަރަކަށް ވަކި އަދަދަކަށް. އެވަރަށް ބަލާފައި ޕްރައިރިޓީތަކެއް ކަނޑައަޅާފައި މިހުރީ. އެންމެ ފުރަތަމަ ބަލަނީ ޕޮޒިޓިވްވާ ހައިރިސްކު މީހުން ގެންދިޔުން. ދެން މިބަލަނީ ޕޮޒިޓިވްވާ މީހުންނާއެކު ހައިރިސްކު މީހަކު ހުރެއްޖިއްޔާ ގެންދިޔުން. އޭގެއިތުރަށް ޕޮޒިޓިވްވާ މީހުންގެ އެސެސްމެންޓެއްވެސް ކޮންމެސް ވަރަކަށް ހެދިފައި އޭގެތެރެއިންވެސް އަވަހަށް ފަރުވާދޭންޖެހޭ މީހަކު ފާހަގަ ކުރެވިއްޖިއްޔާ އަވަހަށް ގެންދިޔުން.\nރާއްޖޭގައި މިވަގުތު ކޮވިޑް-19 ޖެހިފައިވާ 2088 މީހުން އެބަތިއްބެވެ. މީގެތެރެއިން އައިސޮލޭޝަން ފެސިލިޓީތަކުގައި ތިބީ 1481 މީހުންނެވެ. މީގެތެރެއިން 47 މީހަކު ފާއިތުވި 24 ގަޑިއިރު ތެރޭގައި ވަނީ ދޫކޮށްލާފަ އެވެ.\nބަލިޖެހިފައިވާ މީހުންގެ ތެރެއިން 135 މީހަކަށް ވޯރޑްތަކުގައި ފަރުވާ ދެމުން އެބަދެއެވެ.9މީހަކަށް މިހާރު އައިސީޔޫގައި ފަރުވާ ދެމުންދާއިރު އެކަކަށް ފަރުވާ ދެމުންދަނީ ވެންޓިލޭޓަރަށް ލައިގެންނެވެ. އައިސީޔޫގައި ތިބި މީހުންނަކީ ޑީއެޗް11 ގައި2މީހުންނާއި ހުޅުމާލެ ކޮވިޑް ފެސިލިޓީގެ އައިސީޔޫގެ7މީހެކެވެ. ފާއިތުވި 24 ގަޑިއިރު 37 މީހަކު ބަލިން ރަނގަޅުވެފައިވެ އެވެ.\nމިހާތަނަށް ރާއްޖެއިން 4898 މީހުންނަށް ކޮވިޑް-19 ޖެހިފައިވެ އެވެ. އަދި 19 މީހަކު ވަނީ މިހާތަނަށް އައިއިރު މިބަލީގައި ނިޔާވެފަ އެވެ.


IOIG: Singles bain Rafa aai Dheema semi ah | Mihaaru\nއައިއޯއައިޖީ: ސިންގަލްސް ބައިން ރަފާ އާއި ދީމާ ސެމީ އަށް\n27 ޖުލައި 2019 - 14:483comments\nދީމާ ސެމީ އަށް ދިޔައީ މޮރިޝަސްގެ ހޮސެނަލީ އޫމެހާނީ އަތުން 4-2 ސެޓުން މޮޅުވެގެންނެވެ. ރަފާ ފައިނަލުން ޖާގަ ހޯދީ ރިޔޫނިއަންގެ ޕިކާޑް އޯޑްރޭ އަތުން ސީދާ ހަތަރު ސެޓުން މޮޅުވެގެންނެވެ.\nކުއާޓާ ފައިނަލުން ރާއްޖޭން ދެން ވާދަކުރި ފާތިމަތު ޖުމާނާ ނިމާލް ވަނީ މޮރިޝަސްގެ ޖަލިމް ނަންޑެޝްވާރީ އަތުން 4-2 ސެޓުން ބަލިވެފަ އެވެ. ޖުމާނާ އެ މެޗުން މޮޅުވި ނަމަ ސެމީ ފައިނަލުގައި ވާދަކުރަން ޖެހޭނީ ރަފާއާ އެވެ.\nރަފާ އާއި މޮރިޝަސްގެ ޖަލިމް ނަންޑެޝްވާރީ ބައްދަލުކުރާ ސެމީ ފައިނަލް މެޗާއި ދީމާ އާއި މޮރިޝަސްގެ ގުކޫލް ވިދާދު ވާދަކުރާ ސެމީ ފައިނަލް މެޗު ފަށާނީ މިއަދު މެންދުރުފަހު ރާއްޖެ ގަޑިން 3:20 ގަ އެވެ.\nގްރޫޕް ސްޓޭޖް ފަހަނައަޅައި ދިޔަ ދިވެހި ކުޅުންތެރިންގެ ތެރެއިން މުއީނާ މުހައްމަދު ވަނީ ގަދަ 16 ކުޅުންތެރިންގެ ބުރުން ކަޓައިފަ އެވެ. އަދި ފިރިހެން ތިން ކުޅުންތެރިން ކަމަށްވާ މޫސާ މުންސިފާއި މުހައްމަދު ޒީސްތު ނަސީމް އަދި ޝައްފާން އިސްމާއިލް އަށް ވެސް އެ ބުރު ފަހަނައަޅައި ނުދެވެ އެވެ.\nރަފާ އާއި ދީމާ ވަނީ މުބާރާތުގެ ވިމެންސް ޑަބަލްސް އިން ރާއްޖެ އަށް ރަން މެޑަލް ހޯދައިދީފަ އެވެ. އެ އިވެންޓުން ރިހި މެޑަލް ހޯދީ މުއީނާ އާއި ޖުމާނާ އެވެ. އަދި އެ ހަތަރު ކުޅުންތެރިން ހިމެނިގެން ރާއްޖޭގެ އަންހެން ޓީމު ވަނީ އަންހެން ޓީމު އިވެންޓުން ރަން މެޑަލް ހޯދައިފަ އެވެ.\nއިތުރު ލިޔުންތައް އާއިޝަތު ރަފާ ނާޒިމް ފާތިމަތު ދީމާ އަލީ އިންޑިއަން އޯޝަން އައިލެންޑް ގޭމްސް


vnews - Taimur ge nan Faiz ah badhalu kuran Saif huree thayyarah: Kareena\nތައިމޫރުގެ ނަން ފާއިޒަށް ބަދަލުކުރަން ސައިފް ހުރީ ތައްޔާރަށް: ކަރީނާ\nސައިފް އަލީ ހާން އާއި ކަރީނާ ކަޕޫރު އެދެމީހުންގެ ދަރިފުޅު ތައިމޫރު އަލީ ހާން އުރާލައިގެން\nސައިފް އަލީ ހާން އާއި ކަރީނާ ކަޕޫރުގެ ދަރިފުޅު ތައިމޫރު އަލީ ހާން އަކީ އޭނާގެ މައިންބަފައިންނަށް ވުރެވެސް ބޮލީވުޑްގައި މަޝްހޫރު ކުއްޖެކެވެ. އޭނާ ދާ ކޮންމެ ތަނަކުން އެތައް ސަތޭކަ ބަޔަކު އޭނާގެ ފޮޓޯ ނަގަ އެވެ.\nތައީމޫރު އުފަންވީ އިރު ކަރީނާއާއި ސައިފަށްވެސް އެއްބަސް ނުވެވި އޮތް ކަމަކީ އެމީހުންގެ ދަރިފުޅަށް ކިޔާނެ ނަމެކެވެ. އަދި ތައިމޫރުގެ ނަމަކީ އިންޑިއާގައި ކުރިން އުޅުއްވި އިންސާނިއްޔަތާ ހިލާފު އަމަލުތައް ހިންގަވާފައިވާ ރަސްކަލެއްގެ ނަން ކަމުން ތައީމޫރުގެ ނަމާ މެދު އާންމުންވެސް ގެންދިޔައީ ބަހުސް ކުރަމުންނެވެ.\nއެހެންނަމަވެސް ސައިފް ބުނީ ތައިމޫރުގެ ނަމާއި ކުރީގެ ރަސްކަލަކާއި އެއްވެސް ގުޅުމެއް ނެތް ކަމަށެވެ. އިއްޔެ އިންޑިއާގެ ނޫސްވެރިއަކާއި ވާހަކަދައްކަމުން ކަރީނާ ބުނީ ތައިމޫރުގެ ނަން ފާއިޒު އަށް ބަދަލުކުރުމަށް ސައިފް ހުރީ ތައްޔާރަށް ކަމަށެވެ. އެހެންނަމަވެސް އާންމުންގެ ޕްރެޝަރަށް ކަރީނާ ނުބަލާނެ ކަމަށާއި، ދަރިފުޅު ބޮޑުވާނީ ތައިމޫރުގެ ނަމުގައި ކަމަށް ސައިފް ކައިރި ބުނި ކަމަށާއި، ކޮންމެވެސް ދުވަހަކުން ތައިމޫރު ވާނީ "އަޔަން މޭން" އަށް ކަމަށްވެސް ކަރީނާ ބުންޏެވެ.\nކާރީނާ ދާދިފަހުން އޭނާގެ ބްލޮގްގައި ލިޔެފައިވަނީ ތައިމޫރު ލިބުމަކީ އޭނާގެ ނަސީބު ކަމަށާއި، ބެލެނިވެރިއަކަށް ވުމަކީ ލިބުނު ވަރަށް ބޮޑު ނަސީބެއް ކަމަށެވެ. ތައިމޫރު ލިބުމަށްފަހު ނިދި ނުލިބި ދިޔަ ރޭތަކާއި ދިގު ދުވަސްތައް ހަނދާނަށް އަންނަ ކަމަށާއި، ބައެއް ދުވަސްތަކަކީ ވަރަށް ހާސްވެ ވަރުބަލިވި ދުވަސްތަކެއް ނަމަވެސް ބައެއް ދުވަސްތަކަކީ ނިއުމަތެއް ކަމަށްވެސް ކަރީނާ ބުންޏެވެ.\nއިންޑިއާގެ މެގަޒިންއަކަށް ދިން އިންޓަވިއުއެއްގައި ސައިފް ބުނީ ތައިމޫރަށް މީހުންގެ ފަރާތުން ލިބޭ ސަމާލުކަމާ މެދު މާބޮޑަށް ނުވިސްނާ ކަމަށެވެ. އެކަމަކުވެސް އެހެން މީހުންގެ ސަމާލުކަމަކީ ވަރަށް މަޖާ ކަމެއް ކަމަށް ބުންޏެވެ. އަދި މީޑއާއިން ތައިމޫރުގެ ފޮޓޯ ނަގަން ބޭނުންވާ ސަބަބު އެނގޭ ކަމަށާއި، އެއީ އެއްވެސް ފަރާތެއްގެ މައްސަލައެއް ނޫން ކަމަށްވެސް ސައިފް ބުންޏެވެ.\nއެއީ އެހެން މީހެއްގެ ބޮލުގައި އިލްޒާމް އެޅުވޭނެ ކަމެއް ނޫން ކަމަށާއި، އެއީ ތައިމޫރު އަދާކުރަންޖެހޭ އަގު ކަމަށްވެސް ސައިފް ބުންޏެވެ. ސައިފް އައި ކަރީނާ ތައިމޫރާ އެކު ބޭރަށް ނިކުންނަ ކޮންމެ ފަހަރަކީ އެތައް ބައެއްގެ ލޯތަކާއި، ފޯނުތަކާއި ކެމެރާތައް ތައިމޫރަށް އަމާޒުވާ ވަގުތުތަކެވެ.


އަންނަ ހަފްތާގައި އިންޑިއާގެ އިތުރު ހަތް ސްޓޭޓަކަށް ކޮވެކްސިން...\nއިންޑިއާގެ ވެކްސިނޭޝަން ޕްރޮގްރާމް\nއަންނަ ހަފްތާގައި އިންޑިއާގެ އިތުރު ހަތް ސްޓޭޓަކަށް ކޮވެކްސިން ފޮނުވަނީ\n27 ސްޓޭޓަކުން 15 ލައްކައަށްވުރެ ގިނަ މީހުންނަށް ވެކްސިން ދީފި\nމިހާރުވެސް އިންޑިއާގެ 12 ސްޓޭޓެއްގައި ވެކްސިން ދިނުމުގެ ކަންކަން ކުރިއަށްދޭ\n24 ޖެނުއަރީ 2021 | އާދީއްތަ 13:30\nއިންޑިއާގެ ސްޓޭޓްތަކަށް ވެކްސިން ފޯރުކޮށްދިނުމަށް ތައްޔާރުވެފައި\nއިންޑިއާގައި ކޮވިޑާ ދެކޮޅަށް ކުރަމުންދާ މަސައްކަތުގެ ތެރެއިން މުޅި ގައުމުގައި ވެކްސިންދިނުމުގެ ބޮޑު ޕްރޮގްރާމެއް ފަށައިގެން ކުރިއަށްދާއިރު އަންނަ ހަފްތާގައި އިތުރު7ސްޓޭޓަކަށް ވެކްސިން ފޮނުވާނެކަމަށް އެގައުމުން ހާމަކޮށްފިއެވެ.\nޓައިމްސް އޮފް އިންޑިއާގައި ބުނެފައިވަނީ އިންޑިއާގެ ބާރަތް ބައޯޓެކްގެ ކޮވެކްސިން ފޮނުވުމަށް ނިންމާފައިވަނީ ޕަންޖާބް، ޗައްޓިސްގަރު. ގުޖުރާތުގެ އިތުރުން ޖަރޚާންދު، ކެރެލާ، މަދްޔަ ޕްރަދޭޝް އަދި ހުޅަނގު ބެންގާލަށެވެ. އިންޑިއާގެ ހެލްތް މިނިސްޓްރީން ބުނެފައިވަނީ މިހާރު ވެސް އިންޑިއާގެ 12 ސްޓޭޓެއްގައި ވެކްސިން ދިނުމުގެ ކަންކަން ކުރިއަށްދާ ކަމަށެވެ. އަދި ހޮނިހިރު ދުވަހު 27 ސްޓޭޓަކުން 1،46،598 (އެއްލައްކަ ސާޅީސް ހަ ހާސް ފައްސަތޭކަ ނުވަދިހަ އަށެއް) މީހުންނަށް ވެކްސިންދީފައިވާ ކަމަށެވެ. ޖެނުއަރީ މަހުގެ 16 ވަނަ ދުވަހުގެ އިންޑިއާގައި ވެކްސިން ދިނުމުގެ ޕްރޮގްރާމް ފަށާފައިވާ އިރު މިހާތަނަށް 15.3 ލައްކަ މީހުންނަށް ވަނީ ވެކްސިން ދީފައެވެ.\nވެކްސިން ދޭން ފެށިފަހުން މިހާތަނަށް 11 މީހަކު ވަނީ އެޑްމިޓްކޮށްފައެވެ. އަދި ވެކްސިން ދޭން ފެށިފަހުން6މީހަކު މަރުވެފައިވާ އިރު، މި މީހުން މަރުވެފައިވަނީ ވެކްސިން ޖެހުމުގެ ސަބަބުން ނޫން ކަމަށް ވެސް ކަމާބެހޭ މާހިރުން ވަނީ ބުނެފައެވެ. ވޭތުވެދިޔަ 24 ގަޑި އިރު މަރުވި މީހެއްގެ ޕޯސްޓްމޯޓަމް ހެދި އިރު، އެމީހާ މަރުވެފައިވަނީ ހާޓްއެޓޭކެއް ޖެހިގެން ކަމަށް ހެލްތް ސެކްރެޓަރީ މަނޯހަރު އަގްނާނީ ވަނީ ވިދާޅުވެފައެވެ.\nދުނިޔޭގައި ހިންގޭ އެންމެ ބޮޑު އެއް ވެކްސިނޭޝަން ޕްރޮގްރާމް އިންޑިއާގައި ފަށާފައިވަނީ ޖެނުއަރީ 16 ވަނަ ދުވަހުއެވެ. ބީބީސީގައި ރިޕޯޓް ކޮށްފައިވާ ގޮތުން ކޮވިޑް-19 ވެކްސިން ދިނުމުގެ ޕްރޮގްރާމް ހޮނިހިރު ދުވަހު އިންޑިއާގައި ފަށާފައިވާއިރު، އެ ޤައުމުގެ 1.3 ބިލިއަން މީހުންނަށް ވެކްސިން ދިނުމަށް ވަނީ އަމާޒު ހިފާފައެވެ.\nމޯދީ ވިދާޅުވީ، އިންޑިއާއިން އާބާދީގެ ހުރިހާ ރައްޔިތުންނަށް ވެސް ވެކްސިން ދޭނެ ކަމަށާއި، އެކަން ކަށަވަރު ކުރުމަށްޓަކައި ޚާއްޞަ އެޕްލިކޭޝަނެއް ވެސް އެ ޤައުމުން ބޭނުން ކުރަމުން ގެންދާނެ ކަމަށެވެ. އަދި މިއީ ދުނިޔޭގައި މިހާތަނަށް ހިންގޭ އެންމެ ބޮޑު ވެކްސިނޭޝަން ޕްރޮގްރާމްކަން ފާހަގަ ކުރައްވައި މޯދީވަނީ އެކަމުގެ ހިތްހަމަޖެހިވަޑައިގަތުން ފާޅު ކުރައްވާފައެވެ.\nއިންޑިއާއިން މިހާތަނަށް ހުއްދަ ދީފައިވާ ދެ ވެކްސިން ކަމަށްވާ ކޮވިޝީލްޑް ވެކްސިނާއި ކޮވެކްސިން ޖެހުމަށްޓަކައި، ކުރީބައިގައި އެ ޤައުމުން ވަނީ ވެކްސިންގެ ގިނަ ޑޯޒްތައްވެސް ހޯދާފައެވެ. އޭގެ އިތުރުން، މޯދީ ވަނީ އެ ޤައުމުން ހުއްދަ ދީފައިވާ ވެކްސިންތަކަކީ ކަމާބެހޭ ތަޖުރިބާކާރުންނާއި، ސިއްހީ މާހިރުންގެ ލަފަޔާއި އިރުޝާދާއެކު ހުއްދަ ދީފައިވާ ވެކްސިންތަކެއްކަން ފާހަގަ ކުރައްވައި، ރައްޔިތުންނަށް ވެކްސިންގެ ރައްކާތެރިކަމާ ގުޅޭގޮތުން ޔަޤީންކަން ދެއްވާފައެވެ.


ދިވެހި ސިފައިންގެ 127 ވަނަ އަހަރީ ދުވަހުގެ މުނާސަބަތުގައި ބޭއްވެވި ޖަލްސާގައި ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް ދެއްކެވި ވާހަކަފުޅު - The President's Office\n23 އޭޕްރިލް 2019، ރިފަރެންސް: SA/RIMS/2019/35\nاللهُ سُبْحَانَهُ وَتَعَالَى އަށް ޙަމްދާއި ޝުކުރު ދަންނަވަން. މި އުންމަތުގެ މާތް ނަބިއްޔާ مُحَمَّدُ رَسُوْلُ اللهِ صَلَّى اللهُ عَلَيْهِ وَسَلَّمَ އަށް، ޞަލަވާތާއި ސަލާމް ލެއްވުން އެދި ދުޢާކުރަން. މި ޞަލަވާތާއި ސަލާމުގައި އިތުރު އެކަލޭގެފާނުގެ އާލު އަޞްޙާބުން ޝާމިލްކުރަން.\nރައްޔިތުންގެ މަޖިލީހުގެ ރައީސް އޮނަރަބްލް ޤާސިމް އިބްރާހީމް، ދިވެހިރާއްޖޭގެ އުއްތަމަ ފަނޑިޔާރު އޮނަރަބްލް ޑޮކްޓަރ އަޙްމަދު ޢަބްދުﷲދީދީ، މިނިސްޓަރ އޮފް ޑިފެންސް އަލްއުސްތާޛާ މާރިޔާ އަޙްމަދު ދީދީ، ދައުލަތުގެ ވަޒީރުން، ޗީފް އޮފް ޑިފެންސް ފޯސް، މޭޖަރ ޖެނެރަލް ޢަބްދުﷲ ޝަމާލް، ވައިސް ޗީފް އޮފް ޑިފެންސް ފޯސް ބްރިގޭޑިއަރ ޖެނެރަލް ޢަބްދުއްރަޙީމް ޢަބްދުއްލަޠީފް، ޖެނެރަލް އޮފިސަރުން، އެހެނިހެން ރޭންކުތަކުގެ އޮފިސަރުންނާއި، ސީނިއަރ އެންލިސްޓެޑް އޮފިސަރުން، ދިވެހިރާއްޖޭގެ ދިފާޢީ ލަޝްކަރުގެ ބަދަހި ސަފުތަކުގެ ފަހުލަވާނުން. އަދި ޙާޟިރުވެވަޑައިގެން ތިއްބެވި ޢިއްޒަތްތެރިން.\nދިވެހިރާއްޖޭގެ ޢަސްކަރިއްޔާގެ ޝަރަފުވެރި، 127 ވަނަ ސިފައިންގެ ދުވަހުގެ މުނާސަބަތުގައި، ސިފައިންގެ އެންމެމަތީ ވެރިޔާގެ ހައިސިއްޔަތުން، ހުރިހާ ރޭންކުތަކެއްގެ ސިފައިންނަށާއި ސިފައިންގެ ޢާއިލާތަކަށް، އަޅުގަނޑުގެ ހިތުގެ އިޚްލާޞްތެރިކަމާއެކު ތަހުނިޔާ އާއި މުބާރަކްބާދީ ދަންނަވަން. އަދި ސިފައިންގެއަށް ޚިދުމަތް ކޮށްދެއްވާފައިވާ ހުރިހާ ބޭފުޅުންނަށްވެސް، ހިތުގެ އެންމެ ފުންމިނުން ޝުކުރު ދަންނަވަން.\nމި ޙަފްލާގައި އެއްޗެއް ދެންނެވުމުގެ ކުރިން، އަވަށްޓެރި ސްރީލަންކާގައި، މިދިޔަ އާދީއްތަ ދުވަހު ދިން، ނުރައްކާތެރި ޓެރަރިސްޓް ޙަމަލާތަކުގައި މަރުވެދިޔަ މީހުންގެ ޢާއިލާތަކަށް، ދިވެހި ސަރުކާރާއި ރައްޔިތުންގެ ނަމުގައި ތަޢުޒިޔާ ދަންނަވަން. އަދި އަނިޔާ ލިބުނު މީހުންނަށް އަވަސް ޝިފާއެއް ދެއްވުން އެދި ދުޢާކުރަން.\nއެ ޙަމަލާތަކަކީ، އެއްވެސް އިންސާނިއްޔަތުކަމެއް ނެތް ވަރަށް އަނިޔާވެރި، ވަރަށް ދަށު ދަރަޖައިގެ ފިނޑި ޢަމަލެއް. ކޮންމެ މަޤްޞަދެއްގައި ވިޔަސް، އެއްވެސް ޙައްޤަކާ ނުލައި، ކުށެއް ނެތް ބަޔަކަށް، އެފަދަ ރަޙުމްކުޑަ އަނިޔާއެއް ދިނުމަކީ، އެއްވެސް ހަމަޔަކުން ބަލައިގަނެވޭނެ ކަމެއް ނޫން. ދިވެހި ސަރުކާރާއި ރައްޔިތުން، އެ ނުބައި ޓެރަރިޒަމްގެ ޖަރީމާ ކުށްވެރިކުރަނީ، އެންމެ ހަރުކަށި ޢިބާރާތުން.\nއެއީ ސްރީލަންކާގައި ދިން ޙަމަލާއަކަށް ވިޔަސް، އެއީ މުޅި މި ސަރަޙައްދަށް ކުރިމަތިވި ވަރަށް ބޮޑު ނުރައްކަލެއް. އެ ނުރައްކާތެރި ޙަމަލާއާ ގުޅިގެން، ޤައުމީ ދިފާޢީ ބާރާއި، ނޭޝަނަލް ކައުންޓަރ ޓެރަރިޒަމް ސެންޓަރާއި ދިވެހި ފުލުހުން ގުޅިގެން، މިހާރުގެ ސަލާމަތީ ޙާލަތު ވަޒަންކޮށް، އަޅަންޖެހޭ ފިޔަވަޅުތައް ދެނެގަތުމުގެ މަސައްކަތް މިއަންނަނީ ކުރަމުން.\nދިވެހިރާއްޖޭގެ ޤައުމީ ދިފާޢީ ބާރަކީ، ދިވެހިރާއްޖޭގެ ޢިއްޒަތާއި ޝަރަފުގެ އެންމެ އުސް ކުރިބޯށި. ދިވެހިރާއްޖޭގެ ކީރިތިކަމާއި މޫރިތިކަމުގެ އެންމެ އަލިގަދަ ދަންމަރު. ހަމައެފަދައިން ދިވެހިރާއްޖޭގެ މިނިވަންކަމާއި ސިޔާދަތު ރައްކާތެރިކޮށްދޭ، ދިފާޢީ ކިއްލާ ވެސްމެ.\nދިވެހި ތާރީޚް އަޅުގަނޑުމެންނަށް ދައްކައިދެނީ، ދިވެހި ޤައުމާމެދު ދިވެހި ސިފައިންގެ ހިތްތަކުގައިވާ ލޯތްބާއި ވަފާތެރިކަން. ދިވެހި ދައުލަތުގެ ސަލާމަތާއި ރައްކާތެރިކަން ޙިމާޔަތްކޮށް ކަށަވަރުކުރުމުގައި، ދިވެހި ސިފައިން ވެފައިވާ އަދި ވަމުން އަންނަ މަތިވެރި ޤުރްބާނީ. ބޭރުގެ ޢުދުވާންތަކުން ދިވެހިރާއްޖެ ޙިމާޔަތްކޮށް ދިފާޢު ކުރުމުގައި، ދިވެހި ސިފައިން ކޮށްފައިވާ މަތިވެރި ޖިހާދު.\nމިއީ، މި ރާއްޖެ ދެމިއޮތްހާ ހިނދަކު ބަދަލުނުވާނެ ޙަޤީޤަތްތަކެއް. ސިފައިންގެ އެންމެމަތީ ވެރިޔާގެ ހައިސިއްޔަތުން، ރާއްޖޭގެ ލޮބުވެތި ރައްޔިތުންނަށް، އަޅުގަނޑު މިރޭވެސް ޔަޤީންކޮށް އަރުވާނީ، ރާއްޖޭގެ މިނިވަންކަމާއި ރައްޔިތުންގެ ޙިމާޔަތަށްޓަކައި، ރުކުރުވާލާފައި މިވާ ސަފުތަކުގެ ބަދަހިކަމަށް، ދިވެހި ސިފައިންގެ އެންމެ ފަހު މީހާގެ، އެންމެ ފަހު ނޭވާއާ ހަމައަށްވެސް، ކުޑަވެސް ލޮޅުމެއް ނާރާނެކަން.\nމީގެ ކުރިންވެސް، ދިވެހި ސިފައިންނަކީ، އިސްތިޢުމާރީ ބާރުތަކާއި، ޣައްދާރުންގެ އަނިޔާވެރިކަމާ ދެކޮޅަށް، އިސްލާމްދީނާއި މި ޤައުމުގެ ޙައްޤުގައި ޖިހާދުކޮށް، މާތް ﷲގެ މަދަދާއެކު ނަޞްރާއި ފަތަޙަ ހޯދާފައިވާ ފަޚުރުވެރި ލަޝްކަރެއް. ނޮވެމްބަރު ތިނެއްގެ ޢުދުވާނީ ޙަމަލާގައި، ދިވެހި ސިފައިންވަނީ އެކަން ސާބިތުކޮށްދީފައި.\nސިފައިންގެ މިފަދަ މުނާސަބަތެއް ފާހަގަކުރާއިރު، އެ ޢުދުވާނުން ރާއްޖެ ސަލާމަތް ކުރުމުގައި ދިވެހި ސިފައިން ވެވަޑައިގެންނެވި، މަތިވެރި ޤުރްބާނީގެ ހަނދާން އައު ކުރުމަކީ ކުރަންޖެހޭނެ ކަމެއް. އެ ދުވަހު ޝަހީދުވި ސިފައިންގެ 8 ބޭކަލުންނާއި ޢާންމު ރައްޔިތުންގެ 11 މީހުންގެ ފުރާނައަށް، މާތް ﷲ ހެޔޮ ރަޙްމަތް ލައްވައި، ސުވަރުގޭގެ ތަނަވަސް ނިޢުމަތްތައް މިންވަރު ކުރައްވާށި!\nއަޅުގަނޑުމެން މި ރާއްޖެ ބިނާކުރުމުގެ މަސައްކަތް މި ކުރަނީ، މި ޤައުމުގެ މައިބަދައަކީ ދިވެހި ޢަސްކަރިއްޔާ ކަމުގައި ބަލައިގެން. އެހެންކަމުން، ދިވެހި ސިފައިންނަކީ، ޢިލްމީ ގޮތުންނާއި ފަންނީ ގޮތުން، އަދި ޖިސްމާނީ ގޮތުންނާއި ނަފްސާނީ ގޮތުންވެސް، ސިފަވަންތަ ބަޔަކަށް ހެދުމަކީ، މި ސަރުކާރުން ވަރަށް ބޮޑަށް އިސްކަންދޭ ކަމެއް.\nސިފައިންނަކީ ޢަސްކަރީ ޚިދުމަތަކަށް ވިޔަސް، ދިވެހި ސިފައިންނަކީ މަދަނީ އެތައް ޚިދުމަތެއް ފޯރުކޮށްދިނުމުގައި، މުހިންމު ދައުރެއް އަދާކުރާ ބައެއް. ދިވެހި މަސްކަނޑުތައް ޙިމާޔަތްކޮށް ރައްކާތެރިކޮށްދެނީ ދިވެހި ސިފައިން. ކަނޑުމަތީގެ ހާދިސާތަކާއި ޤުދްރަތީ ކާރިސާތަކުގައި، މީހުންގެ ފުރާނައާއި މުދާ ސަލާމަތްކޮށްދިނުމުގެ އެންމެ މުހިންމު ދައުރެއް އަދާކުރަނީވެސް ސިފައިން.\nއިންޑިޔާ ކަނޑުގެ ސަލާމަތާއި ރައްކާތެރިކަން ކަށަވަރު ކުރުމުގައިވެސް ދިވެހި ސިފައިންގެ ދައުރު ވަރަށް ބޮޑު. މިރާއްޖޭގެ ކަނޑުގެ ސަރަޙައްދު ހުރަސްކޮށް ކުރަމުންދާ، ބައިނަލްއަޤްވާމީ އިޤްތިޞާދީ ދަތުރުތަކަށް، ސަލާމަތްތެރިކަމާއި ރައްކާތެރިކަން ފޯރުކޮށްދިނުމުގައިވެސް، ދިވެހި ސިފައިން އަދާކުރަނީ ވަރަށް މުހިންމު ދައުރެއް.\nމީގެ އިތުރުންވެސް މަދަނީ އެތައް ދާއިރާއަކުން، ދިވެހި ޢަސްކަރިއްޔާގެ ޚިދުމަތްތައް ދިވެހި ރައްޔިތުންނަށް އަންނަނީ ލިބެމުން. އެކަމަށްޓަކައި، ދިވެހި ސިފައިންގެ ހިންގުންތެރި ވެރީންނަށާއި، ހީވާގި ސިފައިންނަށް، ދިވެހި ރައްޔިތުންގެ ނަމުގައި ވަރަށް ޚާއްޞަ ޝުކުރެއް ދަންނަވަން.\nލާމަރުކަޒީ ނިޒާމުން ވެރިކަން ކުރުމުގެ އެއް އަސާސަކީ، ޤައުމީ ދިފާޢީ ބާރުގެ ޚިދުމަތްތައްވެސް، ލާމަރުކަޒީ ކުރެވިގެން ދިޔުން. އެކަމަށްޓަކައި މިހާރު ޤާއިމްކޮށްފައި ހުރި އޭރިޔާ ކޮމާންޑްތަކުގެ ޚިދުމަތް ފުޅާކޮށް، ރައްޔިތުންނާ ވީހާ ގާތުން ޚިދުމަތް ދިނުމަށްޓަކައި، ކޯސްޓްގާޑާއި ފަޔަރުގެ ޚިދުމަތް ހިމެނޭ ގޮތުން އިތުރު އައުޓްޕޯސްޓްތައް ޤާއިމުކުރެވިގެންދާނެ.\nރައްޔިތުންނަށް ދިމާވާ ބޮޑެތި ކަންކަމުގައި، ސިފައިން ފޯރުކޮށްދޭ އަވަސް އެހީތެރިކަން، ރައްޔިތުން ހެޔޮހިތުން ބަލައިގަންނަކަން، އަޅުގަނޑު ވަރަށް އުފަލާއެކު ފާހަގަކުރަން. ޚާއްޞަކޮށް މިދިޔަ ހަތަރު މަސްދުވަހުގެ ތެރޭގައި ހިނގި އަލިފާނުގެ 80 އަށްވުރެ ގިނަ ހާދިސާގައި، ރައްޔިތުންގެ ފުރާނައާއި މުދާ ސަލާމަތް ކުރުމުގައި، ސިފައިން ފޯރުކޮށްދިން ޚިދުމަތް، ރައްޔިތުން ބަލައިގަންނަނީ ޝުކުރުވެރިކަމާއެކު.\nމިރޭ އިފްތިތާޙް ކުރި، ސިފައިންގެ ޑޮކްޓްރީންގެ އެހީގައި، ދިވެހި ސިފައިންގެ ޚިދުމަތް، ޒަމާނީ ފެންވަރަށް ތަރައްޤީވެގެންދާނެކަން ޔަޤީން. އޭގެ އިތުރުން، ދުނިޔޭގެ ސަލާމަތީ މަސްރަޙަށް އަންނަ ބަދަލުތަކަށް ރިޢާޔަތްކޮށް، ދިމާވާ ގޮންޖެހުންތަކާއި ނުރައްކާތަކާ ކުރިމަތިލެވޭނެ ގޮތަށް، ދިވެހި ޢަސްކަރިއްޔާގެ އިސްތިރާޖީ ކުރިމަގުވެސް ބައްޓަންވެގެންދާނެ.\nމާތް ﷲގެ ވާގިފުޅާއެކު، ދިވެހި ޢަސްކަރިއްޔާގެ ބާރުތައް އަލުން އެކުލަވާލައި ތަރުތީބުކުރެވިގެންދާނީ، މިރޭ މި އިފްތިތާޙްކުރި ޑޮކްޓްރީންގެ އަސާސްތަކުގެ މައްޗަށް. އެ ޑޮކްޓްރީން ގެނެސްދޭ ބަދަލުތަކާއެކު، ދިވެހިރާއްޖޭގެ ޤައުމީ ދިފާޢީ ބާރު ވެގެންދާނީ، ޢަސްކަރިއްޔާއެއްގެ ގޮތުގައި ހިންގުމަށް ބޭނުންވާ، ހުނަރާއި ތަމްރީނު ލިބިފައިވާ އަދި ވަސީލަތުގެ ގޮތުންވެސް ޤާބިލުކަން ލިބިފައިވާ ލަޝްކަރަކަށް.\nއަޅުގަނޑުމެން ރައްޔިތުންނަށް ޚިދުމަތްކުރުމުގެ އެންމެ މުހިންމު މަޤްޞަދަކީ، އިންޞާފުގެ މަގަށް މުޅި ޤައުމު އަނބުރާ ގެނައުން. ސިފައިންގެ ތެރޭގައިވެސް، އެންމެންނާމެދު ޢަމަލުކުރެވޭނީ، ޢަދުލު އިންޞާފާއި ހަމަހަމަކަމާ އެކުގައިކަން ކަށަވަރު ކުރުމަށްޓަކައި، ލިޔެވިފައި އޮންނަ ޑޮކްޓްރީންއެއްގެ ހިޔާވަހިކަން ލިބުމަކީ، ޢަސްކަރިއްޔާއަކަށް ވަރަށް ބޭނުންތެރި ކަމެއް.\nސިފައިންގެ ޚިދުމަތް ފުރިހަމަ ގޮތެއްގައި ރައްޔިތުންނަށް ލިބެމުން އެދަނީ، ސިފައިންގެ ވަރަށް މަތީ ޤުރުބާނީތަކެއްގެ ސަބަބުން. ފުރަތަމަ ކަމަކީ، ޤައުމާއި ރައްޔިތުންގެ ޙައްޤުގައި، ފުރާނަ އަތްމައްޗަށް ލައިގެން ނުކުމެ ތިބޭ ތިބުން. ދެވަނަ ކަމަކީ، ޢާއިލާއާއި އަނބިދަރީންނާ ދުރުގައި އެތައް ދުވަހެއް ވަންދެން ހޭދަކުރަން ޖެހުން.\nސިފައިންނާއި ސިފައިންގެ ޢާއިލާތަކުގެ ޞިއްޙީ ދުޅަހެޔޮކަން އިތުރުކުރުމަށްވެސް، ވަރަށް ޚާއްޞަ ސަމާލުކަމެއް ދީގެން މި އަންނަނީ މަސައްކަތް ކުރަމުން. ސިފައިންނަށް ދެމުން އައި ޗުއްޓީއާއި އެލަވަންސްތައް މިހާރު ވާނީ އިތުރަށް ރަނގަޅު ކުރެވިފައި. އަދި ސިފައިންނަށް ދެވޭ ޢިނާޔަތްތައްވެސް އިތުރަށް ރަނގަޅު ކުރެވިގެންދާނެ.\nސިފައިންގެ ޞިއްޙީ ޚިދުމަތުގެ ފެންވަރު ރަނގަޅު ކުރުމުގެ ގޮތުން، ސެނަހިޔާގެ ނަމުގައި ހިންގާ ސިފައިންގެ ކްލިނިކް، ފެންވަރު ރަނގަޅު ހޮސްޕިޓަލަކަށް ބަދަލުކުރުމުގެ ހުރިހާ ކަމެއް މިހާރު ވަނީ ހަމަޖެހިފައި. ކުރިއަށް އޮތް ދެ މަހެއްހާ ދުވަހުގެ ތެރޭގައި، ސެނަހިޔާވެސް، ހޮސްޕިޓަލެއްގެ ފެންވަރަށް ތަރައްޤީކޮށް، މުޅިން އައު ޚިދުމަތްތަކެއް ދޭން ފެށޭނެ.\nރާއްޖޭގެ ނިސްބަތުން ބަލާއިރު، ސިފައިންގެ ޚިދުމަތްތަކުގެ ތެރެއިން، ކޯސްޓްގާޑަކީ ސިފައިންގެ ވަރަށް މުހިންމު ގުނަވަނެއް. ކޯސްޓްގާޑަށް ދިމާވެފައިވާ އެންމެ ބޮޑު ދައްޗަކީ، އުޅަނދުފަހަރު އަޅާނޭ ދާއިމީ ބަނދަރެއް ނެތުމާއި، ޑޮކްޔާޑެއް ނެތުން. މާތް ﷲގެ ވާގިފުޅާއެކު، ވަރަށް އަވަހަށް، އެފަދަ ބަނދަރަކާއި ޑޮކްޔާޑެއް ޤާއިމުކުރުމަށް، ސަރުކާރުން މި އަންނަނީ މަސައްކަތް ކުރަމުން.\nޢާންމު ރައްޔިތުންނެކޭ އެއްފަދައިން، ސިފައިންނަށްވެސް ކުރިމަތިވެފައިވާ އެންމެ ބޮޑު ދައްޗަކީ، އެކަށީގެންވާ ބޯހިޔާވަހިކަން ލިބެން ނެތުން. އެކަން ޙައްލު ކުރުމަށް ހުޅުމާލޭގައި ހަދަމުން އަންނަ، ސިފްކޯ ހިޔާ ފްލެޓްތަކަށް ބޭނުންވާ ފައިސާ މިހާރު ހުރީ ހަމަޖެހިފައި. އަޅުގަނޑު އުންމީދުކުރަނީ، އެ ފްލެޓްތައް ނިމި، މިއަހަރުގެ ތެރޭގައި ދިރިއުޅެން ފެށޭނެ ކަމަށް.\nޕްރޮފެޝަނަލް ޚިދުމަތެއްގެ ގޮތުގައި ދިވެހި ޢަސްކަރިއްޔާ ބިނާކުރުމަށްޓަކައި، އިންސާނީ ވަސީލަތްތައް ތަރައްޤީކޮށް ހެވިކަމުގެ އާލާތްތައް ހޯދައި، ތަމްރީނުތައް އަލުން ފަރުމާކުރުމަކީ ކޮންމެހެން ބޭނުންތެރިކަމެއް. ސިފައިންގެ ޢަސްކަރީ ޤާބިލުކަން އިތުރުކުރުމަށްޓަކައި، ރަޙްމަތްތެރި ޤައުމުތަކުން، ތަމްރީނުގެ އިތުރު ފުރުޞަތުތައް ހޯދުމަށް ސަރުކާރުން މި އަންނަނީ މަސައްކަތް ކުރަމުން.\nސިފައިންގެ ޢަސްކަރީ އަޚްލާޤާއި ސުލޫކު އަދި ސިފަވަންތަކަމާއި އަގުކުރުންތައް ބިނާވެފައިވަނީ، މައިގަނޑު ތިން ރުކުނެއްގެ މައްޗަށް. ފުރަތަމަ ރުކުނަކީ، އިސްލާމްދީނުގެ ޞައްޙަ ޢަޤީދާގައި ސާބިތުވެ ދެމިތިބުން. ދެވަނަ ރުކުނަކީ، ތިމާގެ ނަފްސަށްވުރެ، ދިވެހި ޤައުމާއި ދިވެހި ރައްޔިތުން އިސްކުރުން. ތިންވަނަ ރުކުނަކީ، ޤާނޫނީ ވެރިކަމަށް ކިޔަމަންތެރިވެ، އެ ވެރިކަން ދެމެހެއްޓުމަށް އެހީތެރިވެދިނުން.\nމިއީ، ހަމަ ކޮންމެ ސިފައިންގެ މީހެއްގެ ހިތުގައި، ތާއަބަދު ބިންވަޅު ނެގިފައި އޮންނަންޖެހޭނެ ޢަސްކަރީ އަސާސްތައް. ޝަރަފުވެރި ސިފައިންގެ މީހެއްގެ ގޮތުގައި ދެމިހުންނަން އެދޭނަމަ، ތިޔަ ހުރިހާ ސިފައިންގެ ހިތްތަކުގައި، މި ކަންކަން ސާބިތުކަމާއެކު ހަރުލެއްވުމަށް، ތިޔަ ލޮބުވެތި ސިފައިންނަށް އަޅުގަނޑު އިލްތިމާސް ކުރަން.\nސިފައިންގެ އެންމެ މަތީ ވެރިޔާގެ މަޤާމުގައި ހުންނައިރު، އަޅުގަނޑަށް ލިބޭ އެންމެ ބޮޑު ހިތްހަމަޖެހުމަކީ، ދިވެހި ސިފައިންގެ ޕްރޮފެޝަނަލިޒަމް ދެމެހެއްޓުމުގެ ވިސްނުމާއި ޙިކްމަތްތެރިކަން، ސިފައިންގެ ލީޑަރޝިޕުން ފެންނަކަން. އެކަމަށްޓަކައި، ޗީފް އޮފް ޑިފެންސް ފޯސްއަށާއި، ވައިސް ޗީފް އޮފް ޑިފެންސް ފޯސްއަށް، އަދި ޖެނެރަލް އޮފިސަރުންނަށާއި، ހުރިހާ ރޭންކުތަކުގެ ސިފައިންނަށް ޝުކުރު ދަންނަވަން.\nދިވެހި ސިފައިންނަކީ، ޢަސްކަރީ އަޚްލާޤަށާއި ޢަސްކަރީ ހުނަރަށް އަހުލުވެރިވެފައިވާ، އަދި ޤާނޫނަށް ޙުރުމަތްތެރިކޮށްހިތާ ބައެއްކަން ޔަޤީން. އެހެންކަމުން، ދިވެހިރާއްޖޭގެ ޤައުމީ ދިފާޢީ ބާރާ މަތިކުރެވިފައިވާ، މަދަނީ އަދި ޢަސްކަރީ މަސްއޫލިއްޔަތުތަކާއި ވާޖިބުތައް އަދާކުރުމުގައި، ހިތްވަރާއި ނުގުޑާފަދަ ޢަޒުމެއްގައި، ސާބިތުވެ ތިއްބެވުމަށް އަޅުގަނޑު އިލްތިމާސް ކުރަން.\nދިވެހި ޢަސްކަރިއްޔާއަށް އަޅުގަނޑު އަބަދުވެސް އެދެނީ، ހުރިހާ ރޮނގަކުން ތަރައްޤީއާއި ކުރިއެރުން. އަޅުގަނޑުގެ ދުޢާއަކީ، ދިވެހި ސިފައިންނަށް ފުރިހަމަ ޞިއްޙަތާއި، ޢަސްކަރީ ޤާބިލުކަން މާތްﷲ މިންވަރުކުރެއްވުން. ދިވެހިރާއްޖޭގެ މިނިވަންކަމާއި ސިޔާދަތު ރައްކާތެރިކޮށް، ޤައުމު ދިފާޢުކުރުމުގެ ހިތްވަރާއި ޤައުމީ ޖޯޝް، ދިވެހި ސިފައިންގެ ކިބައިގައި އަބަދުމެ ލައްވާށި! އާމީން.


Dhagandey Fit vejje! Football Halaaku kurani FAM in!\nދަގަނޑޭ ފިޓްވެއްޖެ! ފުޓްބޯޅަ ހަލާކުރަނީ އެފްއޭއެމުން!\nރާއްޖޭގައި އަބަދުވެސް ދައްކާ ވާހަކައަކީ ފުޓްބޯޅަ ރަނގަޅުނުވާ ވާހަކަ އެވެ. ކުލަބުތަކުގެ ދޯހަޅި ވާހަކަ އެވެ. އެފްއޭއެމް ފީކަޅާ ވާހަކަ އެވެ. ކުޅުންތެރިންގެ ފަރުވާކުޑަކަމުގެ ވާހަކަ އާއި ފެސިލިޓީސް ނެތް ވާހަކަ އެވެ. ކުޅިވަރުގެ އަހުލާގު ނެތް ވާހަކަ އެވެ. ކުޅުންތެރިންގެ ދަށުވެފައި އެފްއޭ އާއި ކުލަބުތައް ތިބޭ ވާހަކަ އެވެ. ބަރާބަރަށް މުސާރަނުދޭ ވާހަކަ އެވެ.\nއެހެންވިއްޔާ މިކަމުގެ ޒިންމާ ނަގަންޖެހެނީ ކޮންބައެއްބާ އެވެ. ދާދި ފަހުން އެފްއޭއެމުގައި ބޭއްވި ބައްދަލުވުމުގައި އެތަނުގެ އިސްބޭފުޅަކު ވިދާޅުވީ ވޯލްޑް ކަޕް ކޮލިފައިންގައި އިހަށްދުވަހު ގައުމީ ޓީމު ކުޅުނު ޗައިނާ މެޗާއި މާދަމާ ބޫޓާނާއެކު ކުޅޭ މެޗު ޕްރޮމޯޓްކޮށްދިނުމަށެވެ. އެކަން ކުރަންވީ ޒުވާން ކުޅުންތެރިން ޕްރޮމޯޓްކޮށްގެން ކަމަށް ވެސް ހިޔާލުދިނެވެ. އެއީ ދުވަސްވީ ނުވަތަ ސީނިއާ ޕްލޭޔަރުން ލައްވައި މީޑިޔާ އަށް މައުލޫމާތެއް ދޭން ވިސްނުމަކީ ވެސް "މޮޔަ" ކަމެއްކަމަށް ގަބޫލުކުރެވޭތީ ކަމަށެވެ.\nއެކަމަކު އޭގެ ފަސް ދުވަސް ފަހުން ބޫޓާން މެޗު ޕްރޮމޯޓްކުރަންވީ ސާފް ޗެމްޕިއަންޝިޕަށްފަހު ގައުމީ ޓީމަށް ނުކުޅެން ނިންމައިގެން ހުރި އަލީ އަޝްފާގް (ދަގަނޑޭ)ގެ ވާހަކައިންނެވެ. ބޫޓާން މެޗުގައި އޭނާ ކުޅޭނެ ވާހަކަ ލިޔެގެންނެވެ. ގޭމް ޕްލޭން ބަދަލުވީ އެވެ.\nބޫޓާން މެޗުގައި ދަގަނޑޭ ކުޅޭނަމަ އެއީ ހަބަރެކެވެ. ނޫސްވެރިން ލިޔަންޖެހޭ ވާހަކަ އެވެ. ރާއްޖޭގެ ތާރީހުގައި ވެސް އުފެދުނު އެންމެ މޮޅު ކުޅުންތެރިޔާ މެޗުގައި ކުޅުމަކީ ހުރިހާގޮތަކުން ވެސް މުހިންމު ވާހަކަ އެކެވެ.\nއެކަމަކު އެފްއޭއެމުން ޖަވާބުދާރީވާންޖެހޭ ސުވާލުތަކެއް އެބަހުއްޓެވެ. މީގެ ތިން ދުވަސް ކުރިން ކުޅުނު ޗައިނާ މެޗުގައި ދަގަނޑޭ ނުކުޅުނީ އެކަށީގެންވާ ސަބަބެއް އޮވެގެން ހެއްޔެވެ؟ އިންޖަރީވެގެން ކަމަށް ބުނެ އެމެޗުގައި ނުކުޅެ ހުރެފައި ކުއްލިއަކަށް ބޫޓާން މެޗަށް އޭނާ ފިޓްވީ ކިހިނެތް ހެއްޔެވެ؟\nއިތުބާރުހުރި މަސްދަރަކުން އެނގިފައިވާ ގޮތުގައި ޗައިނާ މެޗު ކުޅުނުއިރު ދަގަނޑޭ ހުރީ ރާއްޖޭގަ އެވެ. އޭނާ ޗައިނާ މެޗަށް ނުދިޔައީ ފަޔަށް ލިބުނު އަނިޔާއަކަށް ފަރުވާ ހޯދަނީ ކަމަށްބުނެ އެވެ. ޑރ. އަހުމަދު ޝަކީބު ލައްވައި މެލޭޝިޔާގައި އިންޖެކްޝަން ޖެހުމަށްފަހު އަރާމު ކުރަން ކުލަބުން ބުނެފައިވާ ކަމަށްވެ އެވެ. ނަމަވެސް ސުވާލު އުފެދެނީ އިންޖެކްޝަން ޖެހުމަށް ފަހު ވެސް ދަގަނޑޭ އޭނާގެ ކުލަބަށް ކުޅެފައިވާތީ އެވެ. އެއަށްފަހު އަރާމުކުރަންވެގެން ކަމަށް ބުނެ ގައުމީ ޓީމާއެކު ޗައިނާ މެޗު ކުޅެން ނުގޮސްހުރިއިރު އިހަށްދުވަހު ރާއްޖެތެރޭގެ ރަށެއްގައި ބޯޅަ ކުޅެނިކޮށް ނަގާފައިވާ ވީޑިއޯތަކެއް ވެސް އިންޓަނެޓުގައި ދައުރުވެއްޖެ އެވެ. އެފްއޭއެމުން ޖަވާބުދޭން ޖެހެނީ މިހެންވެ އެވެ. ކުއްލިއަލަށް ދަގަނޑޭ ފިޓްވީ ހެއްޔެވެ؟\nދެން އޮތް ކަމަކީ ޗައިނާއާ ދެކޮޅަށް ވޯލްޑް ކަޕް ކޮލިފައިންގައި މިދިޔަ އަހަރު ރާއްޖެ ކުޅުނު މެޗަށް ވެސް ދަގަނޑޭ ނުދެ އެވެ. އެ މެޗަށް ދަގަނޑޭ ޗައިނާ އަށް ފޮނުވަން އެފްއޭއެމުން ވަރަށް މަސައްކަތް ކުރި އެވެ. މެޗު ކުޅެން އޮތީ މާދަމާ ނަމަ މިއަދުވެސް ބުނަމުން އައީ ދަގަނޑޭ މެޗުގައި ކުޅޭނެ ކަމަށެވެ. އެކަމަކު އެމެޗަށް ނުގޮސް އޭނާ ހުރީ މާލޭގަ އެވެ. އަދިވެސް އޭގެ ސަބަބެއް އެއްވެސް މީހަކު ބުނެނުދެ އެވެ. އިވެނީ ކުޅުންތެރިޔާ އާއި އެފްއޭއިން ނުރަސްމީކޮށް ބުނާވާހަކަތަކެވެ. އެކަމަކު މިއީ ހަގީގަތުގައި އެފްއޭއެމުން ޖަވާބުދާރީވާންޖެހޭނެ ކަމެކެވެ.\nމީޑިޔާތަކުން ސުވާލުކޮށްފިނަމަ އެފްއޭއެމުގެ މެޑިކަލް ޑިޕާޓްމަންޓުން "އޭނާ ފިޓްވެއްޖެ"އޭ ބުނަމަމުން ނުފުދޭނެ އެވެ. އޭގެ ތަފްސީލުވެސް ދޭންޖެހޭނެ އެވެ. ސަބަބަކީ ކުޅިބަލަން ވަންނަނީ ދިވެހި ރައްޔިތުން ކަމަށްވުމެވެ. މިއީ ދިވެހި ގައުމީ ޓީމެވެ. ދިވެހިންގެ އެއްވަނަ ކުޅިވަރެވެ. ކުޅުންތެރިންނަށާއި ކުޅިވަރަށް ސަރުކާރުން ހަރަދުކުރަނީ ރައްޔިތުންގެ ފައިސާ އެވެ.\nހަގީގަތުގައި މިއީ ދަގަނޑޭގެ މައްސަލައެއް ވެސް ނޫނެވެ. އޭނާ އަށް ވެސް އަދި އެހެން ކުޅުންތެރިންނަށް ވެސް އެޑްވާންޓޭޖް ނެގުމުގެ ފުރުސަތު ލިބެނީ އެފްއޭއެމާއި ކުލަބުތަކުގެ ފީކަމުންނެވެ. ހިތަށް އެރީމަ ގައުމީ ޒިންމާ އަށް ފިލާފައި ބޭނުންވީމަ އައިސް ގައުމީ ޓީމަށް ކުޅެން ދޫކޮށްލައިފިނަމަ މާދަމާ ދެން ތިބި ކުޅުންތެރިން ވެސް ހަދާނީ މިހެންނެވެ. ފަހުން ހިތާމަ ނުކުރާށެވެ! ޔޫތު މިނިސްޓްރީ އާއި ކުޅިވަރުގެ ގައުމީ މަޖިލީހަށް ވެސް މިފަދަ ކަންކަން ނުފެންނަކަމީ ދެރަވަރުކަމެކެވެ.\nގައުމީ ފުޓްބޯޅް ޓީމް އަލީ އަޝްފާގު (ދަގަނޑޭ) އެފްއޭއެމް\nއަމާޒަކީ ބޫޓާނާ ދެކޮޅަށް ތަފާތު ބޮޑު ކުރުން: ކޯޗް\nލާއޯސް މެޗުގައި ނުކުޅެނީ އަނިޔާގެ ސަަބަބުން: ދަގަނޑޭ\nލާއޯސް މެޗުގައި ދަގަނޑޭ ނުކުޅޭނެ\nކޭމްޕުގެ ފަހު މެޗުން ޒުވާން ޓީމަށް ރަނގަޅު މޮޅެއް


Farudhee Zimmaa Adhaa Kurey, Passenger Ihnnaai Ekugai Selfie Nunagaa!\nފަރުދީ ޒިންމާ އަދާކުރޭ، ފަސިންޖަރުންނާއި އެކުގައި ސެލްފީ ނުނަގާ!\nއެމްއޭސީއެލް އިން އާއްމުކޮށްފައިވާ ޕޯސްޓަރެއް --\nރާއްޖެއަށް ދަތުރުކުރާ ފަސިންޖަރުންނާއި އެއްކޮށް ސެލްފީ ނުނަގަން މޯލްޑިވްސް އެއާޕޯޓްސް ކޮމްޕެނީ ލިމިޓެޑް (އެމްއޭސީއެލް) އިން އިލްތިމާސްކޮށްފިއެވެ.\nއެމްއޭސީއެލް އިން މިގޮތަށް އިލްތިމާސްކޮށްފައިވާއިރު ރާއްޖެއަކީ ގިނަ އަދަދެއްގެ މަޝްހޫރު ތަރިން ޗުއްޓީ ހޭދަ ކުރަމުން އަންނަ ގައުމެކެވެ. އެހެންކަމުން އެފަދަ މީހުން ރާއްޖެ އަންނައިރު އަބަދުވެސް އެއާޕޯޓުގައި މަސައްކަތް ކުރާ މުވައްޒަފުންގެ ތެރެއިން ގިނަ މުވައްޒަފުން ފޮޓޯއާ ސެލްފީ އަންނަނީ ނަގަމުންނެވެ. ނަމަވެސް މި ދުވަސްވަރަކީ ކޮވިޑް19 ރާއްޖެއިން ފެނިފައިވާ ދުވަސްވަރެކެވެ. އަދި ރާއްޖެ އައިސްފައިވާ މެޗެސްޓަ ޔުނައިޓެޑްގެ ކުރީގެ މިޑްފީލްޑަރު ފެލައިނީ ވަނީ ރާއްޖެ ދިޔަ ފަހުން މި ބައްޔަށް ޕޮޒިޓިވްވެފައެވެ.\n#Farudheezinmaa adhaa kuravaa pic.twitter.com/CP5CSgUoRY\n— Maldives Airports Company Ltd - MACL (@MACLmedia) March 23, 2020\nފެލައިނީއާ އެކުގައި އެމްއޭސީއެލްގެ މުވައްޒަފުން ވަނީ ފޮޓޯ އަދި ސެލްފީ ނަގާފައެވެ. އެމްއޭސީއެލުން ބުނީ ގައިގޯޅިވެ ފޮޓޯ ނެގުމަކީ މި ދުވަސްވަރު ރައްކާތެރި ކަމެއް ނޫން ކަމަށެވެ. އަދި އެ ކުންފުނިން ބުނީ މަސައްކަތުގެ މާހައުލުގައި ސޯޝަލް ޑިސްޓޭންސް ނުވަތަ އިޖުތިމާއީ ދުރުމިން ބެހެއްޓުމަށް ސަމާލުކަން ދިނުމަށް އެކުންފުނިން ވަނީ ބުނެފައެވެ.\nފެލައިނީއާ އެކުގައި ސެލްފީ އަދި ފޮޓޯ ނެގި މުވައްޒަފުން ކޮވިޑް19 އަށް ވަނީ ނެގެޓިވްވެފައެވެ. މީގެއިތުރުން ވެސް ފެލައިނީއާ ޑައިރެކްޓު ކޮންޓެކްޓުވި 20 ފަރާތެއް މިހާރު ފާހަގަކުރެވިފައިވާ ކަމަށް ވެސް ސަރުކާރުން ވަނީ ބުނެފައެވެ. އޭގެެތެރެއިން ފަސް މީހަކު ވަނީ ރީތި ރަށުގައި އެކަހެރިކޮށްފައެވެ.


Igthisoadhee vaahaka dhakkaanee alhuganduge hiyaneege fahathuga hure: Raees | Mihaaru\nރައީސް ޔާމީން މިއަދު އަލިފުއްޓަށް ވަޑައިގެން ކުޑަ ކުއްޖަކާ ސަލާމް ކުރައްވަނީ. - ފޮޓޯ: އެންވަޔަރަމަންޓް މިނިސްޓްރީ\nއިގްތިސާދީ ވާހަކަ ދައްކާނީ އަޅުގަނޑުގެ ހިޔަނީގައި ހުރެ: ރައީސް\n27 އޯގަސްޓް 2018 - 13:14 86 comments\nއިދިކޮޅު ފަރާތްތަކުން، އިގްތިސާދާއި ޒުވާނުންގެ ވާހަކަ ދައްކަންވާނީ ރައީސް އަބްދުﷲ ޔާމީންގެ "ހިޔަނީގެ ދެ ތިން މޭލު ފަހަތުގައި ހުރެ" ކަމަށް އެމަނިކުފާނު މިއަދު ވިދާޅުވެއްޖެ އެވެ.\nރ. އަތޮޅާއި ނ. އަތޮޅަށް ފެއްޓެވި ދަތުރުފުޅުގައި ރ. އަލިފުށީ ރައްޔިތުންނާ ބައްދަލު ކުރައްވައި ރައީސް ޔާމީން ވިދާޅުވީ އެމްޑީޕީން ދައްކާފައި ހުރި ވާހަކަތަކާއި އަމަލުކޮށްފައި ހުރި ގޮތާއި ކުރި ކަންކަމާއި ނުވި ކަންކަން ރައްޔިތުންގެ ލޯމަތީގައި ފެންނަން އެބަހުރި ކަމަށެވެ. އަދި ޖާދޫއެއްގައި ޖައްސަން އެމްޑީޕީ އަށް ފުރުސަތު ދޭންޖެހޭ އެއްވެސް ސަބަބެއް ވިސްނި ވަޑައިނުގަންނަވާ ކަމަށް ރައީސް ވިދާޅުވި އެވެ.\nރައީސް ޔާމީން މިއަދު އަލިފުށީގެ ނަރުދަމާގެ ނިޒާމު އިފްތިތާހުކޮށް ދެއްވަނީ. - ފޮޓޯ: އެންވަޔަރަމަންޓް މިނިސްޓްރީ\nރިޔާސީ އިންތިޚާބާ މެދު ރައްޔިތުން ވިސްނަން ޖެހޭނީ ގައުމީ ނަޒަރަކުން ކަމަށް ވިދާޅުވެ، އިންތިޚާބާ ދިމާކޮށް "ޖައްވުގައި އަޅާ ވައިރަސް" އަށް ޖާގަ ނުދިމަށް ވެސް ރައީސް ވިދާޅުވި އެވެ.\n"އަޅުގަނޑާއި އަޅުގަނޑުގެ ޓީމަށް މަސައްކަތް އިހްލާސްތެރިކަމާ އެކީގައި މަސައްކަތް ކުރެވެނީ ރައްޔިތުންގެ ތާއީދު އެކަމުގައި ދެއްވާތީ،" އަލިފުށީގައި ސަރުކާރުން ގާއިމުކުރި ނަރުދަމާގެ ނިޒާމުގެ ހިދުމަތް ރަސްމީިކޮށް އިފްތިތާހު ކުރުމަށް އެ ރަށުގައި ބޭއްވި ޖަލްސާގައި ރައީސް ވިދާޅުވި އެވެ.\nރައީސް ވިދާޅުވި ގޮތުގައި، އެމަނިކުފާނު ވެރިކަމާ ހަވާލުވެވަޑައިގެންނެވި އިރު، ބޭރުގެ އެއްވެސް ފަރާތަކުން ލޯނެއް ނުދެ އެވެ. އޭރު، އިގްތިސާދު ކުރިއަށް ނުދާއިރު، ދައްކަން ޖެހިފައި އޮތީ ބޮޑު ދަރަންޏެއް ކަމަށާއި އިގްތިސާދީ ވާހަކަ ދައްކަން އެމްޑީޕީން ލަދުގަންނަން ޖެހޭނެ ކަމަށް ރައީސް ވިދާޅުވި އެވެ.\nމީގެއިތުރުން، އެމްޑީޕީގެ ވެރިކަމުގައި ޒުވާނުން ޖާގަ ހޯދީ "ޖަލުގެ ގޮޅިތަކުން" ކަމަށާއި މި ސަރުކާރު އައި ފަހުން، ޒުވާނުންނަށް ވަޒީފާތައް އުފައްދައި، އިގްތިސާދު ކުރިއެރުވި ކަމަށް ރައީސް ވިދާޅުވި އެވެ.\nޒުވާނުންނާއި އިގްތިސާދު ކުރިއެރުވުމުގެ އިތުރުން، އެކި ދާއިރާތަކަށް ސަރުކާރުން ގިނަ ހޭދަތަކެއް ކޮށްފައިވާކަން ފާހަގަކުރައްވައި ރައީސް ވިދާޅުވީ އެމްޑީޕީން ޒުވާނުންނާއި އިގްތިސާދުގެ ވާހަކަ ދައްކަންވާނީ ދެތިން މޭލު ފަހަތުގައި އޮވެގެން ކަމަށެވެ.\nރައީސް ޔާމީން މިއަދު އަލިފުއްޓަށް ވަޑައިގެން، އެ ރަށު ރައްޔިތުންނާ ސަލާމް ކުރައްވަނީ. - ފޮޓޯ: އެންވަޔަރަމަންޓް މިނިސްޓްރީ\nރައީސް ޔާމީން ދެއްކެވި ވާހަކައިގެ ޚުލާސާއެއް:\n- އަލިފުށީ ކައިރީގައި އޮންނަ އެއްތަގިލީގައި ރިސޯޓު ހަދާނަން.\n- އަލިފުށީގެ ބޯޓު ޔާޑަކީ ޒުވާނުންނަށް ފުރުސަތު އޮންނަ ތަނަކަށް ހަދާނަން.\n- އަލިފުއްޓަކީ ބިން ބޮޑު ޖާގަ އޮތް ތަނަކަށް ހަދައިދޭނަން.\n- އިންތިހާބުވެއްޖެ ނަމަ، އެންމެ ބޮޑަށް މަސައްކަތް ކުރާނީ މަސްވެރިކަމުގެ ދާއިރާ ކުރިއަރުވަން.\n- އޮޑިފަހަރު ބަންނަ ފަރާތްތަކަށް އެސްއެމްއީ ލޯނު ހޯދައި ދޭނަން.\nރައީސް ޔާމީން ވިދާޅުވި ގޮތުގައި، އެމަނިކުފާނު ވެރިކަމަށް ވަޑައިގެންނެވި ފަހުން، މިހާތަނަށް 76،000 އަށްވުރެ ގިނަ ވަޒީފާ ޒުވާނުންނަށް ހޯދައި ދެވިއްޖެ އެވެ. ރ. އަތޮޅުގައި އިތުރު ރިސޯޓުތައް ހުޅުވުމުން އެއީ ވެސް ޒުވާނުންނަށް ލިބޭ ވަޒީފާގެ ފުރުސަތުކަން ފާހަގަ ކުރެއްވި އެވެ.\nއެމަނިކުފާނު ވިދާޅުވި ގޮތުގައި، މީގެ ކުރިން، ކޮންމެ ކަމެއް ކުރަން ދިމާކުރީ ގަދަބާރުންނެވެ. އެއީ އިދިކޮޅު ފަރާތްތަކުގެ ނުކުޅެދުންތެރިކަން ކަމަށާއި އިދިކޮޅު ފަރާތްތަކުން ބޭނުންވާ ކަހަލަ މިނިވަން ކަމެއް ނުލިބޭނެ ކަމަށް ވެސް ރައީސް ޔާމީން ވިދާޅުވި އެވެ.\nރައީސް ވަނީ އެމްޑީޕީގެ ވެރިކަމުގައި ނުކޮށްދެވުނު ކަމެއް އަލުން ވެރިކަމަށް ނުކުމެ، ކުރެވިދާނެ ކަމަށް ރައްޔިތުން ގަބޫލު ނުކުރެއްވުމަށް އެދިވަޑައިގެންފަ އެވެ. ރައީސް ވިދާޅުވީ އޭރު، އިގްތިސާދު ހީނަރުވި ތަން އެމްޑީޕީއަށް ނުފެންނަ ކަމަށެވެ.\nތަރައްގީން މިސާލު ދައްކަވަމުން ރައީސް ވިދާޅުވީ ގައުމު އޮޔާދާ ވާހަކަ އިދިކޮޅު ފަރާތްތަކުން ދައްކާ އިރު، މާލެ އޮޔާ ދާނީ ގާދޫކޮލުން ނަމަ، "މާލެ އަޅައިގަންނާނީ ބްރިޖު" ގައި ކަމަށެވެ. އަދި މާލެ "ނިކުންނަން ދިމާކޮށްފިނަމަ" ކަފު ޖަހާފައި "ވާ އައްސާނީ ބްރިޖުގެ އެއް ފައިކަށީގައި" ކަމަށް ރައީސް ވިދާޅުވި އެވެ.\nއެއަށްވުރެ، އޮއި ގަދަވެގެން ނިކުންނަން ޖަހާ ނަމަ، ކަފު ޖަހާނީ ދަރުމަވަންތަ ހޮސްޕިޓަލްގެ "ބުޑަށް" ކަމަށް ވިދާޅުވި އެވެ.\nއިތުރު ލިޔުންތައް އެމްޑީޕީ ރ. އަތޮޅު އިގްތިސާދު ތަރައްގީގެ މަޝްރޫއުތައް ސަރުކާރު އިދިކޮޅު ފަރާތްތައް ރާއްޖޭގެ އިގްތިސާދު ޖުމްހޫރީ ޕާޓީ ރ. އަލިފުށި ރައީސް އަބްދުﷲ ޔާމީން\nއެއް ފަޅުތެރޭ ރަށްތައް ފާލަމަކުން ގުޅާލާނަން: އެމްޑީޕީ


ކުށްމަދު ކުރުމަށް ފަރުދީ ޒިންމާ އަދާކުރަމާ!!!!\nއާރޓިކަލްކިޔުމަށް ހޭދަވާނެކަމަށް ބެލެވެނީ :4މިނެޓް, 46 ސިކުންތު\nއޮފީހަށް ދިއުމަށް ގަޑިޖެހިދާނެތީ ދިޔައީ ވަރަށް ބާރަށް ހިނގާފައެވެ. ގިނަފަހަރަށް މަގު ހުރަސްކޮށްލެވެނީ މަގަށް ދޭންވާވަރަށް ސަމާލުކަން ނުދެވިއެވެ. ދެފަޔަށް ލެވުނުހާ ބާރެއްލާފައި ދަނީ ގަޑިނުޖެހި އޮފީހަށްދިއުމަށެވެ. އަމީނީ މަގަށް ނުކުތްއިރު ލޮލުގައި އަޅައިގަތީ އަޅުގަނޑު ހިނގާފައި އައި ފަޅީ ޕޭވްމަންޓް މަތީގައި ހުރެ އަޑުގަދަކުރަމުން ދިޔަ ޒުވާން އަންހެންކުއްޖެކެވެ. ކޮންމެވެސް ވަރަކަށް މީހުންވެސް އެހިސާބުގައި ތިއްބެވެ. ސައިކަލުގައި ދާ މީހުންނާ ހިނގާފައިދާ ބައެއްމީހުން މަޑުޖެހި ކުޅިބަލަން ތިބި މަންޒަރުވެސް ފެނުނެވެ. އެކުއްޖާއާއި އަރާ ހަމަވެފައި ވަރަށް ރަނގަޅަށް އެކުއްޖާގެ މޫނަށް އަޅުގަނޑު ބަލައިލީމެވެ. ބަލާބެލުމަށް ހީވަނީ ވަޒީފާއަށްދިޔަ ކުއްޖެއްހެންނެވެ.\n“އަހަރެންގެ ފޯނު ގެންގުޅޭނެ ގޮތެއް އެނގޭނީ އަހަންނަކަށްނު. ތަނެއްގަ ފޯނު އޮތެކޭ ކިޔާފަ އަތްލަން ޖެހޭތަ؟ ފޯނުގެ ޑިސްޕްލޭ އޭ އެދިޔައީ. ކާކު ޒިންމާ ނަގާނީ؟” އެކުއްޖާ ކައިރިން ހުރަސްކުރި ވަގުތު އެ ކުއްޖާ ބުނެލި ދެތިން ޖުމްލަ އަޅުގަނޑުގެ ކަންފަތުގައި ޖެހުނެވެ. ވީގޮތެއް ބަލައިލަން އެތަނުގައި މަޑުކޮށްލާހިތް ވިޔަސް ގަޑިޖެހިދާނެތީ އެ ހިޔާލު ދޫކޮށްލީއެވެ. އެހެންނަމަވެސް ވީގޮތެއް ނުބަލާ ކުރިއަށްދާންވެސް އަޅުގަނޑަށް އުނދަގުވިއެވެ. އެހެންކަމުން އަޅުގަނޑާ އެއްވަރަށް ހިނގާފައި ދިޔަ މީހެއްގާތު އަހައި ވީގޮތެއް އޮޅުންފިލުވީމެވެ. ވިލިމާލޭ ފެރީން ފައިބައިގެން އަމީނީ މަގުން ހެންވޭރާ ވީކޮޅަށް އެކުއްޖާ ހިނގާފައި ދިޔައީ ފިހާރައަކަށް ވަޒީފާއަށް ދިޔުމަށެވެ. ކަންފަތަށް ހެޑްސެޓް ޖަހާފައި ފޯނަށް ކަނެކްޓް ކޮށްލުމަށްފަހު ފޯނު ޖަހައިލީ ލައިގެން ހުރި ޖީންސްގެ ފަހަތު ޖީބަށެވެ. މަގުމަތިން ދިޔަ ފިރިހެނަކު އެކުއްޖާގެ ފޯނު ފޭރެން މަސައްކަތް ކުރި ވަގުތު ފޯނު ބިންމައްޗަށް ވެއްޓުނީކަން އެމީހާގެ ވާހަކަތަކުން އަޅުގަނޑަށް އެނގުނެވެ.\nއޮފީހަށް ވަދެވެންދެން އަޅުގަނޑަށް ވިސްނެމުން ދިޔައީ އެކަމާއެވެ. ހިތަށް އެރިއެވެ. ފޯނު ފޭރެން މަސައްކަތްކުރި މީހާ އެކަމުގައި ކުށްވެރި ކުރެވިދާނެތޯއެވެ؟ އެކުއްޖާގެ ފޯނުގެ ޑިސްޕްލޭ ހަލާކުވުމުން ހަގީގަތުގައިވެސް ޒިންމާ ނަގަންޖެހޭނީ ފޯނު ފޭރެން މަސައްކަތްކުރި މީހާތޯއެވެ؟ މަގުމައްޗަކީ ތަފާތު މީހުންނާ ބައްދަލުވާތަނެކެވެ. އެއްވެސް މީހެއްގެ މޫނުމަތިން އެމީހާއަކީ ކޮންކަހަލަ މީހެއްކަން އެނގޭކަށް ނޯވެއެވެ. ފަހަތު ޖީބަށް ފޯނު ޖަހައިގެންނާއި މަގު ހިނގާއިރު ފޯނާ ކުޅެމުން ދިއުމަކީ ފޭރެން މަސައްކަތްކުރާ މީހުންނަށް ލިބޭ ފުރުސަތެއް ނޫންތޯއެވެ؟ ރަނގަޅު ވާހަކައެކެވެ. އެމީހަކު ފޯނު ގެންގުޅޭނެ ގޮތެއް އެނގޭނީ އެމީހަކަށެވެ. ނަމަވެސް ކުށުގެ ވެއްޓަށް މަގުފަހިވާ ގޮތްގޮތަށް ތިމާގެ ފޯނުފަދަ އަގުބޮޑެތި މުދާ ގެންގުޅުމަކީ އެންމެ ރަނގަޅު ގޮތްތޯއެވެ؟ ނުވަތަ ފަރުދީ ޒިންމާ އަދާކޮށް އަޅުގަނޑުމެންގެ އަގުބޮޑެތި މުދާ ރައްކާތެރި ކުރުމަށް ކޮންމެ ފަރުދަކަށްވެސް މަސައްކަތް ކުރެވިދާނެ ނޫންތޯއެވެ. ފަހަތު ޖީބަށް ފޯނު ޖަހައިގެން ޒުވާން އަންހެންކުދިން ހިނގާފައިދާ މަންޒަރު މިހާރަކަށް އައިސް އާންމުކޮށްދަނީ ފެންނަމުންނެވެ. އަދި ފޯނު ފޭރުމުގެ މައްސަލަތައް ހިނގާފައިވެސް އެބަހުއްޓެވެ. މިފަދަ މައްސަލަތައް ފުލުހުންނަށް ހުށަހަޅާފައިވެސް އެބަހުއްޓެވެ.\nފޯނު ފޭރުމުގެ ވާހަކަ އެކަނި ދައްކާފައި ނިންމާލެވޭކަށް ނެތެވެ. މަގުމަތީގައި އުޅޭ ފިރިހެނުންގެ ކިބައިން ފެންނަމުންދާ މަންޒަރެކެވެ. ފަހަތު ޖީބަށް ދިގު ވޮލެޓް ޖަހައިގެން އުޅޭމަންޒަރެވެ. މީވެސް ފޭރެން މަސައްކަތްކުރާ މީހުންނަށް އެކަން ކުރުމަށް ދެވޭ ފުރުސަތެއް ނޫންތޯއެވެ؟ ފަހަތު ޖީބަށް ދިގު ވޮލެޓް ޖަހައިގެން އުޅެމުންދާއިރު ތިމާގެ ޖީބުން ވޮލެޓް ފޭރިގަންނާނެ އިރެއް ނޭނގެއެވެ. ފޭރޭ މީހުން ތިބޭނީ އަބަދުވެސް ފުރުސަތަކަށް ބަލަބަލައެވެ. އެކަމުގެ ފުރުސަތު ފަހިވާގޮތަށް ތިމާގެ އަމަލުތައް ނުބެހެއްޓުމަށް ބުނާ މީހާ ގިނަ ފަހަރަށް އޮންނާނީ ގޯސްވެފައެވެ. ނުވަތަ ތިމާމެންގެ އަމިއްލަ މިނިވަންކަމާ ބެހެނީކަމަށް ބުނެ، ނަސޭހަތްދޭ މީހާ ކުށްވެރިކުރާތަން ވެސް އާދެއެވެ. ގަބޫލުކުރަންޖެހޭ ހަގީގަތަކީ ނޭނގި ނަމަވެސް އަދި އެނގިގެންވިޔަސް ތިމާއަށް ކޮށްލެވޭ ކުޑަކުޑަ ކަމަކުންވެސް ފޭރުމަށް މަގުފަހިވެދާނެކަމެވެ. އެހެންކަމުން އެފަދަ ކަންކަމަށް މަގުފަހި ނުވާނޭހެން ތިމާގެ އަމަލުތައް ބަހައްޓައި ފަރުދީ ޒިންމާއަދާކޮށް ފޭރޭ މީހުންގެ ކިބައިން ތިމާގެ މުދަލާއި ފައިސާ ރައްކާކުރެވިދާނެއެވެ.\nއަދިވެސް ފާހަގަކުރެވޭ ކަމެކެވެ. ސައިކަލުގެ ޕޮކެޓްގައި ފޯނު ބާއްވާފައި ސައިކަލް ޕާކްކޮށްފައި ހަނދާންނެތިގެން ދިއުމެވެ. ކުއްލިއަކަށް ހަނދާންވެގެން ގޮސްބަލާއިރު ފޯނެއް ނޯވެއެވެ. ހަމަ މިގޮތަށް ސައިކަލަށް ތަޅުދަނޑި ޖަހާފައި ދިއުމުގެ ސަބަބުން ސައިކަލު ވަގަށް ނެގުމުގެ މައްސަލަތައްވެސް މަދެއްނޫނެވެ. ހާއްސަކޮށް ފިރިހެނުން ދަނޑުތަކަށް ކުޅެން އަރާއިރު އާއި މޫދަށް އެރޭއިރު ސައިކަލަށް ތަޅުދަނޑި ޖަހާފައި ދެވުމުގެ ސަބަބުން މިފަދަ މައްސަލަތައް ދިމާވެފައި އެބަހުއްޓެވެ. އަދި ސައިކަލު މަޑިދަށަށް ވޮލެޓާއި ފޯނު ފަދަ އަގުބޮޑެތި ތަކެތި ދޫކޮށްލާފައި ދާއިރު އެ ތަކެތި ވަގަށް ނަގާފާނެ ކަމަށް ވިސްނުމުގައި ބަހައްޓައި އެކަން ނުކުރުމަށް ސަމާލުކަންދޭން ޖެހެއެވެ.\nފުލުހުންނަށް ހުށަހެޅިފައިވާ މިފަދަ މައްސަލަތަކަށް ބަލާއިރު 2019 އަހަރަށްވުރެ މިއަހަރުގެ މިހާތަނަށް މިފަދަ މައްސަލަތައް ހުށަހެޅިފައިވާ މިންވަރުމިވަނީ އިތުރުވެފައެވެ. އެގޮތުން ހިނގާފައި ދާއިރު ފޯނާ ކުޅެމުން ނުވަތަ ފޯނުން ވާހަކަ ދައްކަމުން ދާއިރު ފޯނު ފޭރޭ މިންވަރު އިތުރުވެފައިވެއެވެ. އަދި މިގޮތަށް ދެ ޖިންސްގެ މީހުންގެ ފޯނު ފޭރުމުގެ މައްސަލަތައްވެސް ހުށަހަޅާފައިވާ ކަމުގައި ޖެނެރަލް އިންވެސްޓިގޭޝަން ޑިޕާޓްމަންޓުން ވިދާޅުވިއެވެ. އަދި ރޭގަނޑު މާލެ ސަރަހައްދުގައި ބައިސްކަލުގައި އުޅޭ ބިދޭސީން ބައިސްކަލް ބައްތީގެ ގޮތުގައި ފޯނު ބޭނުންކުރާތަން ފެންނަ ކަމަށާއި އެވަގުތުތަކުގައި ބިދޭސީންގެ އަތުން ފޯނު ފޭރިފައިވާ މައްސަލަތައްވެސް އިތުރުވެފައިވާކަން ފާހަގަކުރެއްވިއެވެ.\nދިވެހި މުޖްތަމައުގައި ދުވަހެއް ދުވަހަކަށް މިފަދަ ކުށްތައް އިތުރުވަމުންދާއިރު މިކަންކަމަކީ އަޅުގަނޑުމެން ވިސްނާލުން މުހިންމު ކަންކަމެވެ. އަދި އެއްބަޔަކު އަނެއްބަޔަކަށް ހަނދާންކޮށްދީ ހޭލުންތެރިވުން ވެސް މުހިންމު ކަންކަމެވެ. ފަރުދީ ޒިންމާއަދާކޮށް އަޅުގަނޑުމެންގެ އަގުބޮޑެތި މުދާ ރައްކާތެރިކޮށް ބަލަހައްޓަން އެބަޖެހެއެވެ. ވައްކަންކުރާ ފަރާތްތައް އެކަން ކުރުމަށް އެއްވެސް ފުރުސަތެއް ނުދީވޭތޯ ކޮންމެ ފަރުދަކުވެސް މަސައްކަތްކުރަންޖެހެއެވެ. ރައްކާތެރިކަމުގެ ފިޔަވަޅެއްގެ ގޮތުން މިކަންކަމާ ދުރާލާ ވިސްނައި ރައްކާތެރިކަމުގެ ފިޔަވަޅު އެޅުމަކީ އަޅުގަނޑުމެންގެ އަގުބޮޑެތި މުދާ ސަލާމަތްކުރުމަށް އެޅިދާނެ އެންމެ މުހިންމު އެއް ފިޔަވަޅެވެ.\nފަރީދާ ޢަބްދުﷲގެ މައްޗަށް ކަށުނަމާދު ކުރުން މިއަދުގެ އަޞްރު ނަމާދަށްފަހު


ޖިންސީ ގޯނާ އާއި ދެކޮޅަށް އަނެއްކާވެސް މުޒާހަރާ ކުރަނީ – Dhuvas Online\nޖިންސީ ގޯނާ ކުރުމާއި ދެކޮޅަށް އަނެއްކާވެސް މުޒާހަރާ ކުރަން ވޮއިސް އޮފް ޗިލްޑްރަންއިން ނިންމައިފި އެވެ.\nމި ޖަމިއްޔާއަކީ ކުޑަކުދިންނަށް ކުރާ އަނިޔާތަކާއި ދެކޮޅަށް މަސައްކަތް ކުރާ ޖަމިއްޔާއެކެވެ. އެ ޖަމިއްޔާއިން އަހަރު ދެ ފަހަރެއްގެ މަތިން މުޒާހަރާތަކެއް ކޮށްފައިވެ އެވެ.\nއެއީ ގއ. ކަނޑުހުޅުދޫގައި ކުޑަކުއްޖަކަށް ޖިންސީ ގޯނާ ކުރި މައްސަލައިގަ އާއި ހުޅުމާލޭ ފަޅުތެރޭގައި އަޅާފައި އޮތް ސަފާރީއެއްގައި ބިދޭސީ އަންހެނަކު ރޭޕް ކުރި ކަމަށް ތުހުމަތު ކުރާ މައްސަލާގައި އެވެ. ސަފާރީ ރޭޕް ކޭސް އާއި ގުޅިގެން ސިލްސިލާކޮށް މުޒާހަރާތަކެއް ކުރި އެވެ.\nއަނެއްކާވެސް ޖިންސީ އަނިޔާއާއި ދެކޮޅަށް މިއަދު މުޒާހަރާ ކުރާނެ ކަން އެ ޖަމިއްޔާއިން ވަނީ އިއުލާނުކޮށްފައި އެވެ. މުޒަހަރާ ކުރަނީ އެންމެން ޖިންސީ ގޯނާ އާއި ދެކޮޅަށް ހިޔާލުފާޅުކޮށް އަޑު އުފުލުމަށް ކަމަށްބުނެ އެވެ.\nމުޒާހަރާ ކުރުމަށް ހަމަޖެހިފައިވަނީ މިއަދު ހަވީރު 4:00 ގައި މަޖީދީ މަގު ހުސްނޫގޭ ކުރިމަތީގައި އެވެ. އެ ޖަމިއްޔާއިން ވަނީ މުޒާހަރާގައި ބައިވެރިވާ މީހުން މާސްކު އެޅުމަށާއި އިޖްތިމާއީ ގައިދުރުކަން ބެހެއްޓުމަށް އިލްތިމާސްކޮށްފައި އެވެ.\nޖިންސީ ގޯނާ އާއި ދެކޮޅަށް އަލުން މުޒާހަރާތައް ފަށަން ނިންމާފައި މިވަނީ ހޯމް މިނިސްޓަރު އިމްރާން އަބްދުﷲ ސަފާރީ ރޭޕް ކޭސް އާއި ގުޅޭގޮތުން ދެއްކެވި ވާހަކަތަކާއި ގުޅިގެންނެވެ.\nއެ މައްސަލައިގަ އިމްރާން ވިދާޅުވީ، ފުރަތަމަ އޭނާ ވެސް ހީކުރެއްވީ ބޮޑު ރޭޕް ކޭސްއެއް ހިނގައިގެން އުޅެނީ ކަމަށެވެ. އެކަމަކު ރަނގަޅަށް އެކަން ބެލުމުން އެގިވަޑައިގަތީ، އާންމުންނާއި މީޑިއާއިން އެ ވާހަކަ ރިޕޯޓު ކޮށްފައިވަނީ އެކަން ހިނގި ވަރަށް ވުރެ މާ ބޮޑު ކޮށްލައިގެން ކަމަށެވެ.\nއަދި ވިދާޅުވީ ސަފާރީގައި ހިނގި ކަމަށް ބުނާ ކަމަކީ އާންމުގެ ތެރޭގައި ވެސް ނޭގި ކޮށްލެވޭހާ ފަސޭހަ ކަމެއް ކަމަށެވެ.


Nahulaa aai Niuma ge "Koalhun gandu", gina bayaku...\nދެމީހުންގެ އިންޓަވިއުގައި ވެސް ބުނީ އެއްވެސް ޒާތީ ވުމެއް ނެތް ކަމަށް\nނަހުލާ ބުނީ ނިއުމާގެ ފަންކްޝަންތަކުގައި ވެސް ބައިވެރިވެފައިވާނެ ކަމަށް\nނިއުމާ ވަނީ ނަހުލާގެ ބޮޑެތި ޕްރޮޖެކްޓްތަކުގައި މަސައްކަތްކޮށްފަ\nކ. މާލެ | 19 ނޮވެންބަރ 2019 | އަންގާރަ 00:45 | 47,929\nނިއުމާ އާއި ނަހުލާ - ރާއްޖެއެމްވީ\nމަޝްހޫރު ޑައިރެކްޓަރ ފާތިމަތު ނަހުލާ އާއި ފިލްމީ ދާއިރާގައި ދެވަނައެއް ނެތް ބަތަލާ ނިއުމާ މުހައްމަދު ސޯޝަލް މިޑިއާގައި އެކަކު އަނެކަކަށް ނުރަސްމީ ބަހުގެ ހަމަލާތަކެއްދީ ޖަދަލުކޮށްފިއެވެ.\nދާދި ފަހުން ނަހުލާއަށް ލިބުނު ސައުތް އޭޝިއަން ބިޒްނަސް އެކްސެލެންސް އެވޯޑާ ގުޅިގެން ނިއުމާ ފޭސްބުކްގައި ކުރި ޕޯސްޓެއްގައި ނަހުލާގެ ނަން ހާމަ ނުކޮށް އޭނާ ބުނެފައިވަނީ "އެއްވެސް ކުއްޖެއް ބޭނުންވޭތަ މި އެވޯޑަށް ފައިސާ ދީގެން ބައިވެރިވާން" މިހެންނެވެ.\nއެކަމާއި ގުޅިގެން ނަހުލާ މިވަނީ ނިއުމާގެ އެ ޕޯސްޓުގެ ސްކްރީންޝޮޓް ތަކެއް އޭނާގެ ފޭސްބުކްގައި އާންމުކޮށް ނިއުމާގެ ނަން ހާމަނުކޮށް ނުރަސްމީކޮށް ރައްދު ދީފައެވެ.\nރައްދުގެ ޕޯސްޓުގައި ނަހުލާ ބުނެފައިވަނީ އެ އެވޯޑަކީ އޭނާ ގަތް އެއްޗެއްކަން ސާބިތުކޮށްދޭން ބައެއް ތަސައްރަފު ނުފުދޭ ކުދިން އެބައުޅޭ ކަމަށެވެ. އޭނާ އިތުރަށް ބުނެފައިވަނީ ސުނީތާ އަލީ އަށް ލައިގެން ކަހަލަ ކަމެއް އޭނާއަށް ވެސް ލައިގެންފައިވާ ކަމަށެވެ.\nމަޝްހޫރު ނެށުންތެރިޔާ ސުނީތާއާއި އޭނާގެ އެންމެ ވަރުގަދަ ފޭން ޕްރިޔަންކާ ޗޯޕްޅާއާ ބެހޭގޮތުން ނިއުމާ ދައްކާފައިވާ ވާހަކަތަކެއް މީގެ ކުރިން ލީކުވެގެން ދިޔައިރު ސުނީތާ އާއި ނިއުމާގެ މޫނު ކެނޑިފައިވާ ކަން ރާއްޖޭގެ ގިނަ ބަޔަކަށް އިނގޭނެއެވެ.\nރާއްޖެ އެމްވީއަށް ދިން އިންޓަވިއުއެއްގައި ނަހުލާ ބުނީ، ނިއުމާ އާ ދޭތެރޭ އެއްވެސް ޒާތީ ވުމެއް ނޯންނާނެ ކަމަށާއި އޭނާގެ ޕޯސްޓު ފެނުމުން އެއީ ގަތް އެވޯޑެއް ނޫންކަން ސާބިތުކޮށްދޭން ބޭނުންވި ކަމަށެވެ. ނަހުލާ ބުނީ ނިއުމާގެ ފަންކްޝަންތަކުގައި އޭނާ ބައިވެރިވެފައިވެސް ހުންނާނެ ކަމަށެވެ.\nއިތުރަށް ނަހުލާ ބުނީ، އެ އެވޯޑަކީ ގަތް އެވޯޑެއް ކަމަށް ބުނެ އެ ޕޯސްޓު އެކި އެކި ފަރާތްތަކަށް ސޯޝަލް މީޑިއާ މެދުވެރިކޮށް ނިއުމާ ފޮނުވި ކަމަށާއި އެހެން ކަމުން އެއީ ހަގީގަތެއް ނޫންކަން އަންގަން ބޭނުންވި ކަމަށެވެ. އަދި އޭނާ އަކީ މީހުންނަށް ޒާތީ ވުން އޮންނަ މީހެއް ނޫން ކަމަށާއި އަމިއްލަ މީހާގެ ދިފާއުގައި ނިކުންނަން ޖެހޭ ހާލަތުގައި އޭނާ ނުކުންނާނެ ކަމަށެވެ.\nނަހުލާ އެވޯޑް އާއެކު\nއެކަމާއި ގުޅޭގޮތުން ނިއުމާ ބުނީ އެވާހަކަ އަށް އެއްޗެއް ބުނަން ބޭނުން ނުވާ ކަމަށާއި، އޭނާގެ ފޭސްބުކްގައި ޕޯސްޓު ކުރާނީ އޭނާ ބޭނުންވާ އެއްޗެއް ކަމަށެވެ. އަދި އޭނާގެ އަމިއްލަ ފޭސްބުކްގައި އޭނާ ބޭނުންވާ އެއްޗެއް ޕޯސްޓުކުރުމުގެ ހައްގު އޮންނާނެ ކަމަށް ވެސް ނިއުމާ ބުންޏެވެ.\nނަހުލާ އާއި ނިއުމާގެ އިންޓަވިއުގައިވެސް ދެމީހުންގެ މެދުގައި ޒާތީ ވުމެއް ނެތް ކަމަށް ބުނާއިރު ރާއްޖޭގެ ގިނަ ބަޔަކު މިހާރު ދެކެނީ ފޭސްބުކްގައި ހިނގާދިޔަ އެދެމީހުންގެ "ކޯޅުން" ގަނޑަށް ފަހު ރަނގަޅަށް ވެސް ޒާތީވެފައިވާ ކަމަށެވެ.\nނިއުމާ މީގެ ކުރިން ވަނީ ނަހުލާގެ ބައެއް ފިލްމު ތަކުގައި މަސައްކަތް ކޮށްފައެވެ. "ޔޫސުފް" އާއި "ކަލާޔާނުލާ" ފަދަ ނަހުލާގެ މަގުބޫލު ފިލްމުތަކުން ނިއުމާ ފެނުނުރު ނަހުލާގެ ވާހަކައެއްގެ މައްޗަށް އުފެއްދި ކާމިޔާބު ފިލްމު "ވީރާނާ" ގައި ވެސް މުހިއްމު ރޯލަކުން ނިއުމާ ފެނުނެވެ.


Gavaidhaa Hilaafah Ulhey Bidheyseen Nuruhumuga Fonuvaa Nuleveyne: Raees Nasheed - Vaguthu\nރާއްޖޭގައި ގަވައިދާ ހިލާފަށް އުޅޭ ބިދޭސީން ނުރުހުމުގައި ގައުމަށް ފޮނުވާލުމަކީ ކުރެވޭނެ ކަމެއް ނޫން ކަމަށް ރައްޔިތުންގެ މަޖިލިހުގެ ރައީސް އަދި ކުރީގެ ރައީސް މުހައްމަދު ނަޝީދު މިއަދު ވިދާޅުވެއްޖެއެވެ.\nރައްޔިތުންގެ މަޖިލިހުގެ ޖަލްސާގައި ނަޝީދު ވިދާޅުވީ ގަވާއިދާ ހިލާފަށް އުޅޭ ބިދޭސީން ފޮނުވާލެވެން އޮންނާނީ އެ ބިދޭސީންގެ ރުހުމާއެކު އެ ބިދޭސީން ފޮނުވާލާ ގައުމުގެ ރުހުން ވެސް ލިބިގެން ކަމަށެވެ. އަދި ރާއްޖޭގައި ގަވައިދާ ހިލާފަށް 75،000 އަށް ވުރެ ގިނަ ބިދޭސީން ދިރިއުޅެމުންދާ އިރު، އެމީހުންގެ ނުރުހުމުގައި އެމީހުން ފޮނުވާލުމަކީ ކުރެވޭނެ ކަމެއް ނޫން ކަމަށް ވެސް ނަޝީދު ވިދާޅުވިއެވެ.\n"100،000 ބިދޭސީން މި ތަނަށް އެތެރެކޮށް އިންތިހާއަށް ހެޔޮ އަގުގައި ގެނެސް ގުލާނުކޮށް އަޅުދާސްތުކޮށް މަސައްކަތް ކުރުވައި އެތައް ބިލިއަން ރުފިޔާގެ އެސެޓެއް ހަދާފައި އެ މީހުން ކައިރީ މާދަމާ ދާށޭ ބުންޏަސް، އަދި އެއީ ހިންގިދާނެ ކަމެއް ކަމަކަށް ނުދެކެން،" ނަޝީދު ވިދާޅުވިއެވެ.\nގަވާއިދާ ހިލާފަށް އެތެރެވެފައިވާ ގިނަ ބިދޭސީންނަކީ އިންސާނީ ވަގު ވިޔަފާރި ނުވަތަ ހިއުމަން ޓްރެފިކިންގެ ތެރެއިން ދިވެހިންގެ ބަޔަކު އެތެރެކޮށްފައިވާ ބައެއް ކަމަށް ރައީސް ނަޝީދު ވިދާޅުވިއެވެ. ސަރުކާރުން ބޭނުންވެގެން އެ މީހުން ފޮނުވާލުމަކީ ކުރަން ފަސޭހަ ކަމެއް ނޫން ކަމަށް ވިދާޅުވިއެވެ.\nއިގްތިސާދީ ސަބަބަކަށްޓަކައި ނުވަތަ އިންސާނީ ހައްގުތައް ގެއްލިދާތީ ނުވަތަ އެހެން ވެސް މައްސަލައަކާ ހެދި އެއް ގައުމުން އަނެއް ގައުމަށް މަސައްކަތަށާއި އެހެން ވެސް ކަމަކު ހިޖުރަކުރާ މީހުން އަލުން އަނބުރާ ފޮނުވާލުމަކީ ދުނިޔެ ދުވަހަކުވެސް ދެކެފައި އޮތް މަންޒަރެއް ނޫން ކަމަށް ނަޝީދު ވިދާޅުވިއެވެ.\nނަޝީދު ވިދާޅުވީ ގަވާއިދާ ހިލާފަށް އެތެރެވެ ރާއްޖޭގައި އުޅެމުންދާ ބިދޭސީން ފޮނުވާލުމަކީ ކުރެވޭނެ ކަމެއްގެ ގޮތުގައި ބައެއް ސިޔާސީ ބޭފުޅުންނާއި ދިވެހިން ދައްކާ ކަމަށެވެ. އަދި މައްސަލައިގައި ކަން އޮތް ގޮތުގެ ހަގީގަތް ރައްޔިތުންނަށް ބުނެދިނުމަށް ހުރިހާ ސިޔާސީ ވެރިންގެ ކިބައިން ނަޝީދު އެދިވަޑައިގެންނެވިއެވެ.\nޖުލައި 13, 2020 12:33\nފުލުހުންނަށް ހަމަލާދީ ވެހިކަލްތައް ތަޅާ ސުންނާފަތިކުރާއިރުވެސް އެބަންގާޅުން ހިމާޔަތްކުރަނީތަ!ދުނިޔޭގެ އެއްވެސް ގައުމެއްގަ އެހެން ނުއުޅެވޭނެ!އެހެން އުޅެފިނަމަ ހޭއަރުވާލާނެ!އެއެއްޗެހި މިގައުމައް ގެނައުން ހުއްޓުވާ އަދި އެވެރީންނައް ހަރުކަށި ފިޔަވަޅުއަޅަންޖެހޭ!ހޯމްމިނިސްޓަރު ވަގުތުން އިސްތިއުފާދޭންޖެހޭ! ހުރިހާ ފުލުހުންނާ ސިފައިން އެބަޖެހޭ މިބަންގާޅީން ހޭއަރުވާލާން!\nޖުލައި 13, 2020 23:22\nއެހެންވިއްޔާ ދެން ކަލޭއަށް ވޯޓް ދޭނީ ބަންގާޅީން. ދިވެހިންނެއް ދެން ކަލޭއަކަށް ވޯޓެއް ނުލާނެ.\nޖުލައި 13, 2020 13:02\nދެން ތިބުނަނީ އެމީހުން މިރާއްޖޭގެ ރައްޔިތުންނަށް ހަދާވާހަކަތަ. ނިކަންހަދާބަލަ، ތިއުޅެނީ އެއްގޮތަކުން ނުވިއްޔާ އަނެއްގޮތަކުން މި ގައުމުގައި ހަލަބޮލިކަން އުފައްދަންދޯ\nޖުލައި 13, 2020 13:14\nމިއީ ކޮން ގައުމެއްގަ އޮތް ގަވައިދެއް. މީނަގެ ބޭނުމަކީ ދިވެހިރާއްޖޭގެ ސަލާމަތީ ބާރުތައްފެއިްލކޮށްލާފަ އިންޑިޔާ ސިފައިން މިގައުމަށް ގެންނަން. މިނުރައްކާތެރި ވަބާއިން މިގައުމު ސަލާމަތްކުރުމަށް ކުރެވެން އޮތްހާ މަސައްކަތެއް ކުރުމަކީ މިއަދު ކޮންމެ ދިވެހި ދަރިއަކަށް ވާޖިބު ކަމެއް،\nރައީސް ނަޝީދު، މަޖުލީހުގެ މެމްބަރުން ކައިރީ އެމެމްބަރުންގެ ކުންފުނިތަކުގަ ގެންގުޅޭ މަސެއްކަތް ތެރިންނަށް މުސާރަ ދޭން އަންގަވާ... މުސާރަ ނުދެވެންޔާ ފޮނުވާލާ... މި ރާއްޖޭގަ ލަންކާ ޓެމިލް މީހުންނަށް ވީގޮތް ވާކަށް ނޭދޭން... ބަންގާޅީ ދަރިކޮޅުން ރާްއްޖޭގެ އެއްބައި ބޭނުން ވާ ހިސާބަށް ހިންގައިދާނެ އެމީހުންގެ ނިސްބަތް މީހާ ގިނަނަމަ... ޑީޕޯޓް ކުރަން ޖެހޭ...\nޖުލައި 13, 2020 13:21\nވަރަށްވެދުން ގައުމު ހަލާކުވާއިރުވެސްމީނަގެކަމަކީ . އެއްވެސްކަމެއްހައްލުކުރިޔަނުދޭނެ. ހުރިހާ ނުބައިކަމަކާއެއްކޮޅަށްވާހަކަދައްކަނީ\nޖުލައި 13, 2020 13:23\n100،000 މީހުންގެ ކަންތަށް ވެސް ބަލަން ޖެހޭ... ހެޔޮ ވެރިކަމެއް ކުރަން ވަޑައިގެންނެވި ބޭފޫޅުން ކަމުން މިކަން ހައްލު ކުަރަން ޖެހޭ... ގައުމުގެ ހަމަޖެހުމާ އިސްތިގުލާލާ ގުޅުންހުރި ކަމަކަށް ވާއިރު ބިދޭސީންގެ މައްސަލަ ހައްލު ކުރެވެން ޖެހޭނެ... ކޮންމެ ބަޔަކު ގެނެޔަސް މިހާރު ވެރިކަމުގަ ތިބީ އެމްޑީޕީ... އެމްޑީޕީ މަޖުލީސް މެމްބަރުން ބިދޭސީންނަށް މުސާރަ ނުދެނީ ކޯއްވެތޯ؟ ހިއުމަން ޓްރެފިކިންގް ބޮޑު މައްސަލަ އެއް މީ\nޖުލައި 13, 2020 13:27\nގައުމު ހަލާކު ކުރުމަށް ހިތްވަރުދޭ މީ ހުންނާ، ވެރިކަމުގެ ދަ ހިވެތިކަމުގަ ހަމަނުޖެ ހުމަށް ހިތްވަރުދޭ މީ ހުން ފެންނަން ފަށަނީ.\nޖުލައި 13, 2020 14:25\nއައްނިއަށް ހިމާޔަތެއް ލިބެންއޮތީ ތިޔަގައުމުތަކުގެ މީހުން ބައިތިއްބައިގެން ކުއްވެރިއެއްވެސް ނުވާނެ އަދަބެއްވެސް ނުދެވޭނެ ހައްޔަރއެއްވެސް ނުކުރެވޭނެ ރައްޔިތުންގެ ފައިސާއިން ހަމަ ބަލަހައްޓާންޖެހޭނީ ވެރިން އެބުންނީ ފޮނުވާނުލެވޭނޭ\nޖުލައި 13, 2020 14:40\nދެން އެހެންވެއްޖެޔާ ކަލޭ ބަންގާޅިންތައް ކެނެރީގެ އަށް ގެންދަންވީނު.......\nޖުލައި 13, 2020 14:42\nކަލޭއެކަނި ގައުމެއްނޫންމިއީ އެހެންގައުމުތަކުގައިވެސް ގަވާއިދާހިލާފުވީމާ ޑީޕޯޓްކޮށްލާނެ. ނަޝީދު ހޮޅިވާހަކަ ނުދައްކާ\nޖުލައި 13, 2020 14:56\nޤަވާއިދާ ޚިލާފު ވާމީހުން ފނުވާ ނުލަނީ ކޮން ޢައުމަކުން ތޯ ނުވަތަ ޤަވާއިދާ ޚިލާފު ވާން ދޫކޮށްލަނީ ކޮން ޤައުމކުން. އިންަޑިޔާ އެއީ ތިޔަ ބުނާ ބޮޑު ޑިމޮކްރަސީ . ދިވެއްސަކަށްވެސް 1 ދުވަހުވެސް އެތާ ނޫޅެވެ ޚިލާފުވެގެން ލާހިކެއް ނޫންްް މި ކެނރީގޭ ނަޝީދަކީ ނުލަފާ ލަދު ކުޑަ މީހެއް ތަން ފަސާދަ ކުރާ\nޖުލައި 13, 2020 15:05\nސިފައިންނާއި ފުލުހުން ނިކުމެ ހައްޔަރު ކުރަންވީ ކިރު ނޭރިގެން ރޯ ސާލިހު އައި އެއްވެސް ތަރުބިއްޔަތެއް ނެތް ވަގު ކެނެރީ އާއި ހެންވޭރު ބަކަރި ކޮށީގަ ތިބި ބޯގޯސް ރާމާ މަކުނުތަށް ..ހިފާ ހައްޔަރު ކޮށް ޑީޕޯޓް ކޮށްލަންވީ...\nޖުލައި 13, 2020 15:15\nތިގޮލާގެ ޖީބައް ބަޔެއް އެޅޭދޯ.\nޖުލައި 13, 2020 15:17\nބައްލަވާ ރައްޔިތުންނޭ އޭނާއެވަރައް އެކަމުގަ އެހިފަނީ މީބޭރުމީހުންނަކީ އޭނާގެވެސް މަސްލަހަތު އޮތްކަމެކޭ އިމާރާތްކުރުމުގެދާއިރާގަ ބޭރުމީހުންގެންގުޅޭބައެކޭ އެއީ\nޖުލައި 13, 2020 16:58\nއިސްތިއުފާ ދެއްވަން ޖެހި ވަޑައި ގަތީ ދިވެހިން ނާހުރެ ކަމައް ދެކި، ދިވެހި އުންމަތް ފަސާދަ ކޮށް، މި ރާއްޖޭ ގައި އޮތް ހަމަޖެހުން ނަގާލާ، ވެރިކަން ނޫން އިތުރު ކަމެއް ބޭނުން ނުވެ މިރާއްޖޭގެ ރައްވެހިކަން ބޭރުގެ ފަރާތް ތަކައް ދޭން އުޅޭ ކަމުގެ ފެހި ސިގުނަލް ތޯ ތިޔަ ދެއްވަނީ؟؟؟\nޖުލައި 13, 2020 17:08\nއެހެންތާ ވާނީ، އަމަށަކް އަދަދެއްނޫން ވިއްޔާ އެމީހުން ދައްކަނީ މި ގައުމައް އަންނަން...\nޖުލައި 13, 2020 17:11\nމީނަ ޓެސްޓް ކުރަންވީ ކަންނޭގެ.ބޭރު ގައުމު ތަކުގަ އަހަރުމެންނަށް ގަވާއިދާއި ޚިލާފަށް ނޫޅެވޭ؟ގައުމުން ބޭރުވެސްކުރޭ.އެކަމަކު ބަންގުލާދޭޝް ބޭފުޅުންނަށް މިގައުމުގަ ބޭނުންގޮތަކަށް އުޅެވޭ.ގައުމަށް ފޮނުވާވެސް ނުލެވޭ.މީ އަރަތެއް.މިހިސާބަށް މިކަންތައް ދިޔައީ މިކަހަލަ ވިސްނުމުގެ މީހުން އުޅޭތީ..އަދިވެސް އެމީހުން ހިމާޔަތް ކުރަން.ދިވެހި ފަސްގަނޑުގަ ދިވެހި ފުލުހުން ތަޅާމަރާއިރު ވެސް.\nޖުލައި 13, 2020 17:40\nބިދޭސީން ނޫނީ ނަޝީދު. މިގައުމު ސަލާމަތް ކުރަންޖެހޭ. ފުރަތަމަ ނަޝީދު ފޮނުވާލައިގެންނަމަވެސް ބޭނުމީ ގައުމު ސަލާމަތް ކުރަން. މީ ސިޔާސީ ފައިދާއަށް ޑިމޮކްރެސީގެ މެޑަލްޖަހަން އަގަ ފުޅާކުރަންވީ ވަގުތެއްނޫން.\nޖުލައި 13, 2020 17:48\nކިހިނެއް ފޮނުވާލާނީ ކަލޭމެން ނުގަވައިދުގެނެސް މަސައްކަތް ކުރުވާފަ މުސާރަ ނުދެވޭ.\nޖުލައި 13, 2020 18:07\n75،000 ބޮންދުން އެތެރެކުރީ ކުންފުނިތަކުން އަމިއްލައަށް ތަ ކޮބާ އިމިގްރޭޝަންގެ އިހުމާލު ، އިމިގްރޭޝަނަށް ނޭނގި އެތެރެކުރެވޭތަ؟ ދައްކާ މޮޔަ ވާހަކަ\nޖުލައި 13, 2020 18:17\nއެއްވެސް ޤައުމެއްގެ ޤާނޫނާއި ޤަވާއިދާ ޚިލާފަށް ބިދޭސީން އުޅޭކަމަށް ވާނަމަ އެޤައުމެއްގެ ސަރުކާރުން އެމީހުން ހޯދާ އެޤައުމަކުން އެމީހުން ޑިޕޯރޓްވެސް ކުރޭ ! ނުވަތަ ހިފާހައްޔަރުވެސް ކުރޭ ! އެއް ޤައުމުން އަނެއް ޤައުމަށް މީހަކު ނުވަތަ ބަޔަކު ދަތުރު ކުރަނީނަމަ ދަތުރު ކޮށްފަދާ ޤައުމެއްގައި އުޅެވޭނެ ޤަވާއިދު ތަކާއި ޤާނޫނުތަށް އެގުމަކީ އެތަނަކަށް ދާބައެއްގެ ޒިންމާއެއް ! އެ ޤައުމަކަށް އަންނަ ކޮންމެ މީހެއްގެ ފަހަތުގައި ފުލުހަކު ނުބެހެއްޓޭނެ ! އެކަމަކު މަނިކުފާނު ތިޔަވިދާޅުވާގޮތުން މިޤައުމުގެ ޤާނޫނުގައި ޤަވާއިދާ ޚިލާފަށް ކަންކުރާމީހުނަށް ދެވޭނެ އެއްވެސް އަދަބެއް ނެތީ ! ދެން ޤާނޫނު ކިޔަނީ ކޮން އެއްޗަކަށް ތޯ ؟ ނުވަތަ މިޤައުމު ހިންގަނީ ޤާނޫނެއް އޮވެގެންތޯ ؟\nޖުލައި 13, 2020 18:19\nއެއްޗެކޭ ނުބުނަން ހުއްޓަސް ހުރެވޭގޮތެއް ނުވެ މިއަކާއި ހެދި. ދުނިޔޭގެ ކޮންގައުމެއްގައިތޯ ގަވައިދާ ހިލާފު ހުއްދަ ކުރަނީ!\nޖުލައި 13, 2020 20:16\nޢަންނި މިތާ ހުއްޓަކާ މިގައުމު ސަލާމަތެއް ނުވާނެ...\nޖުލައި 13, 2020 20:52\nދެން އެމީހުންނަށް ރަށްވެހިކަންދީ.\nގަވައިދާ ހިލާފަށް އުޅޭ ބިދޭސީން ރުހުނަސް/ނުރުހުނަސް ޤަވާޢިދާއި ހިލާފަތް މިރާއްޖޭގެ އުޅުމަކީ ވަރަށް ބޮޑު ކުށެއް. ނަޝީދު ތިވަރުގެ މަޤާމެއްގައި ހުރެގެން ތިހެން ވިދާޅުވުމަކީ މިރާއްޖޭގެ ޤާނޫނަކީ އަންދާ ޤާނޫނެއްކަން ސާބިތުވާ ކަމެއް.\nޖުލައި 13, 2020 23:16\nފޮނުވާލާނެކެމެއްނެތް ކަލެގެ ޕާޓިދަފްތަރުގައި ހުރިހާބޭރުމީހުން ޖައްސާ އޭރު އަދި މާސަޅިވާނެ އެވެ.\nޖުލައި 14, 2020 00:19\nއެމީހުންގެ ރުހުމާއި އެކު އެމީހުންގެ ގައުމަށް ފޮނުވާލެވޭނެ ގާބިލުކަން ނެތީކީނޫން މީހުންބޭނުންވާ ދިވެހިންނަށް ކޯޓާއެކު މީހުން ހަވާލުކޮށް ޒިންމާ އުފުލުން ދިވެހިންނާ ހަވާލުކޮށް ގަވައިދާ ޚިލާފުމީހުން ލައްވާ މަސައްކަތް ކު ރުވާ މީހުންނާމެދު ފިޔަވަޅުއަޅަށްވީ. މީހުން އެތެ ރެ ކު ރުން ހުއްޓާލަންވީ.


Pogba akee Juventus ah beynunvaa kulhuntheriyeh:\nކުޅިވަރު - ޕައުލް ޕޮގްބާ\nޕޮގްބާއަކީ ޔުވެންޓަސްއަށް ބޭނުންވާ ކުޅުންތެރިޔެއް: މަކީސިއޯ\nޕޮގްބާގެ އެއްބަސްވުން ހަމަވާނީ 2021 ވަނަ އަހަރު\nކ. މާލެ 16 މެއި 2019 | ބުރާސްފަތި 21:14 3,518\nޕައުލް ޕޮގްބާ - ގެޓީ އިމޭޖާސް\nމެންޗެސްޓާ ޔުނައިޓެޑަށް ކުޅެމުން އަންނަ ފްރާންސްގެ މިޑްފިލްޑަރ ޕައުލް ޕޮގްބާއަކީ ޔުވެންޓަސްއަށް ބޭނުންވާ ކުޅުންތެރިޔެއް ކަމަށް ޔުވެންޓަސްއަށް ކުރިން ކުޅުނު ކްލައުޑިއޯ މަކީސިއޯ ބުނެފިއެވެ.\nޓުޓޯ ސްޕޯޓްއަށް ދިން އިންޓަވިއުއެއްގައި މަކީސިއޯ ބުނީ، ޔުވެންޓަސްފަދަ ޓީމަކަށް ބޭނުންވާ އެންމެ އައިޑިއަލް ކުޅުންތެރިޔަކީ ޕޮގްބާ ކަމަށާއި، ޕޮގްބާއާ އެކު ޔުވެންޓަސް އެތައް ގޮތަކުން ވަރުގަދަވާނެ ކަމަށެވެ.\nއެގޮތުން މަކީސިއޯ ބުނީ، ޕޮގްބާ ފަދަ ކުޅުންތެރިޔަކު ކުޅުން އިތުރަށް ތަރައްގީކުރަން ބޭނުންވާ ނަމަ ބަދަލުވާން ޖެހޭނީ ސްޕެއިން އަށް ކަމަށެވެ. ނަމަވެސް ޔުނައިޓެޑަށް އޭނާ ބަދަލުވީ ކީއްވެކަން ނުވިސްނޭ ކަމަށެވެ.\nމި ސީޒަން ޕޮގްބާއަށް ނިމިފައިވާއިރު، އޭނާގެ ކްލަބް ޔުނައިޓެޑަށް މި ސީޒަނަކީ ކާމިޔާބު ސީޒަނެއް ނޫނެވެ. އެޓީމު ޕްރިމިއާ ލީގުގެ ހަވަނައިގައި ނިންމާލާފައިވާއިރު، ކުރިޔަށް އޮތް ސީޒަނުގެ ޗެމްޕިއަންސް ލީގުންވެސް ޖާގަ ނުލިބެއެވެ. އަދި އެ ކްލަބް ޖެހޭނީ ޔޫރޮޕާ ލީގުގެ ވެސް ކޮލިފައިން ކުޅޭށެވެ.\nޔުނައިޓެޑާ އެކު ޕޮގްބާ ހަދާފައިވާ އެއްބަސްވުން 2021 ވަނަ އަހަރު ހަމަވާ އިރު، އޭނާ އަށް މިހާރު ލިބެނީ ހަފްތާ އަކު 290،000 ޕައުންޑެވެ.\nބައެއް ރިޕޯޓްތައް ބުނާ ގޮތުން ޔުނައިޓެޑާ އެކު ޕޮގްބާ ހަދާފައިވާ އެއްބަސްވުން ހަމަވަންދެން އޭނާ އެ ކްލަބުގައި މަޑުކުރާނެއެވެ. ނަމަވެސް މިކަން އަދި ކަށަވަރެއް ނުވެއެވެ.\nޔުނައިޓެޑުން 2010 ވަނަ އަހަރު ކެރިޔަރު ފެށި އުމުރުން26 އަހަރުގެ ޕޮގްބާ ވަނީ މިހާތަނަށް އެ ޓީމަށް ކުޅުނު 135 މެޗުގައި 31 ލަނޑު ކާމިޔާބު ކޮށްފައެވެ. އޭނާ ވަނީ އެ ޓީމާ އެކު ލީގް ކަޕް އަދި ޔޫރޮޕާ ލީގު ވެސް ކާމިޔާބު ކޮށްފައެވެ.\nފްރާންސާ އެކު 2013 ވަނަ އަހަރު 20 އަހަރުން ދަށުގެ ވޯލްޑްކަޕް އަދި މިދިޔަ އަހަރު ރަޝިއާގައި ބޭއްވި ވޯލްޑް ކަޕް ކާމިޔާބު ކޮށްފައިވާ ޕޮގްބާ ވަނީ ސީނިއާ ޓީމުގައި ހިމެނި 66 މެޗު ކުޅެ 10 ލަނޑު ކާމިޔާބު ކޮށްފައެވެ.\nފާގަސަންގެ ކައިރިން ގިނަ ފިލާވަޅުތަކެއް ދަސްވި: ރޮނާލްޑޯ\nއިންޑިއާގެ ހިންދޫން ފެސްޓިވަލެއްގައި ގާއުކުމުގެ ތެރޭގައި 120 މީހަކު ޒަހަމްވެއްޖެ\nޕާކިސްތާން މަތިން ހަނދާން ނައްތާލާފަ ރާއްޖެ އިން އިންޑިއާ އުނގަށް؟


Adam Shameem | | ސުވާލާއި ޖަވާބު - އެހެނިހެން\nކުރީގެ | ސުވާލާއި ޖަވާބު - އެހެނިހެން\nމިސެކްޝަނަށް ސަބްސްކުރައިބު ކުރެއްވުމަށް\n3 ޖެނުއަރީ 2012 - އަންގާރަ\nالحمد لله، والصلاة والسلام على نبينا محمد وعلى آله وصحبه وسلم وبعد:ދަރިން ލިބުމުގަ އާއި ނުލިބުމުގައި ސަބަބުތަކެއް ލައްވާފައި ވީ ނަމަވެސް ދަރިންނަކީ މާތް ﷲ ދެއްވާ އެއްޗެކެވެ. އެކަލާނގެ އަމުރުފުޅު އައުމުން ލިބޭނެއެވެ. އަދި އެކަލާނގެ އަމުރުފުޅު ނާންނަހައި ހިނދަކު ކިތަންމެ ފަރުވާއެއް ކުރި ނަމަވެސް އެކަމެއް ނުވާނެއެވެ. ވީމާ، ސިއްހީ މައްސަލައެއް ފެންނަން ނެތުމާއި އެކުގައިވެސް މީހަކު މާބަނޑު ނުވުމަކީ ނުވަތަ ބަލިވެއިނުން ލަސްވުމަކީ ކަނޑައެޅިގެން ފަންޑިވެރިކަމެއް ނުވަތަ ސިހުރެއްގެ [...]\nالحمد لله، والصلاة والسلام على رسول اللهأما بعد: ޝައްކެއްނެތް ގޮތުގައި ފާހިޝް މަންޒަރު ބެލުމަކީ ކީރިތި ޤުރްއާނާއި ސުންނަތުގެ ނައްސުން އަދި އުންމަތުގެ އިޖްމާއިން ހަރާމް ކަމެކެވެ. އެއީ ޝައިޠާނީ ޢަމަލެކެވެ. އެފަދަ މަންޒަރު ބަލައިގެން ދެމަފިރިންގެ ދެމެދުގައިވާ ލޯތްބާއި ގުޅުން ވަރުގަދައެއް ނުވާނެއެވެ. އަދިކިޔެއް، އެދެމީހުންގެ ގުޅުން ދާނީ ބަލިކަށިވަމުންނެވެ. ދެމަފިރިންގެ ދެމެދުގައި ޖިންސީ ގުޅުން ހިންގާ ގޮތަކީ ފޮޓޯއިން ނުވަތަ ފިލްމު ބަލައިގެން ދަސްކުރަން ޖެހޭ އެއްޗެއް ނޫނެވެ. އަދި ކިޔެއް، [...]\nأما بعد: ހެއަރ ޓްރާންސްޕްލާންޓް ހެދުމުގެ މާނައަކީ ބޮލުގައި އިސްތަށި ހުރި ތަނުން އިސްތަށި ބުޑު (ހެއަރ ފޮލިކްލް- hair follicle) ނަގައިގެން އިސްތަށިފައިބާފައިވާ ތަނުގައި އިންދުމެވެ. އެއީ ހުއްދަ ކަމެއްކަމުގައި ޢިލްމުވެރިން ވިދާޅުވެއެވެ. ސަބަބަކީ އެއީ ޚަލްޤު ބަދަލު ކުރުމެއް ނޫނެވެ. މީހާގެ އަސްލު އުފެދުމަށް ރީތިކަމެއް އިތުރު ކުރުމެއް، ނުވަތަ އަސްލު އުފެދުމުން އެއްޗެއް އުނިކުރުމެއްވެސް ނޫނެވެ. އަދިކިޔެއް، އެއީ މީހާ އަސްލު އުފެދިފައި ހުރިގޮތް، [...]\n23 ނޮވެމްބަރު 2011 - ބުދަ\nމީހަކު ރުހުނަސް ނުރުހުނަސް ﷲ އާއި އެކަލާނގެ ރަސޫލާ އަންގަވައި އަމުރު ކުރައްވާފައިވާ ވާޖިބުތަކަށް ބޯލަނބައި ކިޔަމަން ގަތުމަކީ ކޮންމެ މީހެއްގެ މައްޗަށް ވާޖިބުވެގެންވާ ކަމެކެވެ. އަދިކިޔެއް، އެއްމެ ބޮޑު އަދި އެއްމެ ފުރަތަމަ އަދި އެއްމެ މުހިންމު ވާޖިބަކީ ތިބާގެ ތިބާގެ ވެރި ރަސްކަލާނގެ މާތް ﷲ އަށް ކިޔަމަންގަތުމެވެ. އެއަށް ފަހުގައި އެކަލާނގެ ރަސޫލާ އަށް ކިޔަމަންގަތުމެވެ. މުސްލިމަކަށް [...]\nޢައުރަ ނިވާ ކުރުމަކީ ނަމާދު ޞައްޙަވުމުގެ ޝަރުޠެކެވެ. ނަމާދުގައި އަންހެނުންގެ އައުރައަކީ މޫނާއި ދެއަތްތިލަ ފިޔަވައި ހުރިހާ ތަނެކެވެ. ވީމާ، ބުރުގާއާއި ކަކުލާއި ހަމައަށް ހުންނަ ހެދުމާއި (މަތި) ފައިތިލަ ފޮރުވޭ ވަރަށް ހުންނަ ހަރުވާޅުލައިގެން ނަމާދު ކުރެވޭނެއެވެ. އަދި އެއީ ހަށިގަނޑުގެ ބައްޓަން ފާޅު ނުވާ ވަރުގެ ގަޔަށް ދޫ ހެދުމެއް ކަމުގައި ވާނަމަ ނަމާދު ޞައްހަވާނެ ކަމާއި މެދުގައި އެއްވެސް ދެބަސްވުމެއް ނުވެއެވެ.\nأم سلمة [...]\n4 ނޮވެމްބަރު 2011 - ހުކުރު\nالحمد لله، والصلاة والسلام على رسول اللهأما بعد:\nޕީރިއަޑް އިރެގިއުލާ ވުމަކީ ބައެއްފަހަރު ސިޙުރެއްގެ ސަބަބުން ނުވަތަ ޖިންނީގެ ސަބަބުން ވެދާނެ ކަމެއް ކަމުގައި އެކަމާބެހޭ ގޮތުން ވާހަކަ ދައްކާ ބޭފުޅުން ލިޔުއްވާފައި ހުރެއެވެ. ނަމަވެސް، އަޅުގަނޑުމެނަށް ތަޖުރިބާއިން އިނގޭ ގޮތުގައި ޕީރިއަޑް ލަސްވެ ނުވަތަ މެދުކެނޑި ގިނަ ދުވަސް ވުމަކީ އާދަވެގެން ވަރަށް ގިނަ އަންހެނުންނަށް ދިމާވާ ކަމެކެވެ. އަދިކިޔެއް، އެއީ އެހާ ބޮޑު މައްސަލައެއް ނޫނެވެ. އެއީ ހަމަ ޠަބީޢީ ކަމެކެވެ. އަދި [...]\n1 ނޮވެމްބަރު 2011 - އަންގާރަ\nއެނގިވަޑައި ގަންނަވާނޭ ފަދައިން ފިރިހެނުންގެ ބޯ ދިގުކުރުމަކީ އޭގެ ޝަރުޠުތަކާއި އެކުގައި ހުއްދަ ކަމެކެވެ. ކަންފަތު ފޫޅާއި ހަމައަށް ނުވަތަ ކަނދުރާއާއި ހަމައަށް ނުވަތަ ބައެއް ފަހަރު ކޮނޑާއި ހަމައަށް ދިގު ކުރުމަކީ ހުއްދަ ކަމެކެވެ. އެގޮތަށް ބޯ ދިގުކޮށްފައި ހުރި މީހެއް ނަމަ އުޅޭ އުޅުމުގައި ނުވަތަ މަސައްކަތް ކުރުމުގައި އުނދަގޫ ވުމާއި އިސްތަށިގަނޑު ސާފުކޮށް ބެހެއްޓުމަށްޓަކައި އެއްސުމަކީ ހުއްދަ ކަމެކެވެ. ނަމަވެސް، ނަމާދު ކުރާ [...]\n28 އޮކްޓޯބަރ 2011 - ހުކުރު\nالحمد لله، والصلاة والسلام على رسول اللهأما بعد: އަންހެނަކު ދަތުރެއް ކުރާ ނަމަ، މާނައަކީ ޝަރްޢީ މާނައިގައި ދަތުރަކަށް ބެލެވޭ ހިސާބު ދުރު ތާކަށް ދާ ނަމަ މަޙުރަމަކާއި އެކުގައި މެނުވީ ދަތުރު ނުކުރުމަށް ވަނީ އަންގަވާފައެވެ. ވީމާ، އަންހެނަކު ދަތުރު ކުރުމުގައި ޝަރްޢީ އަސްލަކީ ކައިވެނި ހެއުނުވާ ގާތް މީހަކާއި އެކުގައި މެނުވީ ދަތުރަކު ނުނިކުތުމެވެ. ابْنَ عَبَّاسٍ رضي الله عنه ގެ އަރިހުން ރިވާވެގެން ވެއެވެ. رسول الله صلى [...]\nތުނބުޅި އެކުގައި ބާލައި އޮމާން ކުރުމަކީ ފިރިހެނާއަށް މާތް ﷲ [...]\n24 އޮކްޓޯބަރ 2011 - ހޯމަ\nރޭގަނޑުގައި ލޭގެ ކުލަ ފެނިފައި ނުވަތަ އަސަރު ފެނިފައި ދުވާލު ލޭ އައިއްސި ނަމަ ހައިޟު ފެށުނު އިރެއްކަމުގައި ބެލެވޭނީ ރޭގަނޑު އެވެ. އެ ހާލަތުގައި ފަތިސް ނަމާދު ކުރިނަމަ އަދި ރޯދައަށް ހުރި ނަމަ އެ ނަމާދާއި ރޯދަ ކަމަކު ނުދާނެއެވެ. ސަބަބަކީ ޙައިޟުގެ ހާލަތުގައި ވީމައެވެ. ނަމަވެސް، ރޭގަނޑުގައި ފާޅުވި ލެއަކީ ނުވަތަ ކުލައަކީ ހައިޟުގެ ލޭކަމުގައިވާނަމަ، މިސާލަކަށް ޙައިޟުން ޠާހިރުވިތަނާ ކުލައެއް ފެނުނު [...]\nކުރީގެ ލިޔުންތައް »


Isthiqfar Kuraasheve | Dhiislam\nއިމާމް އަލް ޤުރްޠުބީ، އެކަލޭގެފާނުގެ ތަފްޞީރުގައި ޛިކުރު ކުރައްވާފައިވާ ވާހަކައެކެވެ. އިމާމް ޙަސަނުލް ބަޞަރީގެ އަރިހަށް އެއްދުވަހަކު މީހަކު އައިސް ދެންނެވިއެވެ. "އަހަންނަކީ ވަރަށް ގިނައިން ފާފަ ކުރާ މީހަކީމެވެ. އަހަރެންގެ ފާފަތައް ފުއްސަވައިދެއްވާނޭ ޢަމަލެއްގެ ވާހަކަ ބުނެދީބަލާށެވެ." އެހިނދު ޙަސަނުލް ބަޞަރީ ވިދާޅުވިއެވެ. " އިސްތިޣްފާރު ކުރާށެވެ."\nއަނެއްކާވެސް މީހަކު އައިސް އިމާމް ޙަސަނުލް ބަޞަރީ ގާތު ދެންނެވިއެވެ. "ވާރޭ ވެހުން މަދުވެ، ބޮޑު ހައިހޫނު ކަމެއް ކުރިމަތިވެއްޖެއެވެ. އެޢަމަލެއްގެ ސަބަބުން ﷲ އަހަރެމެންނަށް ވާރޭ ވެއްސަވާފާނޭ ޢަމަލެއް ވިދާޅުވެދެއްވާށެވެ." މިމީހާ ގާތުވެސް ޙަސަނުލް ބަޞަރީ ވިދާޅުވިއެވެ. " އިސްތިޣްފާރު ކުރާށެވެ."\nތިންވަނަ މީހަކު ޙަސަނުލް ބަސްރީގެ އަރިހަށް ވަޑައިގެން އެކަލޭގެފާނަށް ދެންނެވިއެވެ. "އަހަރެން އަދާކުރަން ޖެހިފައިވާ ދަރަނި ތައް ވަރަށް ގިނައެވެ. އެ ދަރަނިތައް ދެއްކުމަށްޓަކައި އަހަރެން މިދަނީ މަސައްކަތް ކުރަމުންނެވެ. އަހަރެން މި ދަރަނިތަކުން ސަލާމަތް ކޮށްދެއްވައި، ތަނަވަސް ކޮށްދެއްވުމަށް އެދި ﷲ އަށް ދުޢާ ކޮށްދެއްވާށެވެ." އަނެއްކާވެސް އިމާމް ޙަސަނުލް ބަސްރީ ވިދާޅުވިއެވެ. "އިސްތިޣްފާރު ކުރާށެވެ."\nހަތަރުވަނަ މީހަކު ޙަސަނުލް ބަސްރީގެ އަރިހަށް ވަޑައިގެން އެކަލޭގެފާނަށް ދެންނެވިއެވެ. "ދަރިއަކު ލިބުމަށް އަހަރެން ވަރަށް އުންމީދު ކުރަމެވެ. އަހަންނަށް ޞާލިހު ދަރިން ދެއްވާތޯ ﷲ އަށް ދުޢާ ކޮށްދެއްވާށެވެ." މިމީހާއަށްވެސް ޙަސަނުލް ބަސްރީ ދެއްވީ ހަމަ ކުރީ ގައި ވަޑައިގަތް ތިން މީހުންނަށް ވެސް ދެއްވި ޖަވާބެވެ. " އިސްތިޣްފާރު ކުރާށެވެ."\nފަސްވަނަ މީހަކު ވަޑައިގެން ދެންނެވިއެވެ. "އަހަރެންގެ މޭވާ ބަގީޗާއެއް ވެއެވެ. އެބަގީޗާގައި ގިނައިން މޭވާ އަޅާތޯ ﷲ އަށް ދުޢާ ކޮށްދެއްވާށެވެ. އެއީ އޭގެއިން ލިބޭ ފައިދާ ގިނަ ވުމަށްޓަކައެވެ." ފަސްވަނަ މީހާ ގާތުވެސް ޙަސަނުލް ބަޞަރީ ވިދާޅުވިއެވެ. "އިސްތިޣްފާރު ކުރާށެވެ."\nއަނެއްކާވެސް މީހަކު އައިސް ޙަސަނުލް ބަޞަރީ ގާތު ދެންނެވިއެވެ. "އަހަރެންގެ ގެކައިރީގައި ފެނުގެ ކޯރެއް ހެދޭނެ ނަމަ ކޮންފަދަހެއްޔެވެ. އަހަންނަށް ހާދަ ހިތްހަމަޖެހުމެއް ލިބޭނެއެވެ." މިފަހަރުވެސް ޙަސަނުލް ބަޞަރީ ވިދާޅުވީ: "އިސްތިޣްފާރު ކުރާށެވެ."\nމިކަންތައް ހިނގިއިރު ޙަސަނުލް ބަޞަރީގެ އަރިހުގައި އިން އެކަލޭގެފާނުގެ ދަރިވަރެއް ކަމަށްވާ އިބްނު ސާބިހް ހިތަށް އެރިއެވެ. "ޝައިޚް ގާތަށް ކަމަކު އަންނަ ކޮންމެ މީހަކަށް އިސްތިޣްފާރު ކުރުމަށް ޝެއިޚް އަންގަވަނީ ކީއްވެބާއެވެ." އެންމެފަހުން އެއީ ކީއްވެތޯ އިބްނު ސާބިހް ޙަސަނުލް ބަޞަރީ އަރިހުން އެއްސެވިއެވެ. ޖަވާބުގައި އިމާމް ޙަސަނުލް ބަޞަރީ ފެއްޓެވީ ޤުރްއާން ކިޔަވާ ވިދާޅުވާށެވެ. އެކަލޭގެފާނު ވިދާލުވިއެވެ. މާތް ﷲ ޤުރްއާނުގައި ވަޙީ ކުރައްވާފައި ވެއެވެ.\nމާނަ: "ފަހެ، ތިމަންކަލޭގެފާނު ވިދާޅުވީމެވެ. ތިޔަބައިމީހުންގެ ވެރިރަސްކަލާނގެ حضرة ގައި ފާފަފުއްސެވުމަށްއެދި، ތިޔަބައިމީހުން ދަންނަވާށެވެ! ހަމަކަށަވަރުން، އެކަލާނގެއީ، ގިނަގިނައިން ފާފަފުއްސަވާ ރަސްކަލާނގެކަމުގައިވެއެވެ. (10) (އޭރުން) އެކަލާނގެ ތިޔަބައިމީހުންގެ މައްޗަށް ބޯކޮށް (ވެހޭގޮތުގައި) ވާރޭ ފޮނުއްވާނެތެވެ. (11) އަދި މުދާތަކާއި، ދަރިންގެގޮތުން، އެކަލާނގެ ތިޔަބައިމީހުންނަށް مدد ދެއްވާނެތެވެ. އަދި އެކަލާނގެ ތިޔަބައިމީހުންނަށްޓަކައި ބަގީޗާތައް ލައްވާނެތެވެ. އަދި އެކަލާނގެ ތިޔަބައިމީހުންނަށްޓަކައި ކޯރުތައްވެސް ލައްވާނެތެވެ. (12)"\nމި ވާހަކަޔާއި ﷲ ސުބުޙާނަހު ވަތަޢާލާގެ މިއާޔަތްތަކުން އެނގި ހާމަވެގެން ދިޔަ ގޮތުގައި، އަޅުގަނޑުމެންގެ އެދުންތަކާއި ދުޢާ ތައް ﷲ ގެ ޙަޟްރަތުން އިޖާބަ ވުމަށްޓަކައި އިސްތިޣްފާރު ކުރުން ގިނަ ކުރަން ޖެހެއެވެ. އެހެނީ ﷲ އީ ގިނަގިނައިން ފާފަ ފުއްސަވައިދެއްވާ އިލާހެވެ. އަޅަކު ﷲ ގެ ޙަޟްރަތަށް ކުއްތަންވެ އިޚްލާޞްތެރި ކަމާއެކު ތައުބާވެ އިސްތިޣްފާރު ކޮށްފި ނަމަ އެއިލާހު އޭނާއަށް ތައުބާ ލައްވައި އޭނާގެ ފާފަތައް ފުއްސަވައި ދެއްވައެވެ. އަހަރެމެންނަކީ ދިރިއުޅުމުގައި އިސްތިޣްފާރު ކުރުން މަދު ބައެއް ކަމުގައި ވާނަމަ، މިކަން އާދައަކަށް ހަދަން މަސައްކަތް ކުރަން ޖެހެއެވެ. ހިނގާފަ ނުވަތަ ސައިކަލުގަ އެއްތަނުން އަނެއްތަނަށް ދާއިރު އެވެ. ބޭކާރު ވާހަކަތައް ދެއްކޭހެން ހީވާނަމަ، އެވާހަކައެއް ހުއްޓާލާފަވެސް އިސްތިޣްފާރު ކުރެވިދާނެއެވެ. ފާފައަކަށް އަރައިގަނެވިދާނެހެން ހީވާނަމަވެސް އިސްތިޣްފާރު ކުރާށެވެ. އަދި ކަމެއް ނުކޮށް ހުންނަ ގަޑިތަކުގައިވެސް، ތިމާގެ ދޫ ޛިކުރުގެ މަތީގައި މަޝްއޫލުކޮށް ފައިދާކުރަނިވި ގޮތުގައި ބޭނުން ކުރުމަށްޓަކައި އިސްތިޣްފާރު ކުރުން ގިނަ ކުރާށެވެ. ދުޢާ އަކީ ﷲ، އަޅުގަނޑާއި ތިޔަ އެންމެ އަޚުންނާއި އުޚްތުންގެ ދުޢާތައްވެސް އިޖާބަ ކޮށްދެއްވައި އެންމެންގެ ފާފަތައް ފުއްސަވައިދެއްވުމެވެ. އާމީން.


Fannee meehunge flat thah nagan govaalaifi\nހިޔާ މަޝްރޫއުގެ ފްލެޓްތަކުގެ ތެރެއިން ފަންނީ މީހުންނަށް ދޭން ކަނޑައަޅާފައިވާ ފްލެޓްތައް އަތުލަން ހެންވޭރު ހުޅަނގު ދާއިރާގެ މެމްބަރު އަދި އެމްޑީޕީގެ ޗެއާޕާސަން ހަސަން ލަތީފު ގޮވާލައްވައިފި އެވެ.\nސަރުކާުރުގެ ބޯހިޔާވަހިކަމުގެ ސިޔާސަތާ ހިޔާ މަޝްރޫއުގެ ފްލެޓްތައް ދިން ގޮތާ ގުޅޭގޮތުން ގައުމީ ތަރައްގީ އާއި ތަރިކައިގެ ކޮމެޓީން ދިރާސާކޮށް ނިންމިގޮތުގެ ރިޕޯޓަށް މިއަދު މަޖިލީހުގައި ކުރިއަށް ދިޔަ ބަހުސްގައި އޭނާ ވިދާޅުވީ ސޯޝަލް ހައުސިން ސްކީމެއްގެ އެންމެ އަސާސީ ކަމަކީ ދިރިއުޅުމުގެ ހާލަތު ބެލުން ކަމަށެވެ. އެހެން ނަމަވެސް ބައެއް ކެޓަގަރީތަކުން ފްލެޓްތައް ދިންއިރު ދިރިއުޅުމުގެ ހާލަތަށް ނުބަލަ އެވެ. އެފަދަ އެއްް ކެޓެގަރީއެއްގެ ގޮތުގައި އޭނާ ނެންގެވީ ޓީޗަރުންނާއި ނަރުހުން ފަދަ ފަރާތްތަކަށް ކަނޑައަޅާފައިވާ ފަންނީ މީހުންގެ ކެޓަގަރީ އެވެ.\n"މިހާރު އަންނަ ސުވާލަކީ ދެން ހެދޭނީ ކިހިނެއްތޯ؟ އަޅުގަނޑަށް ފެންނަ ގޮތަކީ ފަންނީ ފަރާތްތަކަށް ހޮވިފައި ތިބި ފަރާތްތަކުގެ އެ ފްލެޓްތައް އެބޭފުޅުންގެ އަތްޕުޅުން ނަންގަވައި އަދި އެބޭފުޅުންނަށް އެހެން ފުރުސަތެއް ކުރިއަށް އޮތް މަޝްރޫއަކުން ލިބޭނެ އިންތިޒާމެއް ހަމަޖެހި އަދި އެ ބޭފުޅުންނަށް އެ ޔަގީންކަން ދެވި އެ ނެގޭ ފްލެޓްތައް އެއީ މާލޭގައި ދިރިއުޅުގައި ހާލަތު އިންތިހާއަށް ދެރަ ނިކަމެތިންނަށް އެމީހުންނަށް އެ ފްލެޓްތައް ލިބޭނެ ގޮތެއް ހޯދައިދިނުން،" އޭނާ ވިދާޅުވި އެވެ.\nފަންނީ މީހުންނަށް ދޭ ފްލެޓްތައް އަތުލަން ގޮވާލިއިރު ސިވިލް ސާވިސް ކެޓަގަރީން ފްލެޓް ދިންއިރު ދިރިއުޅުމުގެ ހާލަތަށް 50 ޕޮއިންޓަށްވުރެ މަދުން މާކްސް ލިބިފައިވާ ފަރާތްތަކުގެ ފްލެޓްތައް ނުދޭން ވެސް ވަނީ ނިންމައިފަ އެވެ. އޭގެ އިތުރުން ކުންފުނިތައް މެދުވެރިކޮށް އާންމުންނަށް ދޭން އޮތް އެއް ކޮޓަރީގެ ފްލެޓްތައް ވެސް ވަނީ ކެންސަލްކޮށްފަ އެވެ. އެ ފްލެޓްތައް ނުދޭން ނިންމުމުން މިހާރުވެސް ބޮޑެތި ފާޑުކިޔުންތަކެއް ވަނީ އަމާޒުވެފަ އެވެ.\nގައުމީ ތަރައްގީއާ ތަރިކައިގެ ކޮމިޓީން ފްލެޓް މައްސަލަ ބަލަން ފެށީވެސް ފްލެޓްތަކުގެ ދާއިމީ ލިސްޓު އެންމެ ފަހުން ނެރުނުއިރު ގިނަ ބަޔަކަށް ފްލެޓް ނުލިބި ފާޑުކިޔުން މާބޮޑަށް އަމާޒުވުމުންނެވެ.\nރައްޔިތުންގެ މަޖިލިސް ހިޔާ މަޝްރޫއު ހިޔާ މަޝްރޫއު + ހަސަން ލަތީފް\n"ފްލެޓު ހައްގުވާ ފަރާތްތަކަށް މި އަހަރު ހަވާލު ކުރާނަން"


ސުޕްރީމް ކޯޓުގައި ކުރިއަށް ދިޔަ ޝަރީއަތަކާ ގުޅިގެން ފުލުހުން މަގުމަތި ބަލަހައްޓަނީ: ޖިނާއީ އަދުލުގެ ނިޒާމް ހަރުދަނާކުރަން ޖެހޭ\n20 ނޮވެމްބަރ 2016 - 06:256comments\n(ނޮވެމްބަރު 17 ގައި ޖެހި ބަޔާ ގުޅޭ)\nޖިނާއީ ޢަދުލުގެ ނިޒާމު ހަރުދަނާކުރުމުގެ މަސައްކަތްތަކެއް 2006 ގައި ފެށި އެވެ. އެގޮތުން، ބައެއް ޤާނޫނުތައް އިޞްލާޙުކުރުމާއި، އައު ޤާނޫތައް ތަޢާރަފުކުރަން ނިންމި އެވެ. އޭގެ ތެރޭގައި ޖިނާއީ އިޖުރާއަތުގެ ޤާނޫނާއި، ހެއްކާ ބެހޭ ޤާނޫނާއި، ޤާނޫނުލްޢުޤޫބާތާއި މިނޫން ވެސް ބައެއް ޤާނޫނުތައް ހިމެނެ އެވެ. އައު ޤާނޫނުލްޢުޤޫބާތެއް ތަޢާރަފުކުރަން ނިންމީ ޢަމަލު ކުރަމުން ދިޔަ ޤާނޫނުލްޢުޤޫބާތަކީ ޒަމާނަށް ފެތޭ ޤާނޫނަކަށް ނުވާތީ އެވެ. އެ މަސައްކަތް ފެށިތާ ގިނަ އަހަރުތަކެއް ވޭތުވުމަށް ފަހު އެޤާނޫނު ފާސްވީ 2014 ގަ އެވެ.\nއިސްލާމް ދީން ޤަބޫލުކޮށްގެން ތިބޭ ސައްތަ އިން ސައްތަ އެދީނުގެ އަހުލުވެރިންގެ ގޮތުގައި ތިބި ދިވެހިންގެ މައްޗަށް ޢުޤޫބާތް ކަނޑައަޅާ ޤާނޫނެއް ހަދާއިރު، އިސްލާމް ދީނުގައި ޝަރުޢު ކުރައްވާފައިވާ ޢުޤޫބާތްތަކާ ގުޅޭ ޙުކުމްތައް ޖާމިޢު ގޮތެއްގައި ހިމެނިފައިވާނެ ކަމަށް ހީކުރެވުނެވެ.\nނަމަވެސް ފެނިގެން ދިޔައީ އައު ޤާނޫނުލްޢުޤޫބާތާ މެދު ބައެއް ޢިލްމުވެރިން އިޢުތިރާޟު ކުރެއްވި ތަނެވެ. ސެކިއުލާ ވިސްނުމުން އުފަންވި އޮރިޖިނަލް ޑްރާފްޓާއި، ފަހުން ދިވެހި ބަހަށް ބަދަލުކުރި ތަފާތު ޑްރާފްޓުތައް ފެނިފައި ވާތީ، ޢިލްމުވެރިން ކުރެއްވި ޝަކުވާއާ މެދު ދެބަސްވެވޭކަށް ނެތެވެ. އިސްލާމީ ޤައުމެއްގެ ދެވަނައެއް ނުވާ ފުރަތަމަ ޤާނޫނުލްޢުޤޫބާތުގެ ގޮތުގައި ފާހަގަކުރައްވާއިރު، އިސްލާމީ ބައެއް ޤައުމުތަކުގެ ޤާނޫނުލްޢުޤޫބާތްތައް ބައްލަވައިލައްވާށެވެ. ޤުރުއާނާއި ޙަދީޘުގައި ވާރިދުވެފައިވާ ޙައްދުތަކާއި ޤިޞާޞްތައް ފިޤްހު ޢިލްމުވެރިންގެ ރައުޔުއާ އެކު ޢުޤޫބާތުގެ ޤާނޫނުގައި ހިމަނާފައި ހުރެ އެވެ.\nއިސްލާމީ ޝަރިޢާއާ އެއްގޮތަށް ޤާނޫނުތައް މޮޑިފައި ކުރަން ޖެހެނީ ޝަރުޢީ މައްސަލަތަކުގައި އެކިއެކި ފިޤްހު ފޮތްތަކާއި ތަފާތު ޢިލްމީ ފޮތްތައް ބަލައި އެފޮތްތަކުގައި ހުންނަ ރަޢުޔަށް ބުރަވެ މައްސަލަތައް ނިންމުމުގެ ބަދަލުގައި ޝަރުޢީ މައްސަލަތަކަށް ހައްލު ހޯދައިދޭ ޤާނޫނުތައް ހުރުމުން އެއް އުޞޫލަކަށް މައްސަލަތައް ނިންމަން ބާރުއެޅުމަށެވެ. އެކި ފަހަރު އެކި ފިޤްހު ފޮތްތަކުން އިސްތިދުލާލުކޮށް އެއްބާވަތެއްގެ މައްސަލަތަކުގައި ތަފާތު ޙުކުމްތައް ކުރުން ހުއްޓުވުމަށެވެ. ކޮންމެ ޕްރޮސިކިއުޓަރަކީ އަދި ޖިނާއީ މައްސަލަ ބައްލަވާ ކޮންމެ ފަނޑިޔާރަކީ ޢަރަބި ބަހާއި ދީނުގެ ޢިލްމަށް ކުޅަދާނަ ބޭފުޅަކަށް ނުވާނެތީ އެވެ.\nޤިޞާޞްހިފުމުގެ މަޤުޞަދުގެ ތެރޭގައި ނުހައްގުން ކުރެވޭ ޤަތުލް ހުއްޓުވުމާއި، އިންސާނުންގެ ފުރާނަ ހިމާޔަތް ކުރުން ހިމެނެ އެވެ. އިންސާނާގެ ފުރާނައަކީ ހިމާޔަތް ކުރެވިފައިވާ އެއްޗެއްކަމުގައި ލެހެއްޓެވުމެވެ. އެހެނީ އާދަމްގެފާނުގެ ދަރިފަސްކޮޅަކީ ޙުރުމަތްތެރި ކުރައްވާފައިވާ ބައެކެވެ.\nއައު ޤާނޫނުލްޢުޤޫބާތް ފެށިގެން ނިޔަލަށް ވިދާޅުވާށެވެ. ކަމުނުގޮސްގެން ދޫކޮށްލި ކުރީގެ ޤާނޫނުލްޢުޤޫބާތުގެ 88 ވަނަ މާއްދާއާ އެއްފަދަ ރިފަރެންސް މާއްދާއެއް އެބަ އޮތެވެ.\nމިދެންނެވި މާއްދާއަކީ އާ ޤާނޫނުލްޢުޤުބާތުގެ 1205 ވަނަ މާއްދާ އެވެ. "ޤުރުއާނުގައި ޙައްދު ކަނޑައެޅިފައިވާ ކުށެއް މީހެއްގެ މައްޗަށް ސަބިތުވެއްޖެ ނަމަ، އިސްލާމީ ޝަރީޢަތުގެ އަޞްލުތަކާ އެއްގޮތްވާ ގޮތުގެ މަތިން މި ޤާނޫނާއި ޤުރުއާނުގައި ކަނޑައެޅިފައިވާ ޢުޤޫބާތް އެމީހެއްގެ މައްޗަށް ކަނޑައަޅަންވާނެ އެވެ."\nޤުރުއާނުގައި ޙައްދު ކަނޑައެޅި ކުށްތަކަކީ ކޮބައިކަމާއި އޭގެ ޢުޤޫބާތްތަކަކީ ކޮބައިކަން މި ޤާނޫނުގައި ވެސް ބަޔާން ނުކޮށް، މިފަހަރު ވެސް އެކަންކަން ދޫކޮށްލެއްވީ ޝަރީޢަތް ކުރައްވަން ތިއްބަވާ ބައެއްގެ ޝަރުޢީ ޢިލްމުގެ ޤާބިލްކަން ހުރި މިންވަރެއްގެ މައްޗަށެވެ.\nއިސްލާމީ ޝަރީޢަތުގައި ޙައްދު (މިންވަރު) ކަނޑައެޅީފައިވާ އުޤޫބާތްތަކުގެ ޢަދަދާ މެދު ޢިލްމުވެރިންގެ މެދުގައި ރައުޔު ތަފާތެވެ. ބައެއް ބޭފުޅުންގެ އަރިހުގައި ފަހެކެވެ. އަނެއް ބައި ބޭފުޅުންގެ އަރިހުގައި އަށެކެވެ. އަނެއް ބައި ބޭފުޅުންގެ އަރިހުގައި ތޭރަ އެވެ. ގިނަ ޢިލްމުވެރިންގެ އަރިހުގައި ހަތެކެވެ. ޖުމްހޫރު ޢިލްމުވެރިން ވިދާޅުވާ ގޮތަށް ޢަމަލުކުރަން ރައްޖޭގެ ޤާނޫނުއަސާސީ ލާޒިމްކުރެ އެވެ. އިސްލާމީ ޝަރީޢަތުގައި ޙައްދު ކަނޑައެޅިފައިވާ ކުށްތަކާއި ޢުޤޫބާތްތައް ޤާނޫނުލްޢުޤޫބާތުގައި ތަފްޞީލުކޮށް ލިޔަން ޖެހެނީ ޢިލްމުވެރިންގެ މެދުގައި ޚިލާފު އުފެދިފައިވާ މައްސަލައަކަށް ވުމާ އެކު އެއް އުޞޫލަކުން ޢަމަލުކުރުން ލާޒިމްކުރުމަށެވެ.\nމަތީ މަރުޙަލާގެ ކޯޓުތަކަށް ހުށަހަޅާ މަރުގެ މައްސަލަތައް\nމަތީ މަރުޙަލާގެ ކޯޓުތަކަށް ހުށަހަޅާ މަރުގެ މައްސަލަތަކަކީ އިސްތިއުނާފީ މައްސަލަތަކެއްގެ ގޮތުގައި ބަލައިގެންވާނެ މައްސަލަތަކެއް ނޫނެވެ. އެފަދަ މައްސަލަތައް ކޮންމެ މަރުޙަލާއެއްގެ ކޯޓަކުން ވެސް ބަލަން ޖެހޭނީ އެ މަރުޙަލާއެއްގައި އަލުން ބަލާ މައްސަލައެއްގެ ގޮތުގަ އެވެ. އަލުން ބަލާ މައްސަލައެއް ގޮތުގައި ބެލުމަކީ ފުރަތަމަ މަރުޙަލާގެ ކޯޓެއްގައި ވެސް މައްސަލަ ބަލާނެ އުޞޫލުން ބެލުމެވެ. ކޮންމެ ކޯޓަކުން ވެސް ވަކިން އެ މައްސަލައާ ގުޅޭ ހެކިތަކާއި ޤަރީނާތައް ތަޤްޔީމުކޮށް، މައްސަލައާ ގުޅޭ ވާޤިޢާތަކުގެ މައްޗަށް ތަރައްތުބުވާ ޤާނޫނީ މަބުތައުތައް ތަޠްބީޤުކުރުމެވެ. ނަމަވެސް އިސްތިއުނާފީ ކޯޓަކަށް ޤާނޫނުއަސާސީން ލިބިދީފައިވާ އިސްތިއުނާފީ ބާރު ނެތް ވާހަކައެއް ވެސް ނޫނެވެ.\nއައު ޤާނޫނުލްޢުޤޫބާތުގެ 1204 ވަނަ މާއްދާގައި ވަނީ "ކުށުގެ އަދަބެއްގެ ގޮތުން ކުށްވެރިޔާ މެރުމަށް ކޯޓުން ޙުކުމް ކޮށްފި ނަމަ އެޙުކުމްގެ ހުރިހާ ޤާނޫނީ ނުކުތާތަކާއި މައްސަލާގައި ކަން ހިނގާފައިވާ ގޮތް ދިވެހިރާއްޖޭގެ މަތީ މަރުޙަލާގެ ކޯޓުތަކުން އަލުން ބަލަންވާނެ އެވެ" މިހެންނެވެ.\nއިސްލާމީ ޝަރީޢަތުގައި ޖިނާއީ ޢުޤޫބާތުގެ މަޤުޞަދު\nޖިނާއި ޢަދުލުގެ ނިޒާމުގެ ބިންގާއެޅިފައި ވަނީ ފަސް ކަމެއް ޙިމާޔަތް ކުރުމުގެ މައްޗަށެވެ. އެއީ އިންސާނާގެ ފުރާނަ އާއި ބުއްދި އާއި އަބުރާއި ނަސަބާއި މުދާ ޙިމާޔަތް ކުރުމަށެވެ. މި ދެންނެވި ޙައްޤުތަކުގެ ތެރެއިން އިންސާނުންނާ ސީދާ ގުޅިފައިވާ ޙައްޤުތަކެއްވެ އެވެ. އަނެއް ބައި ޙައްޤުތަކަކީ ﷲ އަށް ޚާއްޞަ ކުރެވިފައިވާ ޙައްޤުތަކެވެ.\nނުޙައްޤުން އިންސާނަކު އެހެން އިންސާނަކު މަރައިފި ނަމަ އިސްލާމީ ޝަރީޢަތުގައި ކަނޑަ އަޅާފައިވާ ޢުޤޫބާތަކީ ޤިޞާޞް އެވެ. ޤިޞާޞްއަކީ މުޖްތަމަޢުގެ ޙައްޤުގައި ވާޖިބު ކުރެއްވި ޢުޤޫބާތެކެވެ. ޤަތުލް ޢާއްމުވެ، މުޖްތަމަޢު ފަސާދަވުން ހުއްޓުވުމަށްޓަކަ އެވެ. މިކަމަށް އިޝާރަތް ލިބެނީ ބަޤަރާ ސޫރަތުގެ 217 ވަނަ އާޔަތުންނެވެ. މާތްﷲ ވަޙީކުރައްވާފައި ވަނީ ޤަތުލުކުރުމަށް ވުރެ ފިތުނަވެރިކަމުގެ ނުބައިކަން ބޮޑެވެ.\nތޫނު އެއްޗަކުން ހަމަލާދީ ޒަހަމްކޮށްލި ޒުވާނަކު ނަގައިގަނެގެން ގެންދަނީ: އިސްލާމް ދީނުގައި ފުރާނައަކީ ހުރުމަތްތެރިވެގެންވާ އެއްޗެއް\nޤިޞާޞްގެ ޙުކުމް މުސްލިމުންގެ މައްޗަށް ވާޖިބު ކުރެއްވުމުގެ ކުރިން ވެސް މަރަށް މަރު ހިފުމަކީ މައްކާގެ އަހުލުވެރިންގެ މެދުގައި އޮތް ކަމެކެވެ. އެބައި މީހުންގެ ތެރެއިން މީހަކު މަރާލައިފި ނަމަ މަރާލި މީހާގެ ބަދަލުގައި މީހަކު މެރުމަކީ މައްކާގެ ޤަބީލާތަކުގެ މެދުގައި އޮތް އާދަކާދައެކެވެ. ނަމަވެސް ޔަހޫދީންގެ މައްޗަށް ބާވައިލެއްވި ސަމާވީ ޙުކުމެކެވެ. ޤިޞާޞް ހިފުން ޔަހޫދީންގެ މައްޗަށް ވާޖިބު ކުރެއްވުނުކަން، މާއިދާ ސޫރަތުގެ 45 ވަނަ އާޔަތުން އެނގެ އެވެ.\nއެއް ފަހަރަކު، މައްކާގެ ދެ ޤަބީލާއެއްގެ ދެމެދުގައި ހިނގާ ދިޔަ ބޮޑު ތަޅާފޮޅުމެއްގައި ދެ ފަރާތުގެ ގިނަ ޢަދެއްގެ ބަޔަކު ޤަތުލުވި އެވެ. މަޤްތޫލުންގެ ތެރޭގައި އަންހެނުންނާއި، މިނިވަނުންނާއި، އަޅުން ހިމެނުނެވެ. މި ޤަތުލު ހިނގިއިރު، ދެ ޤަބީލާއަށް ނިސްބަތްވާ މީހުން ތިބީ ކުފުރުގެ މިއްލަތުގަ އެވެ. ނަމަވެސް ފަހުން ދެ ޤަބީލާގެ މީހުން އިސްލާމް ދީން ޤަބޫލުކުރި އެވެ. އެބައި މީހުންގެ ދެމެދުގައި އޮތް މަރުގެ މައްސަލަ އޮތީ ނުނިމި އެވެ. މިހެންވެ، މަރަށް މަރު ހިފުމުގެ ވާހަކަތައް ފެށިއްޖެ އެވެ. އެމީހުންގެ ތެރެއިން ބާރުވެރި ޤަބީލާ އިން ބުނީ ތިމަންނަމެން ޤަތުލުކުރާހުށީ އަޅުންގެ ބަދަލުގައި މިނިވަނުންނެވެ. އަންހެނުންގެ ބަދަލުގައި ފިރިހެނުންނެވެ. އެހިނދު ޖާހިލިއްޔަ ޒަމާނުގައި މަރަށް މަރު ހިފުމުގައި ޢަމަލުކުރަމުން އައި އުޞޫލު ބަދަލުކުރައްވައި، ޤިޞާޞްގެ އުޞޫލުތައް ބަޔާންކުރައްވައި، ބަޤަރާ ސޫރަތުގެ 178 ވަނަ އާޔަތް ބާވައިލެއްވި އެވެ. ޤިޞާޞް ޙުކުމް މި އުއްމަތުގެ މައްޗަށް ވަޖިބުވީ އެވެ.\nމަރަށް މަރުހިފުމަކީ ޤިޞާޞްގެ ޙުކުމްގެ ތެރެއިން އިންސާނާގެ ނަފްސުގެ ޢުޤޫބާތެވެ. މާތްﷲ ވަޙީކުރައްވާފައިވެ އެވެ. "އޭ އީމާން ވެއްޖެ މީސްތަކުންނޭވެ! ޤަތުލްކުރެވޭ މީހުންނާ މެދު ޤިޞާޞް ހިފުން ތިޔަ ބައި މީހުންގެ މައްޗަށް ފަރުޟު ކުރައްވައިފި އެވެ." (ސޫރަތުލް ބަޤަރާ 178) މިއީ ދިގު އާޔަތެކެވެ.\nމާއިދާ ސޫރަތުގެ 45 ވަނަ އާޔަތުގައި ޤިޞާޞްގެ އުޞޫލުތައް ބަޔާން ކުރައްވާފައިވެ އެވެ. ނަފްސަކަށް ނަފްސުކެވެ. ލޮލަކަށް ލޮލެކެވެ. ދަތަކަށް ދަތެކެވެ. ނޭފަތަކަށް ނޭފަތެކެވެ. ކަންފަތަކަށް ކަންފަތެކެވެ. އަދި ހަށިގަނޑަށް ދޭ ޒަޚަމްތަކަކީ ވެސް ޤިޞާޞް ހުރި ކަމެކެވެ. މި އުޞޫލަކީ ކުށްކުރި މީހާއަށް އޭނާ ކުރި ކުށާ އެއްވަރުގެ އަދަބު ދިނުމުގެ އުޞޫލެވެ. މިއީ ރެޓްރިބިއުޓިވް ތިއަރީ އެވެ. (ފަހު ބައި މާދަމާ)\nއިތުރު ލިޔުންތައް އިސްލާމް ޖުޑީޝަރީ ގާނޫނުލް އުގޫބާތު ޖިނާއީ އަދުލުގެ ނިޒާމު ކޮލަމް


Bodethi Transfer thakeh ge ishaaraaiy Maziya in dheefi\nބޮޑެތި ޓްރާންސްފާތަކެއްގެ އިޝާރާތް މާޒިޔާއިން ދީފި\nމިދިޔަ ސީޒަންގެ ދިވެހި ލީގްގެ މެޗެއްގައި މާޒިޔާއަށް ލަނޑު ޖަހައިދިން އީސާ (ކ) އާއި ދާދު (ވ) ---\nބޮޑެތި ޓްރާންސްފާތަކެއް ހުރިކަމުގެ އިޝާރާތެއް، މާޒިޔާ ސްޕޯޓްސް ރެކްރިއޭޝަންއިން ދީފި އެވެ.\nޖޫން މަހު ފަށާނެ ކަމަށް، އެފްއޭއެމުން ބުނެފައިވާ ސީޒަނަށް ތައްޔާރު ވުމަށް، ބައެއް ކުލަބަކުން ދަނީ މިހާރުވެސް ކުޅުންތެރިން ލައްވައި ސޮއި ކުރުވަމުންނެވެ. ޓްރާންސްފާ މާކެޓްގައި، މާޒިޔާއާ ގުޅުވައި އާންމުވެގެން ދިޔަ ހަމައެކަނި ވާހަކަ އަކީ، އެ ޓީމަށް ކުޅުނު ބައެއް ކުޅުންތެރިންގެ ކޮންޓްރެކްޓް ހަމަވުމުން ކުލަބު ދޫކޮށްލާފައިވާ ވާހަކަ އެވެ. މިދިޔަ ތިން ސީޒަންގައި، މާޒިޔާއަށް ކުޅުނު އިސްމާއީލް އީސާ 'މެސީ' އާއި ޔަޝްފާދު ހަބީބު 'މުލަކޭ'، އަހްމަދު އިމާޒު 'އާއްކޮ' އަދި ޑިފެންޑަރު ގާސިމު ޝަމާމު 'ޝަންމޭ' ގެ ކޮންޓްރެކްޓް ހަމަވުމުން އެ ކުޅުންތެރިން ވަނީ ކުލަބު ދޫކޮށްލާފަ އެވެ.\nއޭގެ ތެރެއިން އިސްމާއީލް ވަނީ އަންނަ ސީޒަންގައި ޓީސީއަށް ކުޅެން ސޮއި ކޮށްފަ އެވެ. މިދިޔަ ދެ ސީޒަންގައި އެ ޓީމަށް ކޯޗް ކޮށްދިން އިސްމާއީލް މަހްފޫޒު 'އިންމަ' ވަނީ އަންނަ ސީޒަންގައި ދަ ގްރޭންޑް އަމީގޯސްގެ ކޯޗު ކަމާ ހަވާލުވެ އެ ޓީމަށް ސޮއި ކޮށްފަ އެވެ.\nއެ ޚަބަރުތައް ނޫން، އެހެން ވާހަކައެއް މާޒިޔާއާ ގުޅުވައި އާންމުވެފައެއް ނުވެ އެވެ. އެ ޓީމުގެ ކޯޗް ކަމަށް ގެންނާނީ ދޭސީ ނުވަތަ ބިދޭސީއެއްތޯވެސް މިހާތަނަށް އިއުލާން ކޮށްފައެއް ނުވެ އެވެ. ޓީސީއަށް ފާހަގަ ކުރެވޭ ކާމިޔާބުތަކެއް ހޯދައިދިނުމަށް ފަހު މިދިޔަ މަހު އެ ޓީމުގެ ކޯޗު ކަމުން ވަކިވި، މުހައްމަދު ނިޒާމުއާ މާޒިޔާއިން ވާހަކަ ދެއްކި ކަމަށް އަޑު ފެތުރުނު ނަމަވެސް އެކަން ކަށަވަރު ކުރެވޭ ގޮތެއް ނުވެ އެވެ.\nއިއްޔަ މާޒިޔާގެ ފޭސްބުކް ޕޭޖުގައި އާންމުކޮށްފައިވާ ޕޯސްޓްގައި ބުނެފައި ވަނީ، "ޓްރާންސްފާގެ ޚަބަރުތައް އެބަ އަންނަ" ކަމަށެވެ. މާޒިޔާގެ އޮފިޝަލަކު ބުނީ، އަލަށް ޓީމާ ގުޅޭ ބައެއް ކުޅުންތެރިންނާއެކު މިހަފަުތާގައި ސޮއި ކުރާނެ ކަމަށެވެ.\nމާޒިޔާއަކީ، މެނޭޖުމެންޓް ރަނގަޅު ފިލޯސަފީ ތަކާކާއެކު ހިންގާ، ފުރަތަމަ ޑިވިޝަންގެ ހަމައެކަނި ކުލަބެވެ. ކުޅުންތެރިންނަށް މުސާރަ ނުދެވުމުގެ މައްސަލަ މާޒިޔާގައި ނުޖެހޭ ކަމަށް، އެ ޓީމުގެ ވައިސް ކެޕްޓަނަށް އަލީ އަމްދާން 'އެންޑީ' 2017 ވަނަ އަހަރު އަވަސްއަށް ދިން އިންޓަވިއުގައި ބުނެފައި ވެއެވެ. މާޒިޔާގެ މެނޭޖުމެންޓް ރަނގަޅު ފިލޯސަފީއެއް އޮންނާތީ އެ ކުލަބުގެ ޓްރާންސްފާގެ ޚަބަރުތަކާ މެދު އާންމުންގެ ޝައުގުވެރިކަން ބޮޑެވެ.\nމިދިޔަ އަހަރު މާޒިޔާއިން ސޮއި ކުރުވި އެންމެ ނަން މަޝްހޫރު ކުޅުންތެރިޔަކީ، އޭގެ ކުރީގެ ތިން އަހަރު ޓީސީއަށް ކުޅުނު ހަސަން ނާއިޒު 'ދާދު' އެވެ.\nދާދުގެ ސޮއި މާޒިޔާއިން ހޯދީ، ޓްރާންސްފާގެ ބޮޑު ބަޖެޓަކާއެކު މިދިޔަ ސީޒަނަށް ކުރިމަތިލި ނިއު ރޭޑިއަންޓުންވެސް އޭނާ ގެންދިއުމަށް މަސައްކަތް ކުރަމުން ދަނިކޮށެވެ.


މައި ކަޕް 2015: އަރާދުވާ އަދި ހޭސް އަށް ތަފާތުބޮޑު މޮޅެއް — Ihavandhoo.com\nމައި ކަޕް 2015: އަރާދުވާ އަދި ހޭސް އަށް ތަފާތުބޮޑު މޮޅެއް\n13 ޑިސެމްބަރު 20150ޢަބުދުﷲ ޙަމީދު\nމާރަންދޫ ޔޫތު ކޯޕަރޭޝަން އަދި އައިކުލަބް ބައްދަލުކުރި މެޗުގެ ތެރެއިން\nއިހަވަންދޫ ހުރަވީ ދަނޑުގައި މިހާރު ކުރިޔަށްދާ މައި ކަޕް9ވަނަ ފުޓްބޯޅަ މުބާރާތުގައި ގްރޫޕް 1 ގެ އައި-ކުލަބާއި މާރަންދޫ ޔޫތު ކޯޕަރޭޝަނުގެ ކުރިމަތިލުން އެއްވަރުވިއިރު ގްރޫޕް2ގައި ހިމެނޭ އަރާދުވާ އަދި ހޯރަފުށި އެޑްވާންސްމެންޓް ސޮސައިޓީ (ހޭސް) އަށް ތަފާތު ބޮޑު މޮޅެއް ލިބިއްޖެއެވެ.\nއިއްޔެ ހަވީރު އައި-ކުލަބާއި މާރަންދޫ ޔޫތު ކޯޕަރޭޝަން ބައްދަލުކުރި މެޗު ނިމުނީ 0-0 ން ދެޓީމު އެއްވަރުވެގެންނެވެ. މި މެޗުގެ މޮޅު ކުޅުންތެރިޔަކަށް ހޮވުނީ މާރަންދޫ ޔޫތު ކޯޕަރޭޝަނުގެ މުޙައްމަދު ރަމީޒް، 11 އެވެ. ގްރޫޕް 1 ގެ ކޮންމެ ޓީމެއް އެއްމެޗު ކުޅެފައިވާއިރު އެގްރޫޕްގެ 1 ވަނާގައި އޮތީ މުބާރާތުގެ ފުރަތަމަ މެޗުގައި އެންވީކޭ އަތުން 1-0 ން މޮޅުވި ތުރާކުނު އައިލެންޑް ޑިވްލޮޕްމެންޓް ސޮސައިޓީއެވެ.\nރޭ ކުޅެވުނު ގްރޫޕް2ގެ ފުރަތަމަ މެޗުގައި އަރާދުވާ ވަނީ އަރުދުވާ ކުރިމަގު މައްޗަށް 6-0 ގެ ނަތީޖާއަކުން ތަފާތުބޮޑު މޮޅެއް ހޯދައިފައެވެ. އަރާދުވާގެ ފުރަތަމަ ގޯލް ޖަހައިދިނީ އެޓީމުގެ މޫސާ އިމްރާން 10، އެވެ. މި މެޗުގެ މޮޅު ކުޅުންތެރިޔާގެ މަޤާމު ހޯދި އަރާދުވާގެ މައުރޫފް ޙުސައިން 11، ވަނީ3ގޯލް ޖަހައި މިއަހަރުގެ މުބާރާތުގެ ފުރަތަމަ ހެޓްރިކް ހަދައިފައެވެ. އަރާދުވާގެ އަނެއް ދެގޯލް ޖަހައދިނީ މުޙައްމަދު ނަދީމް 7، އެވެ.\nރޭ ކުޅެވުނު މި ގްރޫޕްގެ ދެވަނަ މެޗުގައި ހޯރަފުށި އެޑްވާންސްމެންޓް ސޮސައިޓީ (ހޭސް) ވަނީ 5-0 ން ކޮފަލި ބަލިކޮށް އެޓީމުގެ ފެށުން ރަނގަޅުކޮށްފައެވެ. ހޭސް އަށް މެޗުގެ ލީޑު ނަގައިދިނީ ފުރަތަމަ ހާފުގައި އެޓީމުގެ ޙަސަން އިރުޝާދު 5، އެވެ. ދެވަނަ ހާފުގައި ހޭސްވަނީ އިތުރު ހަތަރު ގޯލް ޖަހައި ކޮފަލި ޓީމުގެ މައްޗަށް ތަފާތު ބޮޑު މޮޅެއް ހޯދައިފައެވެ. މި ގޯލްތައް ޖަހައިދިނީ ޙުސައިން އިރުފާން 9، ޢަލީ ފާއިޒު 10، އަޙްމަދު ނަސީމް 12، އަދި ޢަބްދުﷲ ރައުފާން 15، އެވެ. މި މެޗުގެ މޮޅު ކުޅުންތެރިޔަކަށް ހޮވުނީ ހޭސް ގެ އަޙްމަދު ހަމީދު 8، އެވެ.\nމި މުބާރާތުގެ ތިން މެޗު މިއަދާއި މިރޭ ކުޅުމަށްވަނީ ހަމަޖެހިފައެވެ. އެގޮތުން މިއަދު ހަވީރު ގްރޫޕް3ގެ ނިކަ ޗެއިނާއި އެފްސީ ބޮޑުމަގުގެ ކުރިމަތިލުން އޮންނާނެއެވެ. މިގްރޫޕް ދެވަނަ މެޗުގައި މިރޭ ކުޅިމަގު ނިކުންނާނީ ސެންސިޓީ ފޭންސް އާ ދެކޮޅަށެވެ. މިރޭގެ ފަހު މެޗުގައި ގްރޫޕް4ގެ ޔުނައިޓެޑް ޔޫތު އަދި ޖަންގަލް ޑާކު ޕޮއިންޓްގެ ކުރިމަތުލުން އޮންނާނެ އެވެ.


Maruvi gaidhee 8 minute therey hospital ah gendhiya: Ministry | Mihaaru\nޚަބަރު / ހޯމް މިނިސްޓްރީ\nމަރުވި ގައިދީ 8 މިނެޓްތެރޭ ހޮސްޕިޓަލަށް ގެންދިޔަ: މިނިސްޓްރީ\nގައިދީއަކު މަރުވި މައްސަލާގައި އާއިލާ އިން ހުޅުމާލެ ހޮސްޕިޓަލް ކައިރީ އާއިލާ އިން ހަމަނުޖެހުން ހިންގުމުން ފުލުހުން ހަރަކާތްތެރިވަނީ-- ފޮޓޯ/ޓުވިޓާ\n14 ސެޕްޓެމްބަރ 2021 - 15:53\nހުޅުމާލޭ ޖަލުގައި ހުކުމް ތަންފީޒު ކުރަމުން ދަނިކޮށް ރޭ މަަރުވި ގައިދީއަށް ފަރުވާ ދިނުން ލަސް ނުކުރާ ކަމަށާއި ޖަލު ތެރެއަށް ވެއްޓުނުތާ އަށް މިނެޓް ތެރޭ ހޮސްޕިޓަލަށް ގެންދިޔަ ކަމަށް ހޯމް މިނިސްޓްރީން މިއަދު ބުނެފި އެވެ.\nރޭގެ ވަގުތެއްގައި މަރުވެފައި ވަނީ ހުޅުމާލޭ ޖަލުގައި ތިން އަހަރު ދުވަހުގެ ހުކުމެއް ތަންފީޒުކުރަމުން ދިޔަ ގދ. ވާދޫ، ޖަނަވަރީގޭ މުހައްމަދު އަސްލަމް، 40، އެވެ. އޭނާ މަރުވި މައްސަލާގައި ކަރެކްޝަންސް އަށް ބޮޑެތި ތުހުމަތުތަކެއް އޭނާގެ އާއިލާ އިން ކުރެ އެވެ.\nއެކަމާ ގުޅިގެން ހޯމް މިނިސްޓްރީން މިއަދު ވަނީ ސީީސީޓީވީ ފޫޓޭޖްތައް ބަލައި ޖަލު އޮފިސަރުންނާއި ގައިދީން ދީފައިވާ މައުލޫމާތުގެ މައްޗަށް ބިނާކޮށް ހާދިސާ ހިނގި ގޮތުގެ ޓައިމްލައިނެއް އާންމުކޮށްފަ އެވެ.\nޓައިމްލައިންގައިވާ ގޮތުން އިއްޔެ ހަވީރު 5:55 ގައި އަސްލަމް މޭޒެއް މަތީ އިށީނދެގެން އިންނަތާ ހަތަރު މިނެޓް ފަހުން އަނބުރައިގަނެގެން ވެއްޓެ އެވެ. އެވަގުތު އެހެން ގައިދީއެއް އޭނާއަށް ސީޕީއާރް ދީފައިވާ ކަމަށް ޓައިމްލައިންގައިވެ އެވެ.\nއަސްލަމް ވެއްޓުނުތާ ތިން މިނެޓު ފަހުން، 6:02 ގައި ކަރެކްޝަންސްގެ އޮފިސަރުން ސީންއަށް އެޓެންޑު ކުރި އެވެ. އެ ވަގުތު އޭނާ އޮތީ ހޭނެތިފަ އެވެ. އަދި އަށް މިނެޓު ތެރޭގައި އޭނާ ހުޅުމާލެ ހޮސްޕިޓަލަށް ގެންދިޔަ އެވެ.\nރޭ އިރާކޮޅު ހުޅުމާލޭ ޖަލުގައި ޤައިދީއަކު ނިޔާވުމާ ގުޅިގެން އިންޕެކްޓަރ އޮފް ކަރެކްޝަނަލް ސަރވިސަސް ގެންދަވަނީ އެމައްސަލަ ތަހުޤީޤުކުރައްވަމުން. ސީީސީޓީވީ ފޫޓޭޖް، ޖަލު އޮފިސަރުން އަދި ޤައިދީން ދީފައިވާ މައުލޫމާތުގެ މައްޗަށް ބިނާކޮށް ހާދިސާ ހިނގާދިޔަގޮތުގެ ޓައިމްލައިން👇 pic.twitter.com/am15DJ4Ogn\n— Home Ministry, MV (@HomeMinistrymv) September 14, 2021\nހޮސްޕިޓަލަށް ގެންދިޔުމަށް ފަހު 6:30 ގައި އާއިލާއަށް ގުޅަން މަސައްކަތް ފެށި ކަމަށް ޓައިމްލައިން އިން ދައްކަ އެވެ. އާއިލާގެ މެންބަރަކާ ގުޅުނީ 6:42 ގައި އެވެ. އަދި 6:55 ގައި އަސްލަމް މަރުވި ކަމަށް އެ ޓައިމްލައިންގައިވެ އެވެ.\nއަސްލަމްގެ އާއިލާ އިން ތުހުމަތުކުރާ ގޮތުގައި އަސްލަމް ހޮސްޕިޓަލަށް ގެންދިޔައީ ހަވީރު އެވެ. އަދި އާއިލާއަށް ގުޅިއިރު އެ ރޭ 7:00 ހާއިރު ކަމަށެވެ. އަދި އަސްލަމް މަރުވިކަން އާއިލާއަށް ނާންގާ ސިއްރު ކުރަން ކަރެކްޝަންސް އިން މަސައްކަތްކުރި ކަމަށް ވެސް އާއިލާ އިން ތުހުމަތުކުރެ އެވެ.\nހޮޮސްޕިޓަލްގައި ތިބި ކަރެކްޝަންސްގެ އޮފިސަރުންނާ އާއިލާ އިން ސުވާލުކުރުމުން އޭނާއަށް ފަރުވާ ދެމުން ގެންދާ ކަމަށް ބުނި ކަމަށާއި ނަމަވެސް އަސްލަމް ބާއްވާފައި އޮތް ކޮޓަރިއަށް ގަދަކަމުން ވަތް އިރު އޭނާ މަރުވެގެން އެތައް އިރެއް ހިނގާފައިވާ ކަމަށް ވެސް އާއިލާ އިން ތުހުމަތު ކުރެ އެވެ.\nއެ މައްސަލަ މިއަދު ރައްޔިތުންގެ މަޖިލީހަށް ވެސް ވަނީ ހުށަހަޅައިފަ އެވެ. އޭގެ އިތުރުން ހިއުމަން ރައިޓްސް ކޮމިޝަން އޮފް މޯލްޑިވްސް (އެޗްއާރްސީއެމް) އިން ވެސް އަންނަނީ އެ މައްސަލަ ތަހުގީގު ކުރަމުންނެވެ.\nގައިދީން ހޯމް މިނިސްޓްރީ ކަރެކްޝަނަލް ސާވިސް\nތީ ތެދެއް ހަދާބައެތަ ފުލުހުން ދޯ ތީ\nހޯމް މިނިސްޓަރގެ ޓައިމްލައިން، ޝޭޚަކަށް ވެހުރެވެސް ވަރަށް ނަޔާވާނެ. އެކަމަކު ޢާއިލާއިން ދައްކާވާހަކަ މުޅިން ތަފާތު. ދެން އޮތީ ސަރުކާރުގެ ބޮޑުހައްލު. ނުވަތަ ބޮޑުމަޅި. ކޮމެޓީއެއްހަދާނެ. ތަހްގީގެއް ކުރާނެ. އެކަމަކު އާމުންގެ ވާހަކައަކީ ސަރުކާރު އައި ހިސާބުންފެށިގެންވެސް އަންނާނެ ޖަވާބަކީ "އެކަން ހިނގާދިޔައީ ރަގަޅަށް" މިހެންކަން. މިނޫން އެހެން ޖަވާބެއް އަންނަހިސާބުން ވަޒީފާވެސް ގެއްލޭނެ. ކޮންމެވެސް ކުށެއްގައި ޖަލަށްވެސްލާފާނެ.\nޓައިމްލައިނަކީ ބޭނުންގޮތަކަށް ހަދާ އަދި ދެއްކިދާނެއެއްޗެއް، ވީޑިއޯފުޓޭޖުވެސް ބޭނުންބައެއް ސިއްރުކޮށްފައިވެސް ހާމަކުރެވޭނެ!! އިންޑިޕެންޑެންޓު ބަޔަކުލައްވާ ކުރާ ތަހުގީގަކަށްނޫނީ އެއްވެސް އިތުބާރެއްނެއް، "ތަހުގީގުކުރިޔަށްދާތީ އިތުރުވާހަކަ ދެއްކޭކަށްނެއް ވައްސަލާމް" މިއީ ފުލުހުންގެޖަވާބު! އެކަމެއްގައި އިހުމާލުވިމީހުން ނުވަތަ ޒިންމާވާންޖެހޭ މީހުން (ކަރެކްޝަންސް) އިން އަމިއްލައަށް ކުރާ ތަހުގީގަކުން ކަމުގެ ހަގީގަތް އޮޅުވާލުންނޫން އިތުރުކަމެއްނުވާނެ!\nއާއިލާއިން މިއަދަކު ނޫން މައްޔިތާއާއި މެދު ކަންބޮޑުވެގެން އުޅެންވީކީ. ޖަލަށް ލުމުގެ ކުރިން އެ ކުށަކަށް އަރައި ގަތިޔަ ނުދޭން މިހާރު ތިޔަ މަސައްކަތް ކުރި އުސޫލުން ކުރި ނަމަ ޖަލުގައިވެސް ހުންނާނަ ނުޖެހި ދިޔުން ވަރަށް ގާތް.\nކުށްކުރިޔަސް އަދަބު ލިބި ތައުބާވެސް ވެވޭ މަރުވަންދެން.. ހަރުކަށި ނުވެބަލަ\nއެމްޑީޕީ ވެރިކަމު ގައި ވިއްޔާ ތިކަމު ގެވެސް ޒިންމާ ނަ ގަން ޖެހޭނީ މައުމޫން ނޫނީ މަރުވި މީހާ\nއާއިލާ ކައިރީ ހުރިނަމަވެސް މިވަރުދޯ ކޮށްދެވޭނީ. ދެންވެސް ޢާއިލާއިން ބްލޭމް ގޭމް ނުކުޅެ މީނަ ދުނިޔޭގަ ހުރިއިރު ކުރިކުށަށް މާފުލިބޭތޯ ދުއާކުރޭ.\nއާއިލާގެ ޒިންމާ އަންނަނީ ބަޔަކަށް ބްލޭމްކުރަންވީމަ، މަރުހޫމަށް ހެޔޮ ރަހުމަތް ލައްވާށި.\nތި އެޗުއާރުސީއެމަކަށް ވެސް ތަންދޮރު ފިލާ ބަޔަކު ލީ ނަމަ ދޯ ކަމެއް ވާނީ؟ ގޭސް އަނބުރައިގެން ތަން ފަސާދަ ކުރުން ކަމަކީ.\nފުރަތަމަ ހަމަނުޖެހުން އުފެއްދުން، ދެން ވީގޮތެއް އޮޅުންފިލުވުން. މިއަށްވުރެ ދިވެހިން ހަރުދަނާ ވާންވެއްޖެ. އެއީ ޑިމޮކްރަސީގެ ސިފައެކޭވެސް ބަޔަކު ބުނެފާނެ!


Aharuge shakhusiyyathunnah hohalhain kudhin salaamai kuri doctarun | Mihaaru\nއޮސްޓްރޭލިއާގެ އަހަރުގެ ޝަޚުސިއްޔަތުންނަށް ހޮވުނު ޑޮކްޓަރުން ކަމަށްވާ ހަރިސް (ވ) އާއި ކްރައިގް (މ) ބޮޑު ވަޒީރު މޮރިސަންއާ އެކު . --ފޮޓޯ:އޭޕީ\nއަހަރުގެ ޝަޚުސިއްޔަތުންނަށް ހޮހަޅައިން ކުދިން ސަލާމަތް ކުރި ޑޮކްޓަރުން\n26 ޖެނުއަރީ 2019 - 12:243comments\nސިޑްނީ (ޖެނުއަރީ 26) - ތައިލެންޑުގެ ހޮހަޅައިގައި ތާށިވި 12 ކުދިންނާއި ކޯޗު ސަލާމަތް ކުރުމުގައި އިސް ރޯލެއް އަދާކުރި އޮސްޓްރޭލިއާގެ ދެ ޑޮކްޓަރުން އެ ގައުމުގެ މިދިޔަ އަހަރުގެ ޝަޚުސިއްޔަތުންގެ ގޮތުގައި ހޮވައިފި އެވެ.\nޑރ. ރިޗަޑް "ހެރީ" ހެރިސް އަދި ޑރ. ކްރައިގް ޗަލެން ވަނީ ހޮހަޅައިން ކުދިން ސަލާމަތް ކުރުމުގައި މުހިންމު މަސައްކަތްތަކެއް ކޮށްދީފައި ކަމަށް އެވޯޑް ކޮމިޓީން ވަނީ ބުނެފަ އެވެ. އެމެޗާ ޑައިވަރުންގެ ގޮތުގައި މަޝްހޫރު ދެ ޑޮކްޓަރުން ވަނީ ދުނިޔޭގެ ސަމާލުކަން ލިބުނު މިޝަންގައި އަމިއްލަ ފުރާނަ ނުރައްކަލުގެ ތެރެއަށް ދޫކޮށްލައިފަ އެވެ. ކޮންމެ އަހަރަކު ވެސް އެވޯޑް ދެނީ "އޮސްޓްރޭލިއާ ދުވަސް" ފާހަގަ ކުރަން ބާއްވާ ރަސްމިއްޔާތުގަ އެވެ. އެވޯޑް ދެނީ ގައުމަށް ރޯލް މޮޑެލުންގެ ގޮތުގައި ހަރަކާތްތެރިވެފައިވާ ބޭފުޅުންނަށެވެ.\nހޮހަޅައިން ކުދިން ސަލާމަތް ކުރުމުގައި ބައިވެރިވި ދެ ޑައިވަރުންނަށް އެވޯޑް ދެނީ.\nނޭޝަނަލް އޮސްޓްރޭލިއާ ޑޭ ކައުންސިލުން ބުނީ ޑރ. ހަރިސް ވަނީ ފުރަތަމަ ދުވަހުން ފެށިގެން ހޮހަޅައިގެ ތެރޭގައި އެ ކުދިންނާ އެކު މަޑުކޮށްފައި ކަމަށެވެ. އަދި އޭނާ ހޮހަޅައިން ނުކުތީ އެންމެ ފަހު ކުއްޖާއާ އެކު އެވެ.\n"ހޮހަޅައިގެ ހަނި އުނދަގޫ ދޭތެރެތަކުން ފީނަމުން ގޮސް އެ ކުދިންނާ ހަމައަށް ވާސިލްވެ ޑރ. ހަރިސް ވަނީ ހުރިހާ ކުދިންނަށް ވެސް ސިއްހީ ފަރުވާ ދީފައި. ހޮހަޅައިން ކުދިން ނެރުނު އިރު ބިރު ގަތުން ކުޑަކުރަން އެ ކުދިން ހޭނެއްތީ ވެސް ޑޮކްޓަރު ހަރިސް،" ކައުންސިލްގެ ބަޔާނުގައި ބުނެފައިވެ އެވެ.\nހޮހަޅައިން ކުދިން ސަލާމަތް ކުރުމުގައި ބައިވެރިވި ދެ ޑައިވަރުން ކަމަށްވާ ހަރިސް (ކ) އާއި ކްރައިގް\nހޮހަޅައިން އެކި ކުދިން ވަކިވިން ނެރުމަށް ހިންގި އޮޕަރޭޝަނުގައި ހަނި އަދި އުނދަގޫ ދޭތެރެތަކުން ފީނުމުގައި ޑރ. ޗަލެން ވަނީ ކޮންމެ ދުވަހަކު ވެސް 10-12 ގަޑިއިރު ހޭދަކޮށްފަ އެވެ.\nބޮޑު ވަޒީރު ސްކޮޓް މޮރިސަންގެ އަތްޕުޅުން އެވޯޑާ ހަވާލުވުމަށް ފަހު ދެ ޑޮކްޓަރުން ވެސް ވިދާޅުވެފައި ވަނީ "އެ މީހުންނަކީ ވެސް ކުދިން ސަލާމަތް ކުރަން ހިންގި އޮޕަރޭޝަނުގެ ބޮޑު ޓީމެއްގެ ބައެއް" ކަމަށެވެ. ދެ ޑޮކްޓަރުން އޮޕަރޭޝަނުގައި ބައިވެރިވީ ތައިލެންޑުގައި އެ މީހުން ހޭދަކުރި ޗުއްޓީ ކުރުކޮށްލުމަށް ފަހު އެވެ.\nތައިލެންޑުގެ ތަމް ލުއާން ހޮހަޅައިގައި ފުޓުބޯޅަ ޓީމުގެ 12 ކުދިންނާއި ކޯޗު.\nމިދިޔަ އަހަރުގެ ޖޫން މަހުގެ 23 ވަނަ ދުވަހު ވައިލްޑް ބޯސް ފުޓުބޯޅަ ޓީމުގެ 12 ކުދިންނާއި ކޯޗު ތަމް ލުއާން ހޮހަޅަ އަށް ވަނީ އެ ދުވަހުގެ ފުޓުބޯޅަ ޕްރެކްޓިސް ނިންމާލުމަށް ފަހު އެވެ. ނަމަވެސް އެ ކުދިން ހޮހަޅައަށް ވަން ފަހުން ވާރޭ ވެހި ހޮހަޅައިގެ ތެރޭގައި ފެންބޮޑުވެ ނުކުމެވޭނެ ގޮތެއް ނެތި ތާށިވީ އެވެ. ހޮހަޅައިގެ ތެރޭން އެ ކުދިން އެންމެ ފުރަތަމަ ހޯދީ އިނގިރޭސި ވިލާތުގެ ދެ ޑައިވަރުންނެވެ. ކުދިން ސަލާމަތް ކުރުމުގައި ބައިވެރިވި އިނގިރޭސި ވިލާތުގެ ޑައިވަރުންނަށް ވެސް އެ ގައުމުން ވަނީ ޝަރަފް ދީފަ އެވެ.\nތިން ހަފުތާ ފަހުން އެ ކުދިން ސަލާމަތުން ހޮހަޅައިން ނެރުނީ ބައިނަލްއަގުވާމީ ޑައިވަރުންގެ ޓީމަކުން ހިންގި ނޭވާ ހިފަހައްޓާލަން ޖެހުނުވަރުގެ ނުރައްކާ ބޮޑު އޮޕަރޭޝަނަކަށް ފަހު އެވެ.


Dhaulathah 2.7 million dollar dhekkumah 3A ge mahcha hukum koffi\nދައުލަތަށް 2.7 މިލިއަން ޑޮލަރު ދެއްކުމަށް ތްރީއޭގެ މައްޗަށް ހުކުމްކޮށްފި\nދައުލަތަށް 2.7 މިލިއަން ޑޮލަރު ދެއްކުމަށް ތްރީއޭ ކުންފުނީގެ މައްޗަށް ސިވިލް ކޯޓުން ހުކުމްކޮށްފި އެވެ. އެއީ ގާތްގަނޑަކަށް 42 މިލިއަނަށްވުރެ ގިނަ ރުފިޔާ އެވެ.\nސިވިލް ކޯޓުން އެގޮތަށް ހުކުމް ކުރީ މުދަލާއި ޚިދުމަތުން ނަގާ ޓެކްސް ކަމަށްވާ ޖީއެސްޓީ އާއި ގްރީން ޓެކްސްގެ ގޮތުގައި ތްރީއޭ ޓްރޭޑިން އިން ދައުލަތަށް ދައްކަން ޖެހޭ ފައިސާ ހޯދަން މޯލްޑިވްސް އިންލެންޑް ރެވެނިއު އޮތޯރިޓީ (މީރާ) އިން ސިވިލް ކޯޓުގައި ދައުވާ ކުރުމުންނެވެ.\nސިވިލް ކޯޓުން މި ހުކުމް ކޮށްފައިވަނީ ވަކިވަކިންނެވެ. އެގޮތުން ޖީއެސްޓީ އަށް ވަކިން އަދި ގްރީން ޓެކްސް އަށް ވަކިން މި ހުކުމް ސިވިލް ކޯޓުން ކުރިއެވެ. ޖީއެސްޓީ ނުދައްކައިގެން ކުރި ހުކުމްގައި ބުނެފައިވަނީ 1.8 މިލިއަން ޑޮލަރު ދަޢުލަތަށް ދައްކަން ހުކުމް ކުރާ ކަމަށެވެ. އަދި 950،000 ޑޮލަރު ގްރީން ޓެކްސްގެ ގޮތުގައި ދެއްކުމަށް ހުކުމް ކުރާ ކަމަށް ވެސް ސިވިލް ކޯޓުން ބުނެއެވެ. އެ ފައިސާ ދެއްކުމަށް ސިވިލް ކޯޓުން ތްރީއޭ ކުންފުންޏަށް ދީފައިވަނީ މިއަދުން ފެށިގެން ފަސް މަސް ދުވަހުގެ މުއްދަތެވެ.\nމީގެ ކުރިން ވެސް ދައުލަތަށް ލިބެން ޖެހޭ ފައިސާތަކެއް ހޯދަން މީރާއިން ދައުވާކުރި އެވެ. އެއީ ލީސް ރެންޓާއި ލޭންޑް ރެންޓްގެ ގޮތުގައި ތިން މިލިއަން ޑޮލަރު ހޯދަން ކުރި ދައުވާއެކެވެ. ނަމަވެސް ސިވިލް ކޯޓުން އެ މައްސަލަ ބޭރުކޮށްލީ މީރާއިން އެ މައްސަލާގައި ހާޒިރުނުވުމުންނެވެ.\nމީރާ ސިވިލް ކޯޓު


Ras Online - ކޯވިޑް-19: އިންޑިޔާއިން ފަރުވާހޯދަން ދިޔަ އެންމެން ނެގެޓިވް؛ ފަރުވާ ފަށައިފި\nކޯވިޑް-19: އިންޑިޔާއިން ފަރުވާހޯދަން ދިޔަ އެންމެން ނެގެޓިވް؛ ފަރުވާ ފަށައިފި\nރާއްޖޭގައި ފަރުވާދެމުންދާ ހާލުބޮޑު ބަލި މީހުންގެ ތެރެއިން ބުދަ ދުވަހު އިންޑިއާއަށް ފަރުވާ ހޯދަންދިޔަ ބަލިމީހުން ކޯވިޑަށް ކުރި ޓެސްޓުތަކުގެ ނަތީޖާ ނެގެޓިވްވެ ފަރުވާދޭން ފަށައިފިއެވެ.\nއާސަންދައިން ބުނީ މިމަހުގެ 29 ވަނަ ދުވަހު އިންޑިއާގެ ކިމްސް ހޮސްޕިޓަލުން ފަރުވާ ހޯދުމަށް 28 ބަލި މީހުން ގެންގޮސް ކޯވިޑަށް ޓެސްޓް ކޮށްފައިވާކަމަށެވެ. އެންމެންގެ ޓެސްޓުގެ ނަތީޖާވެސް ބައްޔަށް ނެގެޓިވްވެ މިހާރު ފަރުވާ ދޭން ފަށާފައިވާކަމަށް އާސަންދައިން ބުނެފައިވެއެވެ.\n"އާސަންދައިގެ ދަށުން ބޭސްފަރުވާއަށް މިމަހުގެ 29 ވަނަ ދުވަހު އިންޑިޔާގެ ކިމްސް ހޮސްޕިޓަލަށް ދިޔަ 28 ބަލި މީހުންވެސް ކޯވިޑަށް ޓެސްޓްކޮށް ނަތީޖާ ނެގެޓިވްވުމުން ފަރުވާ ދޭން ފަށައިފި." އަސަންދައިން ކުރި މެސެޖްގައިވެއެވެ.\nއާސަންދައިގެ އެހީގައި ބޭސް ފަރުވާއަށް މިމަހުގެ 29 ވަނަ ދުވަހު ފުރަން އޮތް ފްލައިޓުން ކުޑަ ކުއްޖަކު ކޯވިޑް-19އަށް ޕޮޒިޓިވްވިކަމަށް ބުނެ ފްލައިޓުންވަނީ އެކުއްޖާއާއި އާއިލާބާލަފައެވެ. ނަމަވެސް ފަހުން އެމީހުންގެ ޓެސްޓް ހެދިއިރު ވަނީ ކޯވިޑަށް ނެގެޓިވްވެފައެވެ.\nމިމަހުގެ 29 ވަނަ ދުވަހު އިންޑިޔާއަށް ބޭސް ފަރުވާއަށް ފޮނުވުމަށް ހަމަޖެހިފައި އޮތީ 60 މީހުންނެވެ. އޭގެ ތެރޭގައި ހިމެނެނީ ބޭސް ފަރުވާއަށްދާ 28 މީހުންނާއި އެމީހުންގެ އެހީތެރިންގެ ގޮތުގައި ދަތުރުކުރާ 32 މީހުން ކަމަށް އާސަންދަ އޮފީހުން މަޢުލޫމާތުދެއެވެ.


SunOnline: Bar Council ah vaadha kuraa beyfulhege Candidacy Baathil kohfi\nބާ ކައުންސިލަށް ވާދަކުރާ ބޭފުޅެއްގެ ކެންޑިޑެންސީ ބާތިލްކޮށްފި\nއިލެކްޝަންސް ކޮމިޝަންގެ އާ ލޯގާ އިފްތިތާހު ކުރުމުގެ ރަސްމިއްޔާތުގެ ތެރެއިން.\nވަކީލުންގެ ކަންކަން ބެލެހެއްޓުމަށް ފުރަތަމަ ފަހަރަށް އުފައްދާ، ބާ ކައުންސިލްއަށް ވާދަކުރަން ހުށަހަޅުއްވާފައިވާ ވަކީލުންގެ ތެރެއިން ބޭފުޅެއްގެ ކެންޑިޑެންސީ އިލެކްޝަންސް ކޮމިޝަން (އީސީ) އިން ބާތިލްކޮށްފި އެވެ.\nބާ ކައުންސިލްގެ އިންތިހާބު މާދަމާ ބާއްވާއިރު، އީސީއިން އިއްޔެ ނެރުނު އިއުލާނެއްގައި ބުނީ އެ ކައުންސިލްގެ އެގްޒެކެޓިވް ކޮމިޓީގެ މެންބަރެއްގެ ގޮތުގައި ކުރިމަތިލުމަށް، ހުށައެޅި އަލީ ނަސީރު ގާސިމްގެ ނަން އެ ކޮމިޝަނުން ގަބޫލު ކޮށްފައި ވީނަމަވެސް އެކޮމިޝަނުން ފަހުން ބެލިބެލުމުން އޭނާއަކީ އެމަގާމަށް ކުރިމަތިލުމަށް ޝަރުތު ހަމަވާ ފަރާތެއް ނޫން ކަން ކަށަވަރު ކުރެވިފައިވާ ކަމަށެވެ.\n"އަލީ ނަސީރު ގާސިމަކީ މި އިންތިހާބުގައި ކެންޑިޑޭޓެއްގެ ގޮތުގައި ކުރިމަތިލުމަށް ޝަރުތު ހަމަވާ މީހެއް ނޫން ކަމުގައި މިކޮމިޝަނުން ކަނޑައަޅައި، މި އިންތިހާބަށް ކުރިމަތިލުމަށް އެފަރާތުން ހުށަހެޅި ހުށަހެޅުމާއި، އެ ހުށަހެޅުން ގަބޫލު ކޮށްފައިވާކަމަށް މިކޮމިޝަނުން ނިންމާފައިވާ ނިންމުން ބާތިލު ކޮށްފީމެވެ،" އީސީގެ އިއުލާނުގައިވެ އެވެ.\nމިކަމުގެ ސަބަބުން، އިންތިހާބުގައި ވާދަ ކުރާ އެހެން ކެންޑިޑޭޓުންގެ ކެންޑިޑޭޓް ނަންބަރުތަކަށް ބަދަލު ނާންނާނެކަމަށް ވެސް އީސީއިން ބުންޏެވެ.\nއީސީއިން މީގެ ކުރިން އިއުލާންކުރި ގޮތުގައި 23 ފަރާތަކުން ބާ ކައުންސިލްގެ އިންތިހާބުގައި ވާދަކުރައްވަ އެވެ. އެހެން ނަމަވެސް އެއް ބޭފުޅެއްގެ ކެންޑިޑެންސީ މިހާރު ބާތިލްކޮށްފައި ވުމުން ދެން އެ އިންތިހާބުގައި ވާދަކުރައްވާނީ 22 ބޭފުޅުން އެވެ.\nބާ ކައުންސިލްގެ ރައީސް ކަމަށް ދެ ބޭފުޅަކު ކުރިމަތިލައްވާފައި ވާއިރު، ނައިބު ރައީސް ކަމަށް ދެ ބޭފުޅަކު ވާދަކުރައްވަ އެވެ. އަދި މެންބަރު ކަމަށް ވާދަކުރައްވަނީ 18 ބޭފުޅެކެވެ.\nރައީސް ކަމަށް ވާދަކުރައްވަނީ ކުރީގެ ބަންޑާރަ ނައިބު ހުސްނުއްސުއޫދު އަދި ގާނޫނީ ވަކީލް މައުމޫން ހަމީދެވެ. ނައިބު ރައީސް ކަމަށް ވާދަކުރައްވަނީ ކުރީގެ އޭޖީ އަބްދުﷲ މުއިއްޒު އަދި ސިވިލް ކޯޓުގެ ކުރީގެ ގާޒީ މުހައްމަދު ހަލީމް އެވެ.\nމި އިންތިހާބު މާލެ އާއި އައްޑޫގައި ވޯޓްފޮށި ބަހައްޓައިގެން ކުރިއަށް ގެންދަން ނިންމާފައިވާ އިރު، 1،600 ގާނޫނީ ވަކީލުން ވޯޓުލާނެ އެވެ.\nބާ ކައުންސިލްގެ ރައީސް އާއި ނައިބު ރައީސް އަދި ބަންޑާރަ ނައިބާ އެކު، އެ ކައުންސިލްގައި ނުވަ ބޭފުޅުން ތިއްބަވާނެ އެވެ. އޭގެ ތެރެއިން ބަންޑަރަ ނައިބު ފިޔަވާ ހުރިހާ ބޭފުޅުންނަކީ ވެސް އިންތިހާބު ކުރާ ފަރާތްތަކެވެ.\nއީސީގެ މެންބަރުކަމަށް ފުއާދު ހަމަޖައްސަން ހުށަހަޅައިފި\nއެމްއާރްއެމް އުފައްދާ ޖަލްސާ ބޭއްވުމުގެ ހުއްދަ ދީފި\nބާ ކައުންސިލްގެ ބައި އިލެކްޝަން ފަށައިފި


Prince Philip hospital ga ohnathaa2dhuvas\nޕްރިންސް ފިލިޕް ހޮސްޕިޓަލުގައި އޮންނަތާ ދެ ދުވަސް\n18 ފެބްރުއަރީ 2021 - 11:18:03\nއިނގިރޭސިވިލާތުގެ ރާނީގެ ފިރިމީހާ ޕްރިންސް ފިލިޕް ބަލިވެގެން ހޮސްޕިޓަލުގައި އެޑްމިޓް ކޮށްފައިވާތާ މިހާރު ދެ ދުވަސް ވެއްޖެ އެވެ.\nބީބީސީގައި ރިޕޯޓްކޮށްފައިވާ ގޮތުގައި 99 އަހަރުގެ ފިލިޕްގެ ހާލުކޮޅު ގޯސްވުމުގެ ސަބަބުން އެމަނިކުފާނު ވަނީ ނިމިދިޔަ އަންގާރަ ދުވަހުގައި ކިންގް އެޑްވާޑް ދަ ސެވެންތް ހަސްފަތާލަށް ގެންގޮސްފަ އެވެ. އަދި ފިލިޕް ހަސްފަތާލަށް ވަޑައިގެންނެވީ ކާރުގައި ކަމަށާއި އެމަނިކުފާނު އެނދުމަތިކޮށްފައިވަނީ ޑޮކްޓަރުންގެ ލަފާގެ މަތިން ކަމަށް ވެސް ބީބީސީގައި ވެއެވެ.\nޕްރިންސް ފިލިޕް ބަލިކޮށް އުޅުއްވާތާ ކުޑަ ދުވަސްކޮޅެއް ވެފައިވާ ކަމަށާއި ނަމަވެސް އެމަނިކުފާނުގެ ސިއްހީ ހާލުކޮޅާއި ކޮރޯނާ ވައިރަހާއި ގުޅުމެއް ނުވާ ކަމަށް ވެސް ބީބީސީގައި ރިޕޯޓްކޮށްފައި ވެއެވެ.\nމީގެ އިތުރުން ޕްރިންސް ފިލިޕްގެ ހާލަތު ޑޮކްޓަރުން ގާތުން ބެލުމަށް އެމަނިކުފާނު ހަސްފަތާލުގައި މިހާރު ދެ ރޭ ހޭދަކުރައްވާފައިވާ ކަމަށާއި އަދި ދުވަސްކޮޅެއް ހޮސްޕިޓަލުގައި ހޭދަކުރައްވާނެ ކަމަށް ވެސް ބީބީސީގައި ވެއެވެ. އަދި ޕްރިންސް ޕިލިޕްގެ އަނބިކަނބަލުން ރާނީ އެލިޒަބެތު ދެވަނަ ހުންނެވީ ވިންޑްސޮ ގަނޑުވަރުގައި ބަލިތަކުން ރައްކާތެރިވުމަށް ކަމަށް ވެސް ވެއެވެ.\nމިދިޔަ މަހުގެ ތެރޭގައި ބަކިންހަމް ޕެލަސް ގަނޑުވަރުން ވަނީ ޕްރިންސް ފިލިޕާއި ރާނީ އެލިޒަބެތަށް ކޮވިޑް ވެކްސިން ޖެއްސެވިކަން އިއުލާނުކުރައްވާފައެވެ. ކޮވިޑްގެ ސަބަބުން އިނގިރޭސިވިލާތް ލޮކްޑައުން ކޮށްފައިވާއިރު ދެ ބޭފުޅުން ލޮކްޑައުން ހާލަތުގައި ތިއްބަވަމުންދަނީ މަދު ސްޓާފުންކޮޅަކާއިއެކު ވިންޑްސޮ ކާސުލްގައެވެ.


SunOnline: Loan libey dharivarun aanmmu koh, shakuvaa ah hulhuvaalaifi\nލޯނު ލިބޭ ދަރިވަރުން އާންމުކޮށް، ޝަކުވާ އަށް ހުޅުވާލައިފި\nއައިޝަތު ފަރީޙާ 24 May 2021, 11:33\nހަޔާ އެޑިއުކޭޝަން މިނިސްޓަރު ޑރ. އިިބްރާހިމް ހަސަން --- ސަން ފޮޓޯ ފަޔާޒު މޫސާ\nމަތީ ތައުލީމާއި ތަމްރީނުގެ ލޯނަށް ހުޅުވާލި ފުރުސަތުގައި ލޯނު ލިބުނު ދަރިވަރުން އިއުލާނުކޮށް، ޝަކުވާ އަށް ހުޅުވާލައިފި އެވެ.\nމަތީ ތައުލީމާއި ތަމްރީނުގެ ލޯނު ސުކީމަށް ކުރިމަތިލުމަށް ފުރުސަތު ހުޅުވާލީ މި އަހަރުގެ ފެބްރުއަރީ މަހުގެ 11 ވަނަ ދުވަހު އެވެ.\nލޯނުގެ 770 ފުރުސަތު ހުޅުވާލި އިރު، 1،176 ދަރިވަރުން ވަނީ ލޯނަށް ކުރިމަތިލައިފަ އެވެ.\nމިއަދު މިނިސްޓްރީ އޮފް ހަޔާ އެޑިއުކޭޝަނުން ބޭއްވިި ނޫސްވެރިންގެ ބައްދަލުވުމުގައި ހަޔާ އެޑިއުކޭޝަން މިނިސްޓަރު ޑރ. އިބްރާހިމް ހަސަން ވިދާޅުވީ 417 ދަރިވަރަކަށް ލޯނު ދޭން ނިންމާފައިވާ ކަމަށެވެ.\nމިނިސްޓަރު ވިދާޅުވީ ލޯނަށް ހުޅުވާލި ފުރުސަތުގެ ތެރެއިން، މިހާރު ކިޔަވަމުންދާ ދަރިވަރުންނަށް ހާއްސަ ކުރި ފުރުސަތުތަކުގައި، އެމްބީބީއެސް ކިޔަވާ ދަރިވަރުންނާއި ޕައިލޮޓް ކަން ކިޔަވާ ދަރިވަރުންގެ ތެރެއިން ލޯނަށް ކުރިމަތިލި ހުރިހާ ދަރިވަރުންނަށް ލޯނު ދޭން ނިންމާފައިވާ ކަމަށެވެ.\nއެގޮތުން މިހާރު އެމްބީބީއެސް ކިޔަވާ 65 ދަރިވަރުންނަށް އަދި ޕައިލޮޓް ކަން ކިޔަވާ 16 ދަރިވަރަކަށް މިއަހަރު ވަނީ ލޯނު ދޭން ނިންމައިފަ އެވެ.\nމީގެ އިތުރުން މި އަހަރު އަލަށް ހުޅުވާލި ފުރުސަތުުތަކުގައި ޕައިލޮޓްކަން ކިޔަވާ ދަރިވަރުންނާއި އެމްބީބީއެސް ކިޔަވާ ދަރިވަރުން ނޫންް ދާއިރާތަކުން ކުރިމަތިލީ ފަރާތްތަކުގެ ތެރެއިން ޝަރުތުހަމަވާ ހުރިހާ ދަރިވަރުންނަށް ފުރުސަތު ދީފައިވާ ކަމަށް މިނިސްޓަރު ވިދާޅުވި އެވެ.\nމި އަހަރުގެ ލޯނު ސްކީމަށް ހުޅުވާލި އިރު ފުރަތަމަ ޑިގްރީ ސްކީމުގައި ކިޔަވާ ކުދިންގެ އެހެނިހެން ހަރަދުތައް ހަމަޖެއްސުމަށް ލޯނުގެ ދަށުން ފައިސާ ދޫކުރަން ނިންމައި، އަލަށް ކިޔަވަން ފަށާ ކުދިންނަށް 45 ޖާގަ އަދި މިހާރު ކިޔަވާ ދަރިވަރުންގެ ތެރެއިން ލޯނަށް އެދެން ބޭނުން ދަރިވަރުންނަށް 105 ޖާގަ ހަމަޖެއްސި އެވެ.\nމިނިސްޓަރު ވިދާޅުވީ ފުރަތަމަ ޑިގްރީ އަށް ކިޔަވާ ދަރިވަރުންގެ އެހެނިހެން ހަރަދުތައް ހަމަޖެއްސުމަށް ކަނޑައެޅި ފުރުސަތުތަކުގެ ތެރެއިން އަލަށް ފަށާ ދަރިވަރުންގެ ތެރެއިން ލޯނަށް ކުރިމަތިލީ 12 ކުދިން ކަމަށާއި މިހާރު ކިޔަވާ ކުދިންނަށް ހާއްސަ ކުރި ޖާގަތަކަށް ކުރިމަތިލީ 15 ދަރިވަރުން ކަމަށެވެ.\nލޯނު ސްކީމުގައި ބައެއް ދާއިރާތަކުން ކުރިމަތިލީ އަދަދު ދަށް ކަން ވެސް މިނިސްޓަރު ފާހަގަ ކުރެއްވި އެވެ. އެގޮތުން އެކައުންޓިން، އިންޖިނިއަރިން އަދި ސޯޝަލް ސައިންސްގެ ދާއިރާތަކުން ގިނަ ޖާގަތަކެއް ހާއްސަ ކުރި ނަމަވެސް ތަރުހީބު ކުޑަ ކަމަށް ވިދާޅުވި އެވެ. އެންމެ ގިނަ ދަރިވަރުން ކުރިމަތިލާފައިވަނީ އެމްބީބީއެސް، ޕައިލޮޓް އަދި ޕީއެޗްޑީ ކޯސްތަކަށެވެ.\nއެކައުންޓިން ދާއިރާ އިން މިހާރު ކިޔަވާ ދަރިވަރުންނަށް 30 ސްލޮޓު އަދި އަލަށް ފަށާ ދަރިވަރުންނަށް 20 ސްލޮޓު ހަމަޖެއްސި އިރު އަލަށް ފަށާ ސްލޮޓުތަކަށް ކުރިމަތިލީ 10 ދަރިވަރުންނެވެ. އަދި މިހާރު ކިޔަވާ ކުދިންނަށް ހާއްސަ ކުރި ފުރުސަތަށް ކުރިމަތިލީ ތިން ކުދިންނެވެ.\n"އޮން ގޮއިން ދަރިވަރުންގެ ތެރެއިން ޝަރުތު ހަމަވާ ހުރިހާ ދަރިވަރުންނަށް މިފަހަރު ވާނީ ފުރުސަތު ދީފައި،" މިނިސްޓަރު ވިދާޅުވި އެވެ.\nމިނިސްޓަރު ޑރ. އިބްރާހިމް ހަސަން ވިދާޅުވީ މިއަދު އާންމު ކުރީ ލޯނު ލިބޭ ދަރިވަރުންގެ ވަގުތީ ލިސްޓު ކަމަށާއި އެ ލިސްޓަށް އެއްވެސް ޝަކުވާ އެއް ވާނަމަ ޝަކުވާ ހުށަހެޅުމަށް ހަތް ދުވަސް ދޭނެ ކަމަށެވެ. އަދި ޝަކުވާތައް ބެލުމަށް ފަހު ޖޫން 10 ވަނަ ދުވަހު ފައިނަލް ލިސްޓު އާންމު ކުރާނެ ކަމަށް މިނިސްޓަރު ވިދާޅުވި އެވެ.\nލޯނު ލިބޭ ދަރިވަރުންގެ ވަގުތީ ލިސްޓު ހަޔާ އެޑިއުކޭޝަން މިނިސްޓްރީގެ ވެބްސައިޓުގައި ވަނީ އާންމުކޮށްފަ އެވެ.


ރީތި ހިނިތުން ވުމަކަށް ދަތުން ކޮބަޑި ފިލުވާލަމާMikal News\nރީތި ހިނިތުން ވުމަކަށް ދަތުން ކޮބަޑި ފިލުވާލަމާ\n4 މާރިޗު 2016, 14:30 |\nދަތުން ކޮބަޑި ފިލުވައި ރީތިކުރުމަށް އަޅުގަނޑުމެންގެ ތެރެއިން ގިނަބަޔަކު ދަތުގެ ޑޮކްޓަރުން ކައިރިއަށް ދެއެވެ. ނަމަވެސް ގިނަގިނައިން ދަތް ސާފުކުރަން ދިއުމަކީ ޚަރަދުގެ ގޮތުންނާއި ވަގުތުގެ ގޮތުން ގިނަބަޔަކަށް އެހާ ފަސޭހަކަމެއް ނޫނެވެ.\nކޮބަޑިއަކީ ދަތުގެ ބޭރުފުށުގައި ހަރުލާފައި ހުންނަ މުށި-ރީނދޫ ކުލައަކަށް ދާ ކެލްސިއަމްގެ މާއްދާއެކެވެ. ކޮބަޑީގެ މާއްދާ ދަތުގައި ޖަމާވުމުން ހިރުގަނޑު ދުޅަވުމާއި ހިރުގަނޑުގެ ބަލިތަކަށް މަގު ފަހިވެއެވެ. ކޮބަޑީގެ ސަބަބުން ހިރުގަނޑުގައި އުފެދޭ ބައްޔަށް ޑޮކްޓަރީ ގޮތުން ބޭނުންކުރާ ބަހަކީ “ޖިންޖިވައިޓިސް” އެވެ. ޖިންޖިވައިޓިސް ގެ އަލާމާތެއްގެ ގޮތުން ހިރުގަނޑު ދުޅަވުމާއި ހިރުގަނޑުން ލޭ އައުން، އަދި ހިރުވާގޮތް ވުން ހިމެނެއެވެ.\nދަތް ރަނގަޅަށް ބަލަހައްޓައިގެން ޖިންޖިވައިޓިސް ކޮންޓްރޯލް ކުރެވިދާނެވެ. ކޮންޓްރޯލް ނުކުރެވިއްޖެ ނަމަ ނުވަތަ އެކަށީގެންވާ ފަރުވާ ނުދެވިއްޖެ ނަމަ “ޕެރިއޮޑެންޓައިޓިސް” އަށް ބަދަލުވެގެން ދެއެވެ. ޕެރިއޮޑެންޓައިޓިސް ގެސަބަބުން ހިރުގަނޑުގެ ބާރު ދެރަވެ ހިރުގަނޑު ގިރެން ފަށައެވެ. އެއާއިއެކު ދަތްތައް ހަރުލުމުގެ ބާރު ދެރަވެ ބަލިކަށިވެގެން ދެއެވެ. އަދި ދަތް ހަރުނުލައި ވެއްޓެން ވެސް ދިމާވެއެވެ.\nދަތުގެ ބަލިތަކަށް އެންމެ މުހިންމީ ދަތްތައް ސާފުކޮށް ގެންގުޅުމެވެ. އެގޮތުން އެއްޗެއް ކައި ބޮއި ހަދާ ކޮންމެ ފަހަރަކު ދަތް އުނގުޅަން ޖެހެއެވެ. ނަމަވެސް އެއީ އެހާ ފަސޭހަ ކަމެއް ނޫނެވެ.\nގޭގައި ތައްޔާރު ކުރެވިދާނެ ފަރުވާ\nދަތުން ކޮބަޑި ފިލުވައި ރީތިކޮށް ބެހެއްޓުމަށް ގޭގައި އަމިއްލައަށް ތައްޔާރު ކުރެވިދާނެ ހައްލުތަކެއް ކަމުގެ މާހިރުން ވަނީ އާއްމުކޮށްފައެވެ. މި ލިޔުމާއެކު އެފަދަ ހައްލެއް ހިމަނާލާނަމެވެ. ނަމަވެސް މިއީ ބޮޑަށް ކުރިން ރައްކާތެރިކަން ހޯދުމުގެ ފަރުވާއެކެވެ.\nއޮށްތަކުގެ ބޭރުގައި ހުންނަ ހަރުބައި (ނަޓްޝެލް) ކުޑަ ފެންފޮދެއްގައި ރަނގަޅަށް ކައްކާފައި، އެފެންނުން ދަތް އުނގުޅާ ބުރުސް ތެއްމާފައި ދަތް އުނގުޅާނީ އެވެ. ހަފުތާއެއް ނުވަތަ ދެހަފުތާ ވަންދެން ދުވާލަކު3ފަހަރު އުނގުޅުމުން ދަތުގައި ހަރުލާފައިވާ ކޮބަޑި ސާފުވެ ދަތް ރީތިވެގެން ދާނެއެވެ.\nސޯސް: ނޭޗަރ ހެލްތް އެންޑް ބިއުޓީ


Lonuziyaarai Park hulhuvunu iru salman miskiy hulhuvumah gotheh nuninmunu!\nލޮނުޒިޔާރަތް ޕާކު ހުޅުވުނު އިރު ސަލްމާން މިސްކިތް ހުޅުވުމަށް ގޮތެއް ނުނިންމުނު!\n- 1 week ago4- އައިޝަތު އަހުމަދު\nސައުދީ އަރަބިއްޔާގެ ރަސްގެފާނު ސަލްމާން ބިން އަބްދުލްއަޒީޒްގެ ޚަރަދުގައި މާލޭގައި އިމާރާތްކޮށްފައިވާ ކިންގް ސަލްމާން މިސްކިތް ހުޅުވާނެ ތާރީޚެއް އަދިވެސް ނުނިންމާ ކަމަށް އިސްލާމިކް މިނިސްޓްރީއިން ވިދާޅުވެއްޖެއެވެ.\nއިސްލާމިކް މިނިސްޓްރީގެ މީޑިއާ އޮފިޝަލް އިސްމާއިލް އަފްރާހު "ވޮއިސް" އަށް ވިދާޅުވީ، ސަލްމާން މިސްކިތް ނުހުޅުވި ލަސްވާ ސަބަބު ބަލާފަ ޖަވާބު ދެއްވާނެ ކަމަށެވެ.\nއެހެން ނަމަވެސް ލޮނުޒިޔާރްތަކޮޅުގައި ތަރައްޤީކުރި "ލޮނުޒިޔާރްތަ ޕާކު" ޖުމްހޫރީ ދުވަހާ ދިމާކޮށް އިއްޔެވަނީ ހުޅުވާފައެވެ. ސަލްމާން މިސްކިތް ނުހުޅުވި ލަސްވަނީ ކޮން ސަބަބަކާ ހުރެ ކަމެއް މިހާތަނަށް އެއްވެސް މުއައްސަސާއަކުން ހާމަކޮށްފައެއް ނުވެއެވެ.\nސަޢުދީ ޢަރަބިއްޔާގެ ރަސްގެފާނު ސަލްމާން ބިން ޢަބްދުލްޢަޒީޒް އާލް ސަޢުދުގެ ހިލޭ އެހީގެ ދަށުން ބިނާ ކޮށްފައިވާ "ކިންގް ސަލްމާން" މިސްކިތް ނިންމާފައިވަނީ ފުރަތަމަ ފަންގިފިލާއާއި ދެވަނަ ފަންގިފިލާގައި ޖުމްލަ 4000 މީހުންނަށް ނަމާދު ކުރެވޭ ގޮތަށެވެ. މިސްކިތުގެ3ވަނަ ފަންގިފިލާގައި4ކްލާސް ރޫމާއި5ސެމިނާ ރޫމުގެ އިތުރުން އިސްލާމިކް ލައިބްރަރީއެއް ވަނީ ގާއިމު ކޮށްފައެވެ.4ވަނަ ފަންގިފިލާއަކީ ސެމިނާ ތަކާއި ކޮންފަރެންސްތައް ބޭއްވުމަށް ޚާއްސަ އޮޑިޓޯރިއަމެކެވެ. މިސްކިތުގެ5ވަނަ ފަންގިފިލާ ތަރައްޤީ ކޮށްފައިވަނީ ދީނީ ދަރުސް ދިނުމަށާއި، އެހެނިހެން ބޭނުންތަކަށް ބޭނުން ކުރެވޭ ގޮތަށް ހޯލެއްގެ ގޮތަށެވެ.\nސަޢުދީ ޢަރަބިއްޔާގެ ރަސްގެފާނު ސަލްމާން ބިން ޢަބްދުލްޢަޒީޒް އާލް ސަޢުދުގެ ހިލޭ އެހީގެ ދަށުން ބިނާ ކޮށްފައިވާ "ކިންގް ސަލްމާން" މިސްކިތުގެ މަސައްކަތް ކޮށްފައިވަނީ ތުރުކީވިލާތުގެ ޖޮއިންޓް ވެންޗަރ ކުންފުންޏެއް ކަމަށްވާ އަލްކޭ-ޓަރމެކްސްއިންނެވެ.\nއިސްލާމިކް މިނިސްޓރީއާ މަތިކުރެވިފަ ވާކަމެއް އެތަނަށް ނޭނގުނީމަ ދެން ލަދުން ބޯހަލާކު\nމީހުން ވާވެއްދުން ނޫން ކަމެއް ވޮއިސް އަކަށް ނުކުރެވޭނެ\nމިސްކިއް ނުހުޅުވި ލަސްވަނީ އިސްލާމްދީނާ މިއަދުގެ ސަރުކާރާ ދުސްމަން ކަމެއް އޮތުމުނއ


SunOnline: Siyam-Mauroof Soccer Cup 2018: Enme agubodu Football mubaaraathuge Champion kan Ken'dhikulhudhoo ah\nއެންމެ އަގުބޮޑު ފުޓްބޯޅަ މުބާރާތުގެ ޗެމްޕިއަންކަން ކެނދިކުޅުދުއަށް\nއަޙްމަދު މުޖްތަބާ 27 Dec 2018, 10:31\nސިޔާމް މައުރޫފް ސޮކަރ ކަޕް 2018ގެ ޗެމްޕިއަން ނ. ކެނދިކުޅުދޫން މުބާރާތުގެ ތަށި އުފުލައިލަނީ-- ފޮޓޯ: ކޭކޭއެފްސީ\nރާއްޖޭގައި މިހާތަނަށް ބާއްވަމުން އަންނަ އެންމެ އަގުބޮޑު ފުޓްބޯޅަ މުބާރާތް ކަމަށްވާ "ސިޔާމް-މައުރޫފް ސޮކަރ ކަޕް"ގެ މިއަހަރުގެ މުބާރާތުގެ ޗެމްޕިއަންކަން ނ. ކެނދިކުޅުދޫ ފުޓްބޯޅަ ޓީމުން ހޯދައިފިއެވެ. މިއީ ކެނދިކުޅުދޫން މި މުބާރާތް ކާމިޔާބުކުރި ފުރަތަމަ ފަހަރެވެ.\nއަމިއްލަ ދަނޑުގައި ނ. ހޮޅުދޫއާ ވާދަކޮށް ކެނދިކުޅުދޫން މުބާރާތުގެ ތަށި އުފުލައިލީ 2-0 ލަނޑުން ފައިނަލް މެޗުން މޮޅުވެގެންނެވެ.\nނޮވެމްބަރު 24 އިން ޑިސެމްބަރު 26ގެ ނިޔަލަށް ކުރިއަށް ގެންދިޔަ ފޯރިގަދަ ފުޓްބޯޅަ މުބާރާތުގައި ކުޅުނު އެއްވެސް މެޗަކުން ބަލިނުވެ ފައިނަލަށް ދަތުރުކުރި ކެނދިކުޅުދުއާއި ހޮޅުދޫ އިއްޔެ ކެނދިކުޅުދޫ ފުޓްބޯޅަ ދަނޑުގައި ކުޅުނު މެޗުގެ ފޯރިގަދަ ފުރަތަމަ ހާފް ނިމިގެން ދިޔައީ ދެޓީމުން ކުރެ ޓީމަކަށް ލަނޑެއް ނުޖެހިއެވެ.\nފައިނަލް މެޗުގެ ފުރަތަމަ ލަނޑު، މެޗުގެ 75 ވަނަ މިނިޓްގައި ކެނދިކުޅުދުއަށް ކާމިޔާބުކޮށްދިނީ، މުޙައްމަދު އިޝާންއެވެ. އިޝާން އެ ލަނޑު ކާމިޔާބުކުރީ، ހޮޅުދޫ ޕެނަލްޓީ އޭރިޔާ ބޭރުން ލިބުނު ހިލޭ ޖެހުމަކުން، ކެނދިކުޅުދޫ ޓީމުގެ އަލީ ބުޝްރީ ފޮނުވާލި ބޯޅަ ހޮޅުދޫ ކީޕަރު އަތުގައި ޖެހިފައި ގޯލް އޭރިޔާތެރެއަށް ވެއްޓުމުންނެވެ.\nނަމަވެސް މެޗު ނިމެން ކައިރިވެފައި ވަނިކޮށް، ކެނދިކުޅުދޫ ޓީމުގެ އަލީ ބުޝްރީއަށް ދެ ރީނދޫ ކާޑާއެކު ރަތްކާޑެއް ދެއްކުމުން އެޓީމުން މެޗު ނިންމާލަން ޖެހުނީ 10 ކުޅުންތެރީންނާއެކުއެވެ.\nކެނދިކުޅުދޫ ޓީމުން މެޗުގެ ލީޑު ފުޅާކުރީ 82 ވަނަ މިނިޓްގައެވެ. އެޓީމަށް ލަނޑު ޖަހައިދިނީ، ޒުވާން ފޯވާޑް ޙަސަން މިފްރާހުއެވެ.\nސިޔާމް މައުރޫފް ސޮކަރ ކަޕް 2018ގެ ޗެމްޕިއަން ނ. ކެނދިކުޅުދޫގެ ކުޅުންތެރީންނަށް މެޑަލް ހަވާލުކޮށްދެއްވަނީ-- ފޮޓޯ: ކޭކޭއެފްސީ\n"ސިޔާމް-މައުރޫފް ސޮކަރ ކަޕް" ކާމިޔާބު ކަމާއެކު ފަސް ވަނަ ފަހަރަށް ބާއްވާފައި ވާއިރު، މިފަހަރު ހަމައެކަނި މުބާރާތުގެ އެކި ވަނަތަކަށް ހުށަހަޅާފައިވާ ފައިސާގެ އިނާމަށް ވެސް 740000 ރުފިޔާ ހުށަހަޅާފައިވެއެވެ. އެގޮތުން މުބާރާތުގެ ޗެމްޕިއަން ޓީމަށް ފައިސާގެ ގޮތުގައި 600،000 ރުފިޔާ ހުށަހަޅާފައިވެއެވެ. އަދި މުބާރާތުގެ ރަނަރަޕް ޓީމަށް، 100،000 ރުފިޔާ އަދި ފެއަރ ޕްލޭ ޓީމަށް 25،000 ރުފިޔާ އަދި އެންމެ ރަނގަޅަށް ސަޕޯޓުކުރާ ޓީމަށް 15،000 ރުފިޔާގެ އިނާމެއް ހުށަހަޅާފައިވެއެވެ.\nނ. އަތޮޅުގެ 11 ރަށަކުން ވާދަކުރި މި މުބާރާތުގެ މެޗު އޮފިޝަލުންގެ ގޮތުގައި މިފަހަރު ހަރަކާތްތެރިވެފައި ވަނީ، ލާއޯސްގެ ރެފްރީންނެވެ.\nމުބާރާތުގެ ޗެމްޕިއަން ޓީމަށާއި ރަނަރަޕް ޓީމަށް ޓްރޮފީއާއި މެޑަލް ހަވާލުކޮށްދެއްވީ، ސިޔާމް-މައުރޫފް ސޮކަރ ކަޕްގެ ދެ ބާނީން ކަމަށްވާ، ރައްޔިތުންގެ މަޖިލީހުގެ މީދޫ ދާއިރާގެ މެންބަރު އަހްމަދު ސިޔާމް މުހައްމަދާއި ކެނދިކުޅުދޫ ދާއިރާގެ މެންބަރު އަލީ މައުރޫފެވެ.\nޝިޔާމް-މައުރޫފް ސޮކަރ ކަޕް 2018ގެ އެކިއެކި ވަނަތައް:\nޗެމްޕިއަން ޓީމު: ނ. ކެނދިކުޅުދޫ ފުޓްބޯޅަ ކްލަބް\nރަނަރަޕް ޓީމު: ނ. ހޮޅުދޫ ފުޓްބޯޅަ ކްލަބް\nފެއަރ ޕްލޭ ޓީމު: ނ. ހެނބަދޫ ފުޓްބޯޅަ ކްލަބް\nބެސްޓް ސަޕޯޓަރުން: ނ. މިލަދޫ\nއެންމެ މޮޅު ގޯލްކީޕަރު – މުޙައްމަދު މައީޝް ކެނދިކުޅުދޫ ފުޓްބޯޅަ ޓީމް\nއެންމެ މޮޅު ކޯޗް، ކެނދިކުޅޫދޫ ކޯޗް އަހްމަދު ނިޔާޒް\nއެންމެގިނަ ގޯލް މުޙައްމަދު ފާރިޝް ހޮޅުދޫ (5 ގޯލް)\n21 އަހަރުން ދަށުގެ އެންމެ މޮޅު ތިން ކުޅުންތެރީން\nރިޝްވާން އިބްރާހީމް ރަޝީދު ހޮޅުދޫ\nހަސަން ނާއިފް މަނަދޫ ފުޓްބޯޅަ ޓީމް\nމުޙައްމަދު ވަހީދު ހެނބަދޫ ފުޓްބޯޅަ ޓީމް\nމުބާރާތުގެ އެންމެ މޮޅު ފަސް ކުޅުންތެރީން\nމުހައްމަދު ފާރިޝް ހޮޅުދޫ އެފްސީ\nހުސައިން އަބްދުﷲ ހެނބަދޫ އެފްސީ\nމުހައްމަދު އައްޒާމް ކެނދިކުޅުދޫ އެފްސީގެ ކެޕްޓަން\nއިބްރާހީމް ރަޝީދު ހޮޅުދޫ އެފްސީގެ ކެޕްޓަން\nއަލީ ބުޝްރީ ކެނދިކުޅުދޫ އެފްސީ\nޗައިނާ ރާއްޖެ މެޗު އޮކްޓޯބަރު 8 ގައި\nބިލިއަނަރުންގެ ލިސްޓުން ޖާގަ ހޯދާ ރޮނާލްޑޯ ތާރީހުގެތެރެއަށް